text:
ཆོས་ལུགས་ཀྱི་ཕྱི་གོས་ཕུད་དེ་བོད་བཙན་པོའི་རྒྱལ་རབས་ཐད་མདོ་ཙམ་གླེང་བ།
ངས་ཐོག་མར་སྲིད་ཅེས་པ་ནི་གང་ཡིན་ནམ་ཞེས་རང་གིས་རང་ལ་ཚ་ཡེར་བའི་དྲི་བ་ཞིག་འཕེན་པར་བྱེད། མ་རུངས་པའི་བདུད་རྒན་གང་གིས་རང་གི་སྙིང་ཉེ་བའི་ཁྱིམ་མི་ལ་གཤེན་གྲི་བསྐོར་ཏེ་གཉེར་བར་བྱེད་པ་དེ་ཡིན་ནམ། འཁོར་ལོའི་བསྒྱུར་རྒྱལ་གང་གིས་གནམ་འོག་གི་སྐྱེ་འགྲོ་མཐའ་དག་བདེ་བས་སིམ་པར་བྱེད་པ་དེ་ཡིན། ཡང་ན་འགལ་འདུ་མ་ཡིན་པའི་འགལ་འདུ་ཅན་ཞིག་སྟེ་བཟང་ཡང་བཟང་ལ་ངན་ཡང་ངན་པ་དེ་ཡིན།
ང་ཚོས་སྲིད་ཀྱི་རང་བཞིན་དུ་གྱུར་བའི་སྔོན་བྱུང་གི་ལོ་རྒྱུས་དག་ལ་བལྟ་དུས། ཡུལ་དུས་ཀྱི་འགྱུར་བའི་དབང་གིས་གྲ་ཆག་གྲུ་ཉམས་སུ་སོང་བའམ་འཇིག་པ་དང་། ཆོས་ལུགས་ལྟ་བུའི་མིའི་འདུ་ཤེས་འཛིན་སྟངས་སུ་གྱུར་བའི་རིག་གནས་སྣ་མང་གི་འཁྱོག་བསྒྱུར་དང་ཕྱི་གོས་མཚར་བོས་ལྷད་པ། སྤྱིའི་ཐད་ནས་ཀྱང་སྔོན་བྱུང་གི་དོན་གྱི་བྱུང་བ་དག་ལས་ཆེས་གཙོ་གལ་ཆེ་བ་རེ་ཟུང་ཙམ་བསྙན་བརྒྱུད་དང་ཁ་བརྒྱུད། རྟགས་བརྒྱུད་སོགས་ཀྱི་ལམ་ནས་རྒྱུད་འཛིན་ཡོང་ཐབས་བྱ་བ་ལས་སྐབས་དེའི་དོན་དག་ཆེ་འབྲིང་ཆུང་གསུམ་ཡོངས་སུ་བློས་འཛིན་པ་ནི་དཔེར་མི་སྲིད་པས། ང་ཚོས་གོ་ལའི་ཁྱོན་གྱི་རིག་གནས་ལོ་རྒྱུས་ཆེས་ཆ་ཚང་བ་ཡིན་ཟེར་བའི་རྒྱལ་ཁབ་དང་མི་རིགས་གང་ལ་བལྟས་ཀྱང་རང་སྟེང་ན་ད་དུང་བགྲང་དཀའ་བའི་རྙོག་དྲ་དང་འགལ་འདུ། སྟོང་ཆ་དང་ལྟར་སྣང་གི་ཞན་ཆ་ཡོད་ངེས།
སྤྱིར་བོད་ཀྱི་ལོ་རྒྱུས་ཞེས་པ་ནི་སྤྲེའུ་བྱང་སེམས་ནས་ད་ལྟའི་དབར་གྱི་བོད་ཀྱི་འཚོ་བའི་བྱུང་བ་དག་རེད་ལ། དེ་ཡང་ཡི་གེ་མ་བྱུང་བའི་ཡར་སྔོན་གྱི་ལོ་རྒྱུས་ནི་བསྙན་བརྒྱུད་དང་ཤིང་ལ་མཚོན་རྟགས་འགོད་པ་སོགས་ཀྱི་རྟགས་བརྒྱུད་ཀྱི་ལམ་ནས་རྒྱུད་འཛིན་བྱ་བ་ལས་འོས་མེད་ཅིང་། དེ་ཡིས་འདས་སོང་བསྐལ་བ་རིང་མོའི་ནང་གི་དོན་དག་ཆ་ཚང་བ་ཞིག་རྒྱུད་འཛིན་ཡོང་བ་ལྟ་ཞོག ཐ་ན་རང་གི་རབས་གོང་མའི་ཡབ་མེས་ཀྱི་ལོ་རྒྱུས་ཙམ་ཤོད་པ་ལ་ཡང་ཁ་གསལ་གཏིང་གསལ་དང་ཕྱི་གསལ་ནང་གསལ་ཞིག་འོང་བ་དཀའ་ཚོད་རེད། ཡང་ཡི་གེ་བྱུང་རྗེས་ཀྱི་བོད་ཀྱི་ལོ་རྒྱུས་ནི་དབང་བཙན་པའི་ཆོས་ལུགས་རིག་གནས་ཀྱི་དབང་དུ་སོང་སྟེ་མི་ཆོས་ལ་ལྷ་ཆོས་ཀྱིས་འགྲེལ་བ་དང་། ཆོས་ལུགས་ལ་ཕན་ཁེ་རེག་པའི་མི་དེ་འཇིག་རྟེན་ལས་འདས་པའི་ལྷར་བཞེངས་བསྐྲུན་བྱེད་པ། གལ་ཏེ་ཆོས་ལུགས་ལ་འབྲེལ་བ་མེད་ཚེ་བཙན་པོ་ཡིན་ཀྱང་དམིགས་བསལ་མེད་པར་ཡིག་ཚང་གི་སྒོར་ཕྱུངས་འགྲོ་བས། དེང་སྐབས་བོད་ཀྱི་ལོ་རྒྱུས་ལས་མཐོང་བའི་མིང་གྲགས་ཅན་གྱི་མི་སྣ་དེ་དག་ནི་ཆོས་ལུགས་ལ་མཛད་རྗེས་ཆེ་བ་ཏག་ཏག་དང་བོད་ཀྱི་ལོ་རྒྱུས་ལས་བྱུང་བའི་རླབས་ཆེ་བའི་བྱ་བཞག་དེ་དག་ཀྱང་ཆོས་ལུགས་ལ་ཞབས་འདེགས་ཞུས་པའི་མིང་གྲགས་མི་སྣ་དེ་དག་གིས་མཛད་པ་དང་བསྒྲུབ་པ་རྐྱང་རེད། དེ་བས་བོད་ཀྱི་ལོ་རྒྱུས་ཀྱིས་ཆོས་ལུགས་ཀྱི་འཁུར་བོ་ལྕི་མོའི་དབང་ཤུགས་མ་ཐེག་པར་དྲང་ལམ་ནས་གཟུར་ཏེ་འཇིག་རྟེན་ལས་འདས་པའི་སྒྱུ་འཕྲུལ་གྱི་ཕྱོགས་སུ་དཔུང་འཇུག་བྱས་ཡོད།
ཆོས་ལུགས་ཀྱི་ཕྱི་གོས་ཕུད་དེ་སྤུར་རྒྱལ་བཙན་པོའི་རྒྱལ་རབས་བཤད་པ་ལས་ཅུང་ཟད་འཕྲོ་བར་མཛད་ན། བོད་ཀྱི་ལོ་རྒྱུས་ལས་རང་རེའི་ཡབ་མེས་ནི་ཕ་སྤྲེའུ་དང་མ་བྲག་སྲིན་ཡིན་པར་མགྲིན་གཅིག་ཏུ་བཞེད། དེ་ལ་བརྟག་རྒྱུ་འདི་འདྲ་ཡོད་དེ། སྤྲེའུ་དང་བྲག་སྲིན་གཉིས་ནི་བོད་ཀྱི་མི་རྒྱུད་ཀྱི་ཐོག་མ་དང་ཡང་གཅིག་བཤད་ན་དུད་འགྲོ་ནས་མི་རུ་གྱུར་བའི་བོད་མི་ཐོག་མ་ཡིན་པས། སྐབས་དེར་བོད་ཁུལ་དུ་མི་གཞན་ཡོད་མི་སྲིད། དེ་ལྟ་ན་མི་བྱུང་རྗེས་སུ་གསར་ཏུ་བཏོད་པའི་ཆོས་ལུགས་ཀྱི་ཐ་སྙད་བྱང་ཆུབ་སེམས་དཔའ་དང་སྲིན་མོ་གཉིས་ཀྱི་མིང་དེ་ཇི་ལྟར་ཐོགས། གལ་ཏེ་དེ་གཉིས་ཆོས་ལུགས་ཀྱི་མིང་ཚིག་གཉིས་མ་ཡིན་ན་དེ་གཉིས་ལ་ཆོས་ལུགས་མ་ཡིན་པའི་གོ་བ་གསར་བ་རྒྱག་རྒྱུ་ཡོད་པར་ཐལ། རྗེས་ནས་མིང་དེ་ཕར་བཏགས་པ་ཞིག་ཡིན་ཟེར་ན། ཕྱི་མི་དེས་སྤྲེའུ་དང་སྤྲ་མོ་དེ་གཉིས་བྱང་ཆུབ་སེམས་དཔའ་དང་སྲིན་མོ་ཡིན་པ་ཇི་ལྟར་ཤེས། གལ་ཏེ་མིང་དེ་གཉིས་སྐྱེས་པ་ཕོ་མོའི་སེམས་གཤིས་ལ་འདྲ་བ་རྒྱུ་མཚན་དུ་བྱས་ནས་ཕར་བཏགས་པ་ཞིག་ཡིན་ཟེར་ན་ཁྱོད་མཚོན་བྱེད་ཙམ་ལས་བདེན་པ་མ་ཡིན་ཏེ་སྒྲོ་བཏགས་ཤིག་ཡིན་པའི་ཕྱིར། དེ་བས་བྱང་ཆུབ་སེམས་དཔའ་དང་སྲིན་མོ་ལྟ་བུའི་བརྡ་དང་ཐ་སྙད་འདི་དག་ལ་རྒྱབ་རྟེན་གྱི་ལུང་དང་སྒྲུབ་བྱེད་ཀྱི་རིགས་པ་གང་ཡང་མེད་པས་ང་ཚོས་ཆོས་འབྱུང་དུ་བཅད་པའི་ཁ་མཚོན་ལྟར་ཁས་ལེན་མཛད་མི་རུང་སྙམ། དེ་ནས་བསྐལ་བ་རིང་མོ་ཞིག་གི་རྗེས་སུ་མངའ་མཛད་བཅུ་གཉིས་བྱུང་བ་རེད་ལ། དེ་ལས་དམར་འཇམ་ལྷ་ཡི་དུས་དང་གནོད་སྦྱིན་ནག་པོའི་དུས་སོགས་གང་ཡིན་རུང་མིང་གི་ཆ་ནས་ཀྱང་ཆོས་ལུགས་ཀྱི་ཐ་སྙད་འབའ་ཞིག་སྤྱད་ཡོད། སྐབས་དེ་དུས་ཀྱི་རྒྱལ་ཕྲན་བཅུ་གཉིས་དང་སིལ་མ་བཞི་བཅུ་སོགས་ཀྱང་བོད་ཀྱི་ས་ཁྱོན་གྲུ་བཞི་འདིའི་ནང་གི་ཚོ་བ་འགའ་ཡིན་ལ། དེ་དག་ནི་མེ་ཁ་ཁ་དང་དུ་བ་སོ་སོ་ནང་བཞིན་རང་རང་ས་ནས་འདུག་ཤེས་དང་བསམ་ཤེས་ཀྱིས་སོས་དལ་བག་ཕེབས་སུ་གནས་པ་ཞིག་ཡིན་མི་སྲིད་པར་ཀྲན་གོའི་སྐབས་ཀྱི་ཆི་ཁྲུའུ་ཡན་ཧན་གྱི་རྒྱལ་ཁབ་ལྟར་བཙན་པོས་གཉོམ་ཆུང་ལ་རྡུང་རྡེག་དང་ཆེ་བས་ཆུང་བ་ལ་མནར་གཅོད་གཏོང་བ་ཞིག་ཡིན་པས། སུས་ཀྱང་དཀའ་ཚེགས་ཀྱིས་འབྲོག་ལས་སོགས་ཐོན་སྐྱེད་ནུས་ཤུགས་གོང་འཕེལ་དང་དར་རྒྱས་སུ་བཏང་སྟེ་གཞན་དག་ཚར་གཅོད་པའི་མིའི་རིགས་ཐུན་མོང་གི་འདུ་ཤེས་ཏེ་འཆང་ཡོད་ངེས། དེ་བས་སྟོན་པ་གཤེན་རབ་ཕྱོགས་དང་ཕྱོགས་སུ་ཕེབས་ནས་སྐབས་དེའི་ཚོ་བ་ཁག་ལ་གཉེན་བཙུགས་ཏེ་མཛའ་མཐུན་བགྱིས་པའི་ལོ་རྒྱུས་ཀྱི་ངག་རྒྱུན་དག་བྱུང་བ་རེད།
ད་སྐབས་སུ་བབས་པ་སྤུར་རྒྱལ་བཙན་པོའི་གནས་སྟངས་ཐད་མདོ་ཙམ་གླེང་བ་ལ། གཙོ་གལ་ཆེ་བ་འགའ་བདམས་ཤིང་གསེས་ནས་བརྗོད་རྒྱུ་ཡིན། འགའ་ཞིག་གིས་གཉའ་ཁྲི་བཙན་པོ་གནམ་ནས་བབས་པར་བཞེད། འདི་ནི་གཅིག་ན་བོན་པོ་གནམ་དགའ་འགའ་ཞིག་གི་སྒྲོ་བཏགས་ལས་བྱུང་བར་འདོད། བོན་པོ་ནི་བརྡོལ་བོན་དང་གཡུང་དྲུང་བོན་གང་ལགས་ཀྱང་བོད་རང་ས་ནས་དར་ཞིང་། བོན་ཆོས་སུ་དུས་ཚིགས་དབྱེར་མེད་དུ་སྲོག་ཆགས་ཀྱི་ཤ་ཁྲག་དང་རྩི་ཤིང་སོགས་ཀྱིས་རང་བྱུང་གི་ལྷ་དང་གནམ་ལ་མཆོད་པའི་སྲོལ་ཞིག་གནའ་ནས་ཡོད་ཅིང་། ཁོ་ཚོ་དེ་འདྲའི་གོམས་སྲོལ་ཞིག་གི་གཞན་དབང་དུ་གྱུར་འདུག དེ་མིན་གཉའ་ཁྲི་ལྷ་རི་གྱང་ཐོ་ནས་མར་བྱོན་དུས་བསུ་མཁན་གྱི་མི་དག་ནི་བོན་པོ་ཡིན་པ་དང་གླེང་མོལ་གནང་དུས་ཕན་ཚུན་དབར་གོ་བརྡ་མ་འཕྲོད་པས་གནམ་ནས་འོངས་པར་ཚོད་དཔག་དང་གོ་འཛོལ་བྱུང་བ། ཡང་རྗེས་ཀྱི་གཉའ་ཁྲིས་བོན་ཆོས་དར་རྒྱས་སུ་བཏང་བ་སོགས་ལས་ཤེས་ཐུབ།
གཉིས་ན་རྒྱ་ནག་གི་གནམ་སྲས་དང་འཇར་པན་གྱི་གནམ་བསྐོས་གོང་མ་སོགས་བཙན་པོ་དག་གིས་རང་ཉིད་ཀྱི་དབང་བསྒྱུར་སྲ་བརྟན་ཡོང་བའི་དགོས་མཁོར་དམིགས་ནས་རང་ཉིད་གནམ་ནས་གཤེགས་པར་བསྙད་འདོགས་པའི་གོམས་སྲོལ་ཞིག་ཡོང་ཁྱབ་དུ་བྱུང་མྱོང་ཡོད་པས་གཉའ་ཁྲི་ཡང་གཅིག་བྱས་ན་དེ་འདྲ་ཡིན་སྲིད། གོང་གསལ་གཉིས་ལས་གང་ཡིན་ཀྱང་གཉའ་ཁྲི་གནམ་ནས་མ་འོངས་པ་ཤེས་ཐུབ། ཡང་འགའ་ཞིག་གིས་གཉའ་ཁྲི་རྒྱ་གར་ནས་ཁ་བ་ཅན་དུ་ཡོང་བས་རང་ཅག་རྣམས་རྒྱ་གར་གྱི་རྒྱུད་པ་ཡིན་པར་བཤད། དེ་ལ་དང་པོ་ཡུལ་གྱི་སྟེང་ནས་ངོས་འཛིན་པ་ལ། ལོ་བརྒྱའི་སྔོན་གྱི་རྒྱ་གར་དང་དེང་སང་གི་རྒྱ་གར་གཉིས་ས་ཁོངས་ཆེ་ཆུང་གི་ཐད་ནས་མི་འདྲ་ན། གནའི་གཉའ་ཁྲིའི་སྐབས་ཀྱི་རྒྱ་གར་དང་ཕྱིས་ཀྱི་ལོ་རྒྱུས་སྨྲ་བ་བོ་ཁྱེད་ཀྱིས་བརྗོད་པའི་རྒྱ་གར་གཉིས་ས་ཁུལ་གྱི་ངོས་འཛིན་ཡུལ་མི་འདྲ་བར་ངེས། འོན་ཀྱང་ཁྱེད་ལྟར་ན་དེ་གཉིས་གཅིག་ཡིན་དགོས་པ། གལ་ཏེ་གཅིག་ཡིན་ཟེར་ན་ཁྱེད་ཀྱིས་གཉའ་ཁྲིའི་དུས་ཀྱི་རྒྱ་གར་དང་ཁྱེད་དུས་ཀྱི་རྒྱ་གར་གཉིས་ལ་གཤིབ་བསྡུར་གསལ་བོ་ཞིག་སོང་མྱོང་ཡོད་པ། དེ་མིན་ཁྱེད་ཀྱིས་གཉའ་ཁྲིའི་དུས་ཀྱི་རྒྱ་གར་དེ་ཁྱེད་དུས་ཀྱི་རྒྱ་གར་དང་གཅིག་ཡིན་པ་ཇི་ལྟར་ཤེས་པ། མ་ཤེས་ན་ཁྱེད་ལ་རྒྱ་གར་ཞེས་པའི་གཞི་འཛིན་སའི་ཡུལ་མེད་པ། གལ་ཏེ་གཅིག་མིན་ཟེར་ན་གཉའ་ཁྲིའི་དུས་ཀྱི་རྒྱ་གར་དེ་དོན་དངོས་སུ་ས་གནས་གང་ཞིག་ལ་ངོས་འཛིན་དགོས་པ། དེ་ལྟ་ན་ཁྱེད་ཀྱི་ལོ་རྒྱུས་ལས་འབྱུང་བའི་གཉའ་ཁྲི་ཞེས་པའི་ཚིག་སྐམ་འདིར་གཉའ་ཁྲིའི་དུས་ཀྱི་རྒྱ་གར་དང་་ཁྱེད་དུས་ཀྱི་རྒྱ་གར་གཉིས་ལོགས་སུ་བཀར་ནས་སྟོན་པའི་ནུས་པ་ཤོར་ཏེ་གཞི་གཅིག་ཏུ་གྱུར་ནས་རྙོག་དྲ་བཟོ་བའི་སྐྱོན་ཆེ་བ།
གཉིས་པ། རྒྱ་གར་ནས་བོད་དུ་ཡོང་བའི་སྒྲུབ་བྱེད་ངོས་འཛིན་པ་ལ། གང་གཱ་ལྷ་མོས་རྐང་གདུབ་དང་རྨ་རྒྱལ་སྦོམ་རས་ཕྱིང་ཞྭ་གྱོན་པ་བཞིན་གཉའ་ཁྲི་རྒྱ་གར་ནས་ཡིན་ན་རྒྱ་གར་ནས་ཡིན་པའི་ཁྱད་རྟགས་ཅི་ཡོད། ཀོ་ས་ལའི་རྒྱལ་བོ་གསལ་རྒྱལ་དང་སྐྱབས་སེང་གི་བུ་བོད་དུ་བྲོས་པའི་དབང་དུ་བཏང་ན་ཡང་བོད་ནས་རྒྱལ་བོར་བསྡད་པ་དང་རྒྱལ་བོ་དེ་གཉའ་ཁྲི་བཙན་པོ་ཡིན་པ་ཇི་ལྟར་ཤེས། བོན་གྱི་ཤེས་པ་ཅན་བཅུ་གཉིས་དང་བརྡ་མ་འཕྲོད་པས་རྒྱ་གར་གྱི་སྐད་ཡིན་པ་ཤེས་སམ། ཡང་ན་རྗེས་ནས་གཉའ་ཁྲིས་ང་རྒྱ་གར་ནས་ཡིན་ཞེས་བཤད་མྱོང་། དེ་མིན་སྒྲུང་ལྡེའུ་བོན་གསུམ་དང་ལྷ་མོ་རྩིས་གསུམ་གྱིས་ཤེས། གཉའ་ཁྲི་རྒྱ་གར་ནས་ཡིན་པའི་ཁུངས་ཐུབ་ཚད་ལྡན་གྱི་གཞི་འཛིན་ས་ཅི་ཡོད། ཡོད་ན་ཡོད་པ་གང་། མེད་ན་ལོ་རྒྱུས་རིག་པ་བ་ཁྱེད་ཀྱིས་ཅི་ལྟར་ཤེས། རྒྱལ་བོ་ཀྲི་ཀྲི་ལྟར་རྨི་ལམ་ནས་ལུང་བསྟན་པ་ཡིན་ནམ། གལ་ཏེ་གཉའ་ཁྲི་རྒྱ་གར་ནས་ཡིན་ལ་རྒྱ་གར་ནས་བོད་དུ་ཡོང་བའི་དབང་དུ་བཏང་ཡང་དེ་ནི་གཉའ་ཁྲི་དང་གཉའ་ཁྲིའི་སྲས་སྲོས་དག་རྒྱ་གར་གྱི་རྒྱུད་པ་ཡིན་པ་ལས། རང་ཅག་ཕལ་བ་རྣམས་ནི་སྔར་ལྟར་ཕ་སྤྲེའུ་དང་མ་བྲག་སྲིན་གཉིས་ཀྱི་རྒྱུད་པ་ལས་མ་འདས་ཏེ་གཉའ་ཁྲི་ཡིན་ན་བོད་སྤྱི་ཡིན་པའི་མ་ཁྱབ་པའི་ཕྱིར། དེ་ནི་ནང་བའི་དད་ལྡན་པ་གང་གི་རྟོག་བཟོའི་སྒྱུ་འཕྲུལ་ལས་བྱུང་བ་ཤ་སྟག་སྟེ། རང་རེའི་བོད་རིགས་ཀྱི་མགོ་ཁུངས་སྟོན་པ་ལ་གཏད་དེ་མཛོ་ཁྱུང་དཀར་དྲིན་ལ་རྟ་རྟོལ་ཡིན་རུང་དབུས་སུ་ཆས་འདོད་པའོ། དེས་ང་ཚོའི་ལོ་རྒྱུས་ལ་འཁྱོག་བསྒྱུར་དང་རང་དམན་མངོན་གསལ་དུ་བྱས་ཡོད། འདིའི་སྐབས་ནས་བོད་ཀ་གཡག་དྲུག་གི་རྨང་གཞིའི་སྟེང་དུ་ཚོ་བ་ཁག་ཅུང་ཟད་གཅིག་གྱུར་བྱུང་ཡོད་སྙམ། གང་ལྟར་གཙོ་བོ་དང་ཡན་ལག་ལྟ་བུར་ཆགས་ཟིན་ལ་ཡོངས་སུ་གཅིག་གྱུར་ཕྱིན་པའི་ཚད་དུ་ད་རུང་ཐོན་མེད། དེའི་རྗེས་ཀྱི་རྒྱལ་རབས་དྲུག་གི་རིང་ལ་ཕལ་ཆེར་དོན་ཆེན་མ་བྱུང་བ་འདྲ། གདུང་རབས་བརྒྱད་པ་གྲི་གུམ་བཙན་པོའི་དུས་སུ་བོད་དུ་ཁྲབ་ཀྱི་ཐོག་མ་བྱུང་ཞེས་པ་དེས་བོད་ཀྱི་བཟོ་ལས་དེ་ཕ་རྒྱུད་རུས་རྒྱུད་དང་རྡོ་ཆས་གསར་རྙིང་སྐབས་ཀྱི་ལག་རྩལ་ལས་རབ་ཏུ་འགོངས་ནས་བཟོ་ལས་ཐོན་སྐྱེད་དེ་འཕེལ་རྒྱས་ཆེན་པོ་བྱུང་ཡོད་པ་ཤེས་ཐུབ། གྲི་གུམ་བཙན་པོའི་མིང་བཏགས་ཚུལ་ཀྱང་བདེན་བཞེད་ཆུང་ལ་དགོད་བྲོ་བའི་ཁ་མཚར་ལྟ་བུའི་གནས་སུ་བསྐྱལ་ཡོད་དེ། ཕྲག་པ་གཡས་ལ་ཝ་རོ་བཀལ། ཁྱི་རོ་གཡོན་ལ་བཀལ་ཞེས་ལོ་ངམ་གྱིས་གྲི་གུམ་བཀྲོང་ཚུལ་ལ་ཡང་ཆོས་ལུགས་ཀྱིས་ཡོངས་སུ་བརླམས་བསྒྱུར་བྱས་ཡོད། དེ་ལས་བཀྲོང་རྐྱེན་ཨ་ཕྱིས་མིང་བཏགས་པ་མ་འགྲིག་པ་དང་བཀྲོང་དུས་ལོ་ངམ་གྱི་སྒྱུ་ལས་དགྲ་ལྷ་ཝེར་མ་དག་གི་སྲུང་བ་ཤོར་ཏེ་བཀྲོང་བ་རེད་ཟེར། ཡང《བཀའ་ཆེམས་ཀ་ཁོལ་མ》ལྟར་ན“ཁ་ཆེའི་རྒྱལ་བོ་དང་གཡུལ་སྤྲད་ནས་བོད་རྒྱལ་ནས་ལོག་པའི་ལམ་དུ། ཁ་ཆེའི་མི་ལུས་པ་གཅིག་ན་རེ……ཕྲ་བཅུག་པས་རྒྱལ་བོས་རྩལ་འགྲན་ཟེར་བ་ལ”ཞེས་འབྱུང་བ་ལྟར་ན། སྐབས་དེའི་བོད་ཀྱི་དམག་ཤུགས་ནི་ཕྱི་གླིང་གི་ཁ་ཆེ་ལྟ་བུའི་རྒྱལ་ཁབ་ལས་སྟོབས་དང་ལྡན་ལ་བོད་དང་ཕྱིའི་རྒྱལ་ཁབ་དབར་གྱི་འབྲེལ་བ་ཡང་མཛའ་མཐུན་ཞིག་མིན་པ་ཤེས་ཐུབ། དེ་ཡང་ཁག་ཅི་ཡོད་དེ་རྒྱལ་ཁབ་གཉིས་ལ་མཚོན་ན་ནམ་ཡང་མཛའ་གྲོགས་ཡིན་མི་སྲིད་ལ་དགྲ་བོ་ཡང་ཡིན་མི་སྲིད། ཡོད་ཚད་རྒྱལ་ཁབ་གང་དེའི་ཁེ་ཕན་དང་འབྲེལ་ནས་ཡོད་ཅེས་པ་ལྟར་འཛམ་གླིང་ལ་བལྟས་ནའང་གནའ་དུས་ཀྱི་ཀེ་རི་སི་དང་རོ་མོ་ལྟ་བུའི་བཙན་རྒྱལ་དག་དེ་འདྲའི་མཛའ་འབྲེལ་ཞིག་མིན་པར་ཕན་ཚུན་ལ་བཙན་འཛུལ་དང་དཔུང་འཇུག་བྱས་པ་རྒྱུན་མ་ཆད་པ་ནང་བཞིན་ནོ། གྲི་གུམ་བཙན་པོས་ཁ་ཆེ་རྒྱལ་ཁབ་ཕམ་པར་བཏང་རྗེས་ཁ་ཆེ་བས་བོད་ལ་སྙིང་ནད་དང་ཞེ་སྡང་བཅངས་ཡོད་ངེས་ལ། ཉན་རྣ་དང་མྱུལ་མི་གཏོང་བ། བོད་ཀྱི་དམག་དཔོན་དང་བློན་ཆེན་ལ་འདབ་ནོར་ཕུལ་ཏེ་བསླུ་བ་སོགས་བྱ་ཐབས་གང་ཡང་བཀོལ་སྲིད། 《བཀའ་ཆེམས་ཀ་ཁོལ་མ》ལས་ཀྱང་གྲི་གུམ་བཙན་པོ་གྲོངས་རྐྱེན་དེ་ཁ་ཆེ་བ་ཞིག་གི་ཕྲ་མ་ལས་རྒྱུ་བྱས་ཤིང་གྲོངས་མཁན་དེ་ཡང་ཏག་ཏག་ལོ་ངམ་རྟ་རྫི་རེད། འདིའི་ནང་ནས་ལོ་ངམ་དང་ཁ་ཆེའི་རྒྱལ་ཁབ་གཉིས་དབར་གྱི་རྒྱུན་ལྡན་མ་ཡིན་པའི་འབྲེལ་བ་ཞིག་ཀྱང་རབ་རིབ་དུ་མཐོང་སྟེ་འཆར་ཡན་དུ་འོངས་སྲིད། གཞན་དུ་ན《སྲིད་པ་རྒྱུད་ཀྱི་ཁ་བྱང》དུ“དུན་ཙེ་པུར་བུའི་མགོ་ཅན་གྱིས།། རྒྱ་གར་བུདྷ་དྷའི་སྐད་རྣམས་བསྒྱུར།། རྒྱལ་བློན་སེམས་བསྒྱུར་སྣང་བ་དབང་དུ་བསྡུས།། རྒྱལ་བོ་གླེན་པ་གྲི་གུམ་དང་།། བོན་གཤེན་རྣམས་ཀྱི་དབར་དུ་ནི།། ཆེ་གཉིས་དྲེགས་པའི་མེ་ཡང་འབར།། ཆུང་གསུམ་ཕྲ་མའི་ཤིང་བསྣན་ནས”ཞེས་འབྱུང་བ་ལ་གཞིགས་ན་སྐབས་དེར་དུན་ཙེ་པུར་བུའི་མགོ་ཅན་བྱ་བ་ཞིག་གིས་རྒྱ་གར་གྱི་ཆོས་བསྒྱུར་བས་རྒྱལ་བོ་ཆོས་དེ་ལ་ཕྱོགས་ནས་བོན་བསྣུབས་ཤིང་མཐར་བོན་གྱི་འཐུས་ཚབ་ལྟ་བུའི་ལོ་ངམ་གྱིས་བཀུམ་པ་བརྗོད་ཡོད། གང་ལྟར་རྒྱལ་བོ་འདིའི་དུས་སུ་ཕྱི་འབྲེལ་གྱི་གནས་ཚུལ་མི་བཟང་ཞིང་རྒྱལ་བློན་དབར་གྱི་འབྲེལ་བ་ཡང་མནའ་བཅད་ལྟ་བུའི་མཛའ་གཅུགས་ཤིག་མིན་པར་རླུང་གར་གཡུགས་ཕྱོགས་སུ་དེ་འགྱེལ་དུ་འགྲོ་བའི་རྩྭ་སྐྱ་ལྟ་བུ་ཞིག་རེད།
རྗེས་སུ་གྲི་གུམ་གྱི་བུ་ལ་བློན་པོ་བློ་དཀར་གཞུང་དྲང་སྐོར་ཅིག་གིས་རོགས་སྐྱོར་བྱས་པ་ལ་བརྟེན་ནས་མཐར་ལོ་ངམ་གྲོངས་ཏེ་བྱ་ཁྲི་རང་ཉིད་རྒྱལ་བོར་བསྡད། འདི་ནི་རྒྱའི་ལོ་རྒྱུས་ལས་ཧྲུའུ་རྒྱལ་ཁབ་ཀྱི་ལིའུ་པི་ཡིས་ཧན་རྒྱལ་རབས་ཀྱི་གདུང་རྒྱུད་ཡང་བསྐྱར་རོ་ལངས་རྒྱག་པར་འབད་པ་དང་དུས་ཀྱི་ཆ་དང་ལོ་རྒྱུས་རྒྱབ་ལྗོངས་ཀྱི་ཆ་གང་ནས་བལྟས་ཀྱང་མཚུངས་བར་སྣང་ལ། མི་མཚུངས་ས་ཉག་གཅིག་ཡོད་པ་ནི་ལིའུ་པི་ཕམ་ཞིང་བྱ་ཁྲི་རྒྱལ་བ་དེ་རེད། རྒྱལ་བོ་ཕ་སྤད་འདི་གཉིས་ཀྱི་རིང་ལ་འཐབ་རྩོད་འཁྲུག་སློང་རྐྱང་བས་དུས་འདའ་བས་མི་དམངས་ཀྱི་སེམས་པ་ཟང་ཟིང་མི་བདེ་བ་དང་འཚོ་བ་ཉམས་ཆག་ཏུ་གྱུར་ཡོད་ལས་ཆེ། ད་ལྟ་མཁོ་བ་ནི་རྒྱལ་ཁབ་བདེ་ལ་འགོད་པ་དང་མི་དམངས་ཀྱི་འཚོ་བ་ཇེ་ལེགས་སུ་བཏང་སྟེ་ངལ་གསོ་སྟོབས་སྦྱོང་བྱེད་པ་དེ་རེད། དེ་བས་འཕྲུལ་བློན་མཛངས་པའི་མི་བདུན་གྱི་ཐོག་མ་རུ་ལས་སྐྱེས་ཀྱིས་སོལ་བས་གསེར་དངུལ་ཟངས་ལྕགས་བཏོན་པ་དང་གཤོལ་དང་གཉའ་ཤིང་གསར་དུ་བཟོས་ནས་དོར་གྱིས་རྨོན་ལས་བྱེད་པ། བརྒལ་བའི་མི་ཐར་ཆུ་ལ་ཟམ་པ་བཙུགས་ཏེ་བོད་ཀྱི་བཟོ་ལས་དང་ཞིང་ལས་འགྲིམ་འགྲུལ་སོགས་ཡར་རྒྱས་ཆེན་པོ་བཏང་། ཁོའི་བུ་ལྷ་བུ་མགོ་དཀར་གྱིས་ཞིང་ལ་དོར་རྩིས་འབྲོག་ལ་ཐུལ་བརྩི་བ། ཆུ་མོ་ཡུར་དུ་དྲངས་ནས་ལུང་མདོའི་སྙིགས་བསགས་བདེ་ཐང་དང་ས་གཤིས་གཤིན་ས་རུ་ཆུ་མ་དར་བར་བྱས། དེ་ལས་ཞིང་འབྲོག་ཡར་ངོའི་ཟླ་བཞིན་འཕེལ་བར་བྱས་ཡོད་ལ་ལྷག་པར་ཡོང་འབབ་བརྩི་བ་འདིས་མི་རྣམས་ཀྱི་ལས་འཇུག་གི་འདུན་པ་ཇེ་དྲག་ཏུ་བཏང་སྟེ་ཐོན་སྐྱེད་འགན་དབང་ལམ་ལུགས་ལྟ་བུ་ཆགས་པར་རྟིང་སྐུལ་བྱས་ཡོད། འདི་ནི་དུས་རབས་ཀྱི་དགོངས་པ་ཟབ་མོའི་འོག་ནས་རྒྱུ་རྐྱེན་རྟེན་འབྲེལ་ཚོགས་ཏེ་བྱུང་བ་ཞིག་ཏུའང་འདོད།
དེ་ནས་རྒྱལ་རབས་བཅུ་དགུའི་རིང་ལ་ཆོས་སྲིད་གང་གི་ཆ་ནས་ཀྱང་མཚོ་མོ་ལ་རླབས་ཀྱི་འཕྱོ་འཇགས་མེད་པའི་མ་ག་ལན་གྱི་ཞི་བདེ་རྒྱ་མཚོ་བཞིན་ལྟོས་བཅས་ཀྱིས་ཞོད་འཇགས་དང་དྲེལ་གྱི་སྒལ་སྟེང་གི་ལྕི་ཡང་སྙོམས་པའི་ཁུར་བོ་ལྟར་ཚོ་བ་ཆེ་ཆུང་ཕན་ཚུན་དབར་དོ་མཉམ་ཟུང་འཇུག་གིས་འཕེལ་རྒྱས་འགྲོ་གྱིན་ཡོད་པས་ཆེད་དུ་ལོ་རྒྱུས་ཡིག་ཚང་ལ་འཁོད་པར་འགྱུར་བའི་དོན་ཆེན་མ་བྱུང་བ་འདྲ།
ལྷ་ཐོ་དོ་རི་གཉན་བཙན་གྱི་རིང་ལ་བོད་དུ་གསོ་བ་རིག་པ་དར། བོད་ཀྱི་གསོ་བ་རིག་པ་འདི་བསྐལ་བ་ཡ་ཐོག་ནས་བཟུང་མི་རྣམས་ཀྱི་འཚོ་བའི་ལག་ལེན་དང་ཉམས་མྱོང་གི་སྟེང་ནས་འཆམ་ནད་འདྲ་བྱུང་ན་རི་དྭགས་ཀྱི་པགས་པ་དྲོན་པོར་གྱོན་པ་དང་ཆུ་ཁོལ་ཚ་འདས་ཀྱིས་འཐུང་བ་སོགས་རང་བཞིན་གྱིས་བྱུང་ཡོད་པ་གོར་མ་ཆག་ལ། སྟོན་པ་གཤེན་རབ་ཀྱི་བུ་དཔྱད་བུ་ཁྲི་ཤེས་ཀྱིས《གསོ་རིག་འབུམ་བཞི》ཕྱོགས་བསྒྲིགས་བྱས་ཏེ་བོད་ཀྱི་དེ་སྔའི་འཚོ་བའི་ལག་ལེན་ཙམ་གྱི་གསོ་བ་རིག་པ་དེ་གཞུང་ལུགས་རང་བཞིན་ཅན་དུ་འཕོ་བར་བྱས་ཤིང་། གཞུང་ལུགས་ཀྱིས་ཕྱིར་འཚོ་བ་དངོས་ཀྱི་ལག་ལེན་ལ་ཁྲིད་སྟོན་བྱས་པས་གཏར་བསྲེག་བྱུགས་གསུམ་དང་ཟས་ཀྱི་ཚོད་བསྟེན་པ། མར་བཞུས་ནས་རྩ་ཁ་བསྡམས་ཤེས་པ་སོགས་ཡར་རྒྱས་ཆེན་པོ་བཏང་། རྗེས་ཀྱི་ལྷ་ཐོ་དོ་རི་གཉན་བཙན་གྱི་དུས་སུ་བལ་བོའི་ཡུལ་ནས་ལྷ་རྗེ་མཁས་པ་བི་ལ་དགའ་བྱེད་དང་བི་ལ་བླ་མ་གཉིས་སྤྱན་དྲངས་ཏེ་འཚོ་བ་ཟས་ཀྱི་མདོ་སོགས་བཟོ་ལྔ་གནང་ཞིང་གསོ་རིག་ཐད་ཀྱི་འགྲོ་དོན་རྒྱ་ཆེར་མཛད། ཡང་སྟག་རི་གཉན་གཟིགས་ཀྱི་དམུས་ལོང་ནད་དེ་མཚོ་སྔོན་དང་ཀན་སུའུ་རྒྱུད་ཀྱི་འ་ཞའི་ཡུལ་ནས་ཨེམ་ཆི་མཁས་པ་གདན་དྲངས་ཏེ་བཅོས་པར་བརྟག་ན། འ་ཞ་ནི་ལོ་རྒྱུས་ཡིག་ཚང་ཕལ་ཆེ་བ་རུ་རྒྱལ་བོ་འདིའི་དུས་ཙམ་ཆབས་འོག་ཏུ་འདུས་ཤིང་ཡིན་པ་བོད་རིགས་ཡིན་ཞེས་འབྱུང་ལ། ཡང་ལོ་རྒྱུས་ཡིག་ཚང་མང་བོ་ཞིག་གཞིར་བཟུང་ན་ལྷ་ཐོ་དོ་རི་གཉན་བཙན་ནས་སྟག་རི་གཉན་གཟིགས་བར་མང་མཐའ་ཡང་ལོ་བརྒྱ་ལས་སོང་མེད་དེ་ཁྲི་གཉན་གཟུང་བཙན་493ལོར་བོད་ཀྱི་རྒྱལ་བོར་གྱུར་བ་དང་སྟག་རི་གཉན་གཟིགས་556ལོར་རྒྱལ་བོར་བསྡད་ཅེས་པ་ལས་ཤེས་ཐུབ། ལྷག་པར་འབྲོང་གཉན་ལྡེའུ་སྔ་ས་ནས་མཛེ་ནད་བྱུང་སྟེ་དུར་དུ་ཞུགས་པས་སོ། དེས་ན་ལོ་ཚད་དང་གསོ་རིག་ལག་རྩལ་གྱི་ཆུ་ཚད་གང་གི་ཆ་ནས་ཀྱང་ལོ་བརྒྱའི་ནང་གི་འཕེལ་རྒྱས་ལས་དབྱུང་དུ་བཏུབ་པའི་ཚད་ཙམ་མ་ཡིན་པས་བལ་ཡུལ་ནས་ཚུར་འདེབས་འཛུགས་མ་བྱས་ཀྱང་བོད་རང་ས་ན་སྐབས་དེར་གསོ་རིག་གི་ཆུ་ཚད་དང་རྨང་གཞི་ངེས་ཅན་ཞིག་ཡོད་པ་རྟོགས་ཐུབ། གཞན་ཡིག་ཚང་ཁག་ཏུ་ལྷ་ཐོ་དོ་རིའི་དུས་སུ་བསྟན་པ་དབུ་བརྙེས་ཞེས་གཅིག་ཏུ་བཞེད། ལ་ལས་ལོ་པཎ་གཉིས་ཞི་བ་འཚོས་བོད་དུ་མངགས་པར་བཤད། ལ་ལས་ཆོས་ཀྱི་གླེགས་བམ་གནམ་ནས་བབས་པར་བཤད། གང་ལྟར་བཙན་པོ་འདིའི་དུས་སུ་སུས་ཀྱང་དོན་མ་རྟོགས་པའི་ཆོས་ཀྱི་གླེགས་བམ་དུ་མ་བཙན་པོའི་ཕྱག་ཏུ་སོན་ཞིང་ཁོང་ཡང་དེ་ལ་སྤྲོ་མོས་ཆེན་པོ་བྱུང་བ་ཤེས་ཐུབ། ཁོང་གིས་སྐབས་དེར་བོན་ཆོས་ཀྱི་དབང་ཤུགས་དེ་འདྲ་བཙན་པོའི་འོག་ནས་བོན་སུ་མ་འདུས་པའི་རིག་གནས་གཞན་གྱི་གླེགས་བམ་གསང་བའི་ཚུལ་དུ་ཉར་ཚགས་བྱེད་ཐུབ་པའི་རིག་གནས་དཀྱེལ་ཡངས་ཀྱི་སྤོབས་པ་དང་དགོངས་པར་ང་ཚོས་རྗེས་སུ་ཡི་རང་བྱེད་དགོས་པ་ཞིག་རེད། ཡང་ན་སྐབས་དེར་བོན་ཆོས་ལ་རྒྱལ་བོའི་བློ་འགུགས་པའི་ནུས་པ་ཤོར་ཏེ་རྒྱལ་བོར་ཆོས་ལུགས་གཞན་ཞིག་གཉེར་འདོད་ཀྱི་འདུན་པ་ཆེ་ཡང་དགོས་ངེས་ཀྱི་རྒྱུ་རྐྱེན་མ་ཚང་བས་གཉན་པོར་མི་འཇོག་མཐུ་མེད་བྱུང་བ་ཡིན་ཀྱང་སྲིད།
དེ་ནས་རྒྱལ་སྟག་བུ་གཉན་གཟིགས་ཀྱི་རིང་ལ་བོད་ཀྱི་ཚོ་བའི་མངའ་ཁོངས་རྒྱ་བསྐྱེད་པའི་མགོ་ཚུགས་ཤིང་དྲང་གར་རྗེ་སོགས་བཏུལ་ནས་ཕྱིའི་རྒྱལ་ཕྲན་ཚོ་བ་ཁག་གི་སུམ་གཉིས་འབངས་སུ་བཅུག འདིའི་དུས་སུ་མོང་ཁྲི་ངོར་སྣང་བཙན་གྱིས་བྲེ་ཕུལ་སྲང་སོགས་བཅོས་ནས་འབྲུ་མར་ཚད་ཀྱིས་བཅལ་བ་སྟེ་རྒྱ་མ་བཟོས། རྒྱའི་ལོ་རྒྱུས་སུ་ཆིན་གོང་མས་འཇལ་གཤོར་འདེགས་གསུམ་གཅིག་གྱུར་བྱས་ཞེས་འབྱུང་བར་དཔག་ན་རྒྱ་ལ་ཆིན་གོང་མས་གཅིག་གྱུར་མ་བྱས་པའི་ཡར་སྔོན་ནས་གཅིག་གྱུར་མ་ཕྱིན་པའི་འཇལ་གཤོར་འདེགས་གསུམ་ཡོད་པ་ཤེས་ཐུབ། གལ་ཏེ་ཆིན་གོང་མའི་སྐབས་སུ་ཐོག་མར་འཇལ་གཤོར་འདེགས་གསུམ་བྱུང་བའི་དབང་དུ་བྱས་ཀྱང་ཆིན་གོང་མ་ནི་སྤྱི་ལོ་སྔོན་གྱི་དུས་རབས་3པ་དང་སྟག་རི་གཉན་གཟིགས་ནི་དུས་རབས་དྲུག་བདུན་ཡས་མས་ཡིན་པས་དུས་ཀྱི་ཆ་ནས་ཧེ་བག་ཆེན་པོ་བྱུང་ཡོད། ཡང“དགའ་གཉིས་ཚོང་བྱས་མཐུན་གཉིས་ལ་ལུང་བསྡེབས”ཞེས་པས་ཚོང་ལས་དར་བ་དང“དེ་གོང་བོད་ན་ཚོང་དང་བྲེ་སྲང་མེད”ཅེས་པས་རྒྱལ་བོ་འདིའི་དུས་སུ་ཐོག་མར་ཚོང་ལས་དར་བ་བསྟན།
སྟག་རི་གཉན་གཟིགས་ཀྱི་བར་དུ་རྒྱའི་ལོ་རྒྱུས་ཀྱི་རྒྱལ་རབས་ལྔ་དང་རྒྱལ་ཁབ་བཅུ་ལྟར་གོར་དུ་མ་ཆུད་པར་ཡན་གར་དུ་ལུས་ཡོད། གནམ་རི་སྲོང་བཙན་གྱིས་ད་གཟོད་ཞི་དྲག་གཉིས་འཛོམས་ཀྱི་ཐབས་ཇུས་བཀོལ་ནས་མཐའ་བཞིའི་རྒྱལ་ཕྲན་ཚོ་བ་ཁག་ཅིག་གཅིག་གྱུར་བྱས་ཡོད་དེ། ཞི་བའི་སྒོ་ནས་སད་མ་ཀར་ཞང་ཞུང་རྒྱལ་བོར་བག་མར་གནང་ནས་གཉེན་འབྲེལ་གྱི་འབྲེལ་བ་བཙུགས་པ་དང་དྲག་པོའི་སྒོ་ནས་དྭགས་པོ་སོགས་དབང་དུ་བྱས་ཏེ་བོད་ཀྱི་དབང་རིས་ཡར་ལུང་ཙམ་དུ་མ་ཟད་གཙང་དང་དབུས་སུའང་ཁྱབ་པར་མཛད་ཀྱང་རྗེ་བློན་དང་བློན་པོ་གསར་རྙིང་དབར་དུ་འགལ་བ་བྱུང་ནས་རྗེ་རྒྱལ་བོ་ཉི་ཟླའི་ཚུལ་དུ་བཞུགས་སུ་མ་བཅུག་པར་མཐར་སློན་བཙན་རང་ཉིད་ལ་དུག་དྲངས་ཏེ་བཀྲོང་ཞིང་གཅིག་གྱུར་ཙམ་འབྱུང་གིན་པའི་བོད་བཙན་པོའི་རྒྱལ་ཁབ་ཡང་སིལ་བར་འཐོར། ‘ཏུན་ཧོང་གཏེར་ཡིག’ལས་བྱུང་བའི་ཁྱུང་བོ་སྤུང་སད་ཟུ་ཙེ་དང་ཞང་སྣང་གཉིས་ཀྱིས་བླངས་པའི་མགུར་ལས་ཟུ་ཙེས་བླངས་བ་སྟེ“མོན་ཀ་འི་ནི་སྟག་ཆིག་པ། སྟག་བཀུམ་ནི་ཟུ་རྩེས་བཀུམ།……ཐ་མ་ནི་གཡག་གིས་བསྐོརད། ཟུ་ཙེ་ནི་སྩལ་ལགས་ཀྲང”ཞེས་པའི་གླུ་ལས་གནམ་རི་དང་ཟུ་ཙེའི་དབར་དུ་འགལ་བ་བྱུང་ཡོད་པ་ཟུར་བལྟས་ལེབ་མཐོང་རེད། ཡང“རྒྱལ་བོ་འདིའི་རིང་ལ་རྒྱ་ནག་ནས་སྨན་དང་རྩིས་སོགས་བོད་དུ་དར་བ”དང《ཆོས་འབྱུང་མཁས་པའི་དགའ་སྟོན》དུ“ལོ་སར་སྒང་ལ་ལུག་ཤའི་ལག་པ་རློན་པ་བརྩིགས་པ་ལ་འཛེགས་ནས་རྒྱའི་མཁར་ཕབ་……རྒྱ་མེད་པར་བཏང”ཞེས་པ་གང་ལགས་ཀྱང་རྒྱ་དང་བཟང་ངན་གྱི་འབྲེལ་བ་བྱུང་ཡོད་པ་ཤིན་ཏུ་གསལ། བཙན་པོ་འདིའི་དུས་སུ་བོད་ཡུལ་གྱི་སྟོད་སྨད་བར་གསུམ་ན་ཉ་ཆེན་པོས་ཆུང་བ་ཟ་བའི་འཇིག་རྟེན་གྱི་བདེན་པའི་ཟློས་གར་འཁྲབ་བསྒྱུར་དང་རྒྱལ་བློན་དང་བློན་བློན་དབར། ཕ་ཚན་དང་མ་ཚན་དབར་སོགས་སྤྱི་ཚོགས་ཀྱི་འབྲེལ་བའི་སྣ་སྒོར་མོ་ན་སོས་དལ་མེད་པའི་རླུང་རླབས་ཤིག་འཕྱོ་འཇགས་བྱེད་ཀྱིན་གདའ།
སྲོང་བཙན་ནི་དགུང་ལོ་གཞོན་ཡང་བློ་དང་དཔའ་སྤོབས་ཉིས་འཛོམས་ཡིན་པས་མཚན་ལའང་མ་བཅོས་དོན་གྱིས་སྒམ་པོ་རུ་གསོལ་ཞིང་ཁོང་གི་དབང་བསྒྱུར་བའི་དུས་སུ་ཡབ་ཀྱི་རིང་ལ་ངོ་ལོག་པའི་ཡབ་ཕྱོགས་ཀྱི་གཉེན་དང་ཡུམ་འབངས་ཀྱི་གཉེན་ཚན་ཀུན་ཀྱང་གློ་བ་ཉེ་བར་གྱུར་ལ། ཁོང་གིས་ཐབས་མཁས་ནུས་གསུམ་གྱིས་བློན་པོ་རྒན་པ་དབས་དབྱི་ཚབ་སོགས་ལ་རྒྱབ་རྟེན་བཀལ་ཞིང་གསར་བ་མགར་སྟོང་བཙན་སོགས་ལ་དབུ་བསྙུང་བཞེས་ཏེ་བློན་ཀུན་གྱི་སེམས་རྩ་གཅིག་ཏུ་དྲིལ་ནས་མཐུན་སྒྲིལ་ལ་ཆེས་ཆེར་ཤུགས་སྣོན་བརྒྱབ་པས་བཙན་བརྗིད་བཀའ་ཡིས་བོད་ཁམས་གཅིག་ཏུ་དྲིལ་ཐུབ་པ་བྱུང་ཡང་། 《ཏུན་ཧོང་གཏེར་ཡིག》ལས“བཙན་པོ་ཞ་སྔར་ཁྱུང་པོ་སྤུང་སད་ཀྱིས་གསོལ་པའ།……བདགི་སྡུམ་པ་ཁྲི་བོམ་སུ། དགྱེས་སྐྱེམས་སྟོན་མོ་གསོལ་དུ་ཇི་གནང་།……གསོལ་བ་བཞིན་གནང་སྟེ།……དཀུ་གང་པུབ་པར་ཡུལ་བཟུང་གིས་ཚོར་ནས”ཞེས་བཀོད་པ་ལས་ང་ཚོས་ཤེས་ཐུབ་པ་ནི་ད་དུང་བློན་པོ་ཁ་ཅིག་གིས་བཙན་པོ་དགྲོང་འདོད་ཀྱི་ངན་སེམས་འཆང་ཡོད་པ་དང་བཙན་པོས་ཀྱང་བློན་ཅེ་སྟོང་བཙན་མྱུལ་ཞིབ་མཛད་པར་སྔོན་དུ་མངགས་པ་ལས་བློན་སྐོར་ཅིག་ལ་བློ་ཡོངས་སུ་མ་གཏད་པར་ཁ་དྲོ་སེམས་འཁྱག་དང་ཕྱི་ཡག་ནང་སྟོང་གིས་བློ་གྲོས་ཀྱི་གཟོང་འབིག་བསྐོར་ནས་ངེས་ཅན་གྱི་དོགས་ཟོན་གནང་འདུག དེ་དབའ་དབྱི་ཚབ་ཀྱིས་མཁྱེན་ནས་ནམ་ཞིག་རང་ཉིད་གྱི་མགོ་ལའང་དེ་འདྲའི་ངན་འབྲས་ཤིག་འབྱུང་དོགས་ཀྱིས་བཙན་པོ་ཆེད་དུ་མནས་བསྒགས་ནས་སླན་ཆད་མི་འབྱུང་བར་འགན་ལེན་ཁག་ཐེག་བྱས་པ་རེད། ཟུ་ཙེས་ཞང་སྣང་ལ་གཡོ་བྱས་པ་དང་ཞང་སྣང་བཙན་པོ་ལ་གློ་བ་མ་ཉེ་བ་སོགས་ལས་ཀྱང་ཁོ་ཚོའི་བར་གྱི་གཏིང་ཟབ་ཀྱི་འགལ་ཟླ་དེ་དག་ཤུན་ལྤགས་བཤུས་ནས་དམར་རྗེན་དུ་མཐོང་ཐུབ། དེ་ཕྱིར་བཙན་པོ་རྗེ་འབངས་ཀྱི་དབར་ནའང་གྲུ་གུ་རིལ་མོ་གཅིག་ཏུ་འདྲིལ་བ་ལྟ་བུའི་མཛའ་གཅུགས་སེམས་ཀྱི་ཁ་བཏགས་ཏེ་ད་དུང་འཐེན་མེད་པར་རེས་ཆད་རེས་མཐུད་དང་རེས་ཕྲ་རེས་སྦོམ་གྱིས་རྫས་འགྱུར་དང་དངོས་ལུགས་ཅི་རིགས་ཀྱི་འགྱུར་འབྱུང་འབྱུང་གིན་ཡོད།
བསམ་བློའི་དཔུང་གི་མཐུ་བརྩན་ཞིང་འཇིག་རྟེན་གྱི་དོན་མཛད་པ་ལ་མངའ་བསྙེས་པའི་སྲོང་བཙན་སྐུ་ན་ཕྲ་ཡང་མཛད་རྗེས་ནི་ཁུར་དུ་དུད་པ་ཞིག་རེད། དེ་ལས་ཡི་གེ་གསར་དུ་བཟོས་ཚུལ་ལ་སྔར་ནས་ཀྱང་བོན་ཕྱོགས་སུ་སྤྱོད་པའི་ཁྱབ་ཆུང་བའི་ཡུལ་རང་མཚན་པའི་ཡིག་རིགས་ཤིག་ཡོད་པར་ངེས་ཏེ《བོད་ཀྱི་ལོ་རྒྱུས་སྤྱི་དོན་པ་མ་ར་གའི་ལྡེ་མིག》ཏུ“དེ་ལྟར་གཤེན་རབ་ཀྱིས་གསུངས་པའི་བཀའི་གླེགས་བམ་དང་། གདུང་སྲས་རྣམས་ཀྱིས་བཀའ་བསྡུ་བྱས་ཏེ་ཡི་གེར་བཀོད་པ་དང་། དེའི་རྗེས་སུ་བྱུང་བའི་མཁས་པ་ཁག་ཅིག་གིས་བརྩམས་པའི་གཤེན་རབ་ཀྱི་བཀའི་དགོངས་པ་འགྲེལ་བའི་གཞུང་ཐམས་ཅད་ཕྱོགས་གཅིག་ཏུ་བསྡོམས་པ་ལ་བོན་གྱི་བཀའ་བསྟན་ཟེར”ཞེས་འབྱུང་བས་ཤེས་ལ། རིག་པས་ཟུར་ཙམ་བརྟག་ན་ཡང་དེ་ལྟར་སྔར་དུས་ཀྱི་གསོ་རིག་འབུམ་བཞི་ལྟ་བུའི་ཕོན་ཆེ་བའི་གསུང་རབ་གླེགས་བམ་དག་དུས་ཀྱི་བསྐལ་བ་རིང་མོའི་ནང་དུ་མ་ཉམས་པར་གསོན་ཤུགས་རྒྱས་ཏེ་རྟག་བཟོད་ཐུབ་པ་ནི་སུ་ཞིག་གི་བློ་ནས་བློ་རུ་བརྒྱུད་པ་མ་ཡིན་པར་བརྡ་རྟགས་ཀྱི་ལམ་ནས་བརྟན་པོར་གཞི་གང་ཞིག་ལ་ཐོ་འགོད་བྱས་ནས་བྱུང་བ་ཡིན་པ་རྟོགས་ཐུབ། དེ་ཡང་ཁ་དཔེ་ལ་ལུང་བ་རེ་ན་གཏེར་སྟོན་རེ། གཏེར་སྟོན་རེ་ལ་ཡི་གེ་རེ་ཞེས་པ་ལྟར་བོད་ཀྱི་དེ་སྔའི་ལོ་རྒྱུས་རིང་མོའི་ནང་དུ་ཡུལ་བྱེ་བྲག་པ་དང་གང་ཟག་ཡན་གར་བའི་ཁྲོད་དུ་བརྡ་སྤྲོད་ཀྱི་ནུས་པ་འཛིན་པའི་རི་མོ་རེ་བྱུང་བར་ཁྱད་མཚར་དགོས་དོན་ཆེར་མེད་སྙམ། དེས་ན་སྐབས་ཐོག་འདིར་གཅིག་གྱུར་བྱུང་བའི་བོད་བཙན་པོའི་རྒྱལ་ཁབ་ལ་བཀས་བཅད་པའི་ཁྱབ་གཟུགས་སུ་སོང་བའི་ཡི་གེ་མེད་ཅིང་ངེས་པར་དུ་མཁོ་ལ་བོན་ཆོས་ཀྱང་རྒྱུ་རྐྱེན་སྣ་མང་གི་རྐྱེན་བྱས་ཏེ་བོད་བཙན་པའི་ཆབ་དཔལ་གྱི་དགོས་མཁོ་དང་མ་འཚམས་པས ། ཐོན་མི་རྒྱ་གར་དུ་མངགས་ནས་དབང་བསྒྱུར་གྲལ་རིམ་གྱི་དབང་བསྒྱུར་དགོས་མཁོ་ལ་དམིགས་བཙུགས་པའི་ཡི་གེ་དང་རིག་གནས་གསར་དུ་བཟོས་ཤིང་སྤེལ་བ་རེད། དམག་དོན་དང་སྲིད་འཛིན་སྒྲིག་གཞིའི་ཐད་ནས་སུམ་པ་དང་ཞང་ཞུང་ཆབ་འབངས་སུ་བཀུག་རྗེས་སུམ་པའི་རུ་དང་ཞང་ཞུང་རུ་བཙུགས་ནས་རུ་དྲུག་དང་བློན་ཁམས་བཅུ་དྲུག ཡུལ་གྱི་དབང་རིས་བཅོ་བརྒྱད། རྒོད་ཀྱི་སྟོང་སྡེ་རེ་གཅིག་ཏུ་ཕྱེས་ཏེ་བཙན་པོའི་ཆབ་སྲིད་ཀྱི་གཅིག་སྡུད་དབང་ཆར་ཤུགས་སྣོན་དང་དམག་སྡེ་རྒྱ་བསྐྱེད་ནས་དམག་དོན་རྒྱལ་ཁབ་ཆེན་མོ་ཞིག་ཏུ་འགྱུར་བར་རྟིང་སྐུལ་བྱས་ཡོད། འདིས་ཁྲི་སྲོང་གི་རྟ་སྐད་ལན་གསུམ་བསྒྲགས་ཏེ་སུམ་གཉིས་ས་ཡི་དཀྱིལ་འཁོར་ལ་དབང་བསྒྱུར་བར་ཐོག་མའི་ས་བོན་བཏབ་པ་རེད། རྒྱལ་ཁྲིམས་བཅོ་ལྔ་སོགས་གཏན་འབེབས་མཛད་པས་མི་དག་གི་བག་མེད་ཀྱི་མཐོངས་ཡངས་པའི་སྒོ་འཕར་ཇེ་དམ་དུ་བཏང་ནས་རྙོག་དྲ་དང་འཁྲུག་ཟིང་བསྐྱུང་ཞིང་འཚོ་བར་ཞོད་འཇགས་དང་ཐོན་སྐྱེད་ནུས་ཤུགས་ཡར་རྒྱས་སུ་བཏང་ཡོད། རྒྱ་དཀར་ནག་དང་འཇང་གྲུ་གུ་སོགས་ལ་ཕྱི་དོན་གྱི་འབྲེལ་བ་བཙུགས་ནས་གསར་བྱུང་གི་བོད་ཆེན་པོའི་རིག་གནས་མཐོངས་ཡངས་པའི་རྫོགས་ལྡན་གྱི་ཞིང་དུ་བསྐྱལ། ཡང་བོད་ཀྱི་ལོ་རྒྱུས་ཡིག་ཚང་མང་བོར་སྲོང་བཙན་གྱི་འདས་ལོའི་ཐད་ལ་ལོ་ཚིགས་སྔ་ཕྱི་གུང་བསྒྲིགས་པ་ཙམ་ལས་འདས་རྐྱེན་ཐད་ལ་བསམ་བློ་གཏོང་མཁན་ཤིན་ཏུ་ཉུང་། སྲོང་བཙན་དངོས་གནས་དགུང་གྲངས་སོ་བཞི་ལས་མ་བཞུགས་པ་བདེན་ན་འདིའི་སྐབས་སུ་ནང་བསྟན་གསར་དུ་སྤེལ་བ་དང་འུ་ལག་ལྕི་མོ་རྒྱུག་ཡོད་དེ་པོ་ཏ་ལ་དང་མཐའ་འདུལ་ཡང་འདུལ་གྱི་ལྷ་ཁང་གྲངས་མང་བ་བཞེངས་པས་བསམ་རྒྱུ་ཆེན་པོ་འདུག་སྙམ། སྤྱིར་ན་འུ་ལག་ལྕི་བའི་རྒྱལ་བོ་ནི་ཆབ་སྲིད་ཡུན་རིང་དུ་མཛད་པའི་རྒྱལ་བོ་ཞིག་མ་རེད།
བཙན་པོ་འདི་ཞིང་དུ་ཕེབས་རྗེས་མགར་སྟོང་བཙན་ཡུལ་བཟུང་གིས་སྲིད་བསྐྱངས་ཤིང་མགར་རང་གི་ཁེ་གྲགས་འཇོན་གསུམ་གྱི་ཆ་ནས་བཤད་ན་འགྲན་པའི་ཟླ་དང་བྲལ་ཡང་བགྲང་བྱ་བཅུ་བདུན་འདིའི་རིང་ལ་ནམ་ཡང་སྲིད་བློན་ཞིག་གི་ས་ནས་འགྲེང་སའི་སྟེགས་འཕང་ཉམས་དམའ་བར་བྱས་ཏེ་སྲིད་སྐྱོང་རོགས་དང་གྲུ་གུ་སོགས་ལ་ནར་མར་དམག་རྒྱབ་པ་ནི་ཀྲོའུ་ཀོ་ལིའང་དང་ཡང་དག་མཚུངས་ལ། འདི་ལས་ང་ཚོས་གཟུ་བློན་ཞེས་པའི་འཇིག་རྟེན་གྱི་མཛེས་པའི་མཐར་ཐུག མཐོང་བ་ཙམ་གྱིས་དད་པའི་སྤུ་རླུང་ལྡང་བར་བྱེད་པའི་མིང་ཚིག་འདི་ཉིད་མིག་དབང་གསར་བ་ཞིག་གིས་སླར་ཡང་མཇལ་ཐུབ།
གུང་རི་གུང་བཙན་སྐོར་གྱི་གནས་ཚུལ་དག་ལོ་རྒྱུས་ཡིག་ཚང་ཀུན་ན་ཤོག་ངོས་མ་སྟོངས་པ་ཙམ་དུ་ཡོད་པས་ཆོས་སྲིད་གང་ལའང་འབྲེལ་མེད་དོན་གཞན་དུ་གྱུར་ཏེ་ཕྱག་ཟུང་རྐྱོང་མ་ནུས་པ་འདྲ། ཡང《པད་མ་རཱ་གའི་ལྡེ་མིག》ནང་དུ“634ལོར་གཅེན་སྲོང་བཙན་དམག་ལ་ཕེབས་པའི་ཚབ་དུ་སྲིད་བསྐྱངས”ཞེས་ཀྱང་འཁོད་འདུག
མང་སྲོང་མང་བཙན་ནི་མགར་གྱི་ལྷ་སྐུ་ཆེན་པོའི་ཟིལ་ཤུགས་ཀྱིས་བཏུམས་ཏེ་བག་ལ་ཞ་བར་གྱུར་འདུག་པས་མང་སྲོང་གླེང་དུས་མགར་ཐག་ཞོར་འབྲེང་འདྲུད་ཀྱིས་མི་གླེང་ས་མི་འགྲོ་བ་ཞིག་ཏུ་འདུག ‘ཏུན་ཧོང་གཏེར་ཡིག’ལས “སྦྲུལ་གྱི་ལོ་ལ། བཙན་པོ་མེར་ཀེ་ན་བཞུགས་ཤིང་བློན་ཅེ་སྟོང་རྩན……ཞེས་དང་རྟའི་ལོ་ལ། བཙན་པོ་མེར་ཀེ་ན་བཞུགས་ཤིང་བློན་ཆེ་སྟོང་རྩན ……སྤྲེའུ་ལོ་ལ། བཙན་པོ་མལ་གྲོ་སྐེ་བྱེ་ན་བཞུགས་ཤིང་། བློན་ཆེ་སྟོང་རྩན་འ་ཞ་ཡུལ་ན་མཆིས་ཕར་ལོ་གཆིག”སོགས་ལོ་དེར་བཙན་པོ་ཕོ་བྲང་གང་ན་བཞུགས་ཀྱིན་པའི་གནས་ཚུལ་ཙམ་ལས། བཙན་པོས་མཛད་པ་ཅི་བསྐྱང་གི་ལོ་རྒྱུས་རགས་ཙམ་ཡང་བཀོད་མེད་ལ། ཡང་གཅིག་བཤད་ན། བཙན་པོ་ཡང་དཔའ་མཛངས་མཁས་གསུམ་གྱིས་ཕྱུག་པའི་མི་འཇོན་ཅན་ཞིག་མིན་ཚེ་རང་གཞན་གྱི་མི་སུ་ཡིན་ཀྱང་མཛད་རྗེས་རླབས་ཆེན་རེ་འཇོག་རྒྱུ་དངོས་གནས་ཁེགས་པོ་རེད།
དེའི་སྲས་འདུས་སྲོང་མང་རྗེ་སྐུ་ན་ཕྲ་དུས་སུ་ཆབ་སྲིད་ཀྱི་མངའ་དབང་ཡོངས་སུ་མགར་ཚང་གིས་བཟུང་ཞིང་ཕྱིས་སུ་རྗེ་བློན་དབར་གྱི་ཆབ་སྲིད་ཀྱི་དབང་ཐང་ལ་དོ་སྙོམས་ཤོར་ནས་བཙན་པོའི་སྐུ་དབང་ལ་འཇིགས་ཉེན་བྱུང་བས། བཙན་པོས་གཡོ་འཁྱོག་སྤྱང་གསུམ་གྱིས་མགར་ཚང་གི་རྒྱུད་པ་ཚར་བཅད་དེ་རང་ལ་ཐོབ་འོས་ཀྱི་དབང་ཆ་བསྡུ་རུབ་བྱས་ནས་དབང་བསྒྱུར་སྲ་བརྟན་དུ་བཏང་། འགའ་ཞིག་གི་ཀུན་རྟོག་སེམས་ཀྱི་འཆར་སྒོ་རུ་མགར་གྱི་བུ་རྣམས་ལ་སྔར་ནས་་སྲིད་དབང་འཕྲོག་འདོད་ཀྱི་རླམ་སེམས་ཡོད་པའི་གཟུགས་བརྙན་ལམ་ལམ་དུ་འཆར་སྲིད་ཀྱང་། གལ་ཏེ་མགར་ཚང་གི་བུ་རྣམས་ལ་སྔ་ས་ནས་ངོ་ལོག་སྲིད་འཕྲོག་གི་འདུ་ཤེས་ཡོད་པ་ཡིན་ན་ཕྱིས་སུ་ཁྲི་འབྲིང་གི་དཔུང་འཐོར་ཏེ་རང་ཤི་རྒྱག་པའི་ཚད་དུ་མི་འགྱུར་གྲང་། འདི་ནི་བཙན་པོ་གང་གི་སྲིད་ཀྱི་དགོས་དབང་དུ་ཟད་ཀྱང་དཔའ་ཆེ་ཞིང་ཡིད་གཞུངས་པའི་མགར་ཚང་གི་བུ་སྟག་འདྲ་གཟིག་འདྲ་ལྟ་བུ་དག་གིས་རང་རེའི་དོན་དུ་སྡུག་ཤུ་དང་འབད་འཐབ་བྱས་བྱས་པའི་མཐའ་མར་འཐོབ་པ་ནི་འདི་ལྟ་བུའི་གནས་མ་ཡིན་གྱི་གོ་ལོག་གི་མཇུག་འབྲས་ཤིག་ཡིན་པ་ནི་ཡི་རེ་མུག་ཨང་། གངལྟར་མགར་ཚང་གི་བུ་རབས་ཚ་རྒྱུད་དག་གིས་དཀའ་བརྒྱ་གདོང་གིས་བསུས་ཏེ་བོད་བཙན་པོའི་སྲིད་དབང་གཅིག་གྱུར་དང་མངའ་ཁོངས་རྒྱ་བསྐྱེད་ཐད་དུ་ཐོ་རངས་སྐར་ཆེན་འཛུམ་པ་ལྟ་བུའི་བསུབ་མེད་ཀྱི་ཕྱག་རྗེས་ཤིག་བཞག་ཡོད།
དེ་ནས་ཁྲི་ལྡེ་གཙུག་བརྟན་སྐོར་བརྗོད་པ་ལ་འདིའི་ཆོས་ཕྱོགས་ཀྱི་ཕྱག་རྗེས་དག་ཞིབ་གསལ་ཞིག་བཀོད་ཡོད་ཀྱང་སྲིད་ཕྱོགས་དང་དེ་ལས་གཞན་གྱི་གཞུང་རྟ་དང་རྩ་བར་གྱུར་བའི་གཙོ་གལ་ཆེ་བ་རྣམས་ལྕི་ཡང་མེད་པའི་གྲུ་ཟུར་དུ་དེད་དེ་ཕལ་བའི་ཚུལ་དུ་སྣོན་འཕྲི་དང་འདོར་བསྐྱུང་བྱས་པས། མཐར་ཉོག་ཅིང་སྐྱ་མི་འཁོར་བའི་མོག་པའི་ཚུལ་དུ་སོང་ནས་ཐ་ན་ཕ་སྤད་དབེན་ཞེང་དང་འཁྲུངས་འདས་ཙམ་ཡང་ངེས་ཀྱིན་མེད། དཔེར་ན《མཁས་དགའ》རུ་བཙན་པོ་འདི་680ལོར་འཁྲུངས་བར་བཞེད་ཅིང་། དེ་ལྟར་ན་གྱིམ་ཤིང་ཀོང་ཇོ་བོད་དུ་གཤེགས་དུས་ཁོང་དགུང་ལོ་སོ་གཅིག་ལ་སོན་ཟིན་པས། ཁོང་གི་ལྷ་སྲས་ལ་གྱིམ་ཤིང་བསུས་པ་ཡིན་ཀྱང་སྲིད། 《དེབ་ཐེར་ཀུན་གསལ་མེ་ལོང་》དུ་692ལོར་མེས་ཨག་ཚོམ་འཁྲུངས་པར་བཞེད། དེ་ལྟར་ན་གྱིམ་ཤིང་བོད་དུ་བསུ་དུས་ཁོང་དགུང་ལོ་བཅུ་དགུ་ཡིན་པས་ལྗང་ཚ་ལྷ་དབོན་ཁོའི་སྲས་སུ་བལྟམས་ཟིན་ཀྱང་བག་མ་ཁབ་དུ་བསུས་ཆོག་པའི་ཚད་དུ་ཐོན་མེད། 《པད་མ་རྰ་གའི་ལྡེ་མིག》ལྟར་ན་698ལོར་འཁྲུངས་ཤིང་ལྗང་ཚ་ལྷ་དབོན་འདུས་སྲོང་གི་སྲས་དང་མེས་ཨག་ཚོམ་གྱི་གཅེན་པོ་ཡིན་ལ། གྱིམ་ཤིང་ལྗང་ཚའི་ཁབ་ཏུ་བསུས་ཀྱང་མ་འབྱོར་གོང་བཀྲོངས་པས་མེས་ཨག་ཚོམ་དང་འདུས་པར་བཤད། 《ཐང་ཡིག་གསར་རྙིང》གཉིས་ཀྱི་ནང་དུ“སྲས་རྣམས་ཀྱིས་རྒྱལ་ས་བརྩད་ཀྱང་འབངས་མིས་ཁྲི་ལྡེ་གཙུག་བཙན་བཙན་པོར་བསྐོས”ཞེས་བཀོད་པར་གཞིག་ན་ཁྲི་ལྡེ་གཙུག་བརྟན་ལ་སྤུན་གཅིག་ལས་མང་ཙམ་ཡོད་པ་ཤེས་སླ་པར་མ་ཟད། དཔལ་དོན་གྲུབ་རྒྱལ་གྱི་《དཔྱིད་ཀྱི་རྒྱལ་མོའི་གླུ་དབྱངས་ལས་འཕྲོས་པའི་ལོ་རྒྱུས་ཀྱི་རྣམ་བཤད་ཐོར་བུ》རུ་ཁྲི་འདུས་སྲོང་ལ་མ་མཐར་ཡང་བཙུན་མོ་གསུམ་ཡོད་ཅེས་གསུངས་འདུག དེ་བས་འདི་ཡང་ཁ་མི་མཐུན་ཞིང་ཉོག་འཁྲུག་ཆེ་ས་ཞིག་རེད། དེ་མིན་ཁྲི་སྲོང་ལྡེ་བཙན་གྱི་ཡུམ་སུ་ཡིན་ངེས་འཛིན་དཀའ་བ། ཁྲི་ལྡེ་སྲོང་བཙན་དང་མུ་ཏིག་བཙན་པོ་མི་གཅིག་ཡིན་མིན་སོགས་རིགས་རུས་དང་ཆབ་སྲིད་ཐད་དུ་རྙོག་དྲ་ཆེན་པོ་བྱུང་སྟེ་དངོས་ཡོད་ལྐོག་ཏུ་གྱུར་ཡོད། ཇི་ལྟར་ཀྱང་བཙན་པོ་མེས་ཨག་ཚོམ་ཅན་འདི་བའི་སྐུ་རིང་ལ་ཆོས་ཀྱི་དཔེ་ཆ་དུ་མ་དང་གཙུག་ལག་ཁང་འགའ་རེ་གདན་འདྲེན་དང་གསར་བཞེངས་བགྱིས་ནས་ཤ་དར་ཁྲག་དར་སུ་མ་སོང་བའི་ཆོས་ལུགས་ཅུང་ཟད་ཁྱབ་པར་སྤེལ། རྒྱ་དང་འཇང་སོགས་ལ་དམག་འཁྲུག་བརྒྱབ་ནས་མངའ་ཁོངས་རྒྱ་བསྐྱེད་དང་སྲིད་ལ་སྣོན་པ་བཏབ་ཡོད་དེ། ‘ཏུན་ཧོང་གཏེར་ཡིག’ཏུ“རྒྱའི་ནོར་མང་པོ་སྟོད་པྱོགས་སུ་འདོན་པ་རྣམས། །ཀྭ་ཅུ་ན་ཚོགས་བྱས་པ་ལས། །ཐམས་ཅད་བོད་ཀྱིས་ཕབ་སྟེ་བཞེས”ཞེས་དང་ཡང་“མྱ་འི་རྒྱལ་པོ་ཀག་ལ་བོང་ཞེས་བྱ་བ། །འབངས་སུ་པྱག་འཚལ་ནས། ……འཇང་གི་རྒྱལ་པོ་བོད་ཀྱི་འབངས་སུ་བཞེས”ཞེས་པ་སོགས་ལས་ཤེས་ཐུབ། བཙན་པོ་སྐུ་ན་ཕྲ་དུས་ཆབ་སྲིད་ཡོངས་སུ་ཨ་ཕྱི་ཁྲི་མ་ལོད་ཀྱིས་དབང་དུ་བྱས་ཤིང་བཙན་པོའི་སྐུ་སྲུང་ཡང་མཛད་དེ་བློན་ཆེན་དུ་མའི་སྲོག་བཅད་པ་དང་711ལོར་ཅོག་རོ་ཁོང་གེ་བཙན་པོ་ལ་གློ་བ་རིང་བས་ཚོགས་ཐོག་ཏུ་སྲོག་ཁྲིམས་བཅད་པ་སོགས་ལས་མགར་ཚང་གི་རྗེས་ནས་ཀྱང་བློན་པོ་མི་ཉུང་བ་ཞིག་བཙན་པོ་ལ་གློ་བ་རིང་གིན་པ་དང་ལྗང་ཚ་འཁོན་དང་བཙན་པོ་ལང་འབལ་གཉིས་ཀྱིས་གྲོངས་པ་དེས་འགལ་བ་དེ་ཡང་ཚད་བབ་དམའ་བའི་རང་ག་བ་ཞིག་མིན་པར་ཤ་གསེང་རུས་གསེང་དུ་ཟུག་པའི་རྣོ་ངར་ཅན་ཞིག་ཡིན་པ་ཤེས་ཐུབ།
ཁྲི་སྲོང་ལྡེ་བཙན་གྱི་སྐོར་བཤད་པ་ལ་ལོ་རྒྱུས་ཡིག་ཚང་སོགས་སུ་རྒྱས་ཤིང་ཁ་ཅུང་གསལ་བོར་འདུག བོད་དུ་རྒྱལ་བོ་འདིའི་དུས་སུ་ཆོས་སྲིད་གཉིས་ཀྱི་ཆ་ནས་རྫོགས་ལྡན་དུ་ཕྱིན་ཡོད་དེ། བོད་ཀྱི་སློབ་གྲྭའི་ཐོག་མ་བསམ་ཡས་འདེབས་བཞེངས་དང་ངུར་སྨུག་རབ་བྱུང་གི་སྡེ་དང་གོས་དཀར་ལྕང་ལོའི་སྡེ་བཙུགས་ཏེ་མདོ་སྔགས་ཟུང་འཇུག་གིས་ཡར་རྒྱས་སུ་བཏང་། གཞན་དུ་བོད་དམག་གིས་རྒྱའི་རྒྱལ་ས་ཁྲང་ཨན་དང་ཏུན་ཧོང་སོགས་སུམ་ཉིས་ས་ཡི་དཀྱིལ་འཁོར་བཟུང་ཞེས་གྲགས་ཞེས་ཁ་ཕོ་དང་སྒྲོ་འདོགས་ཆེན་པོས་ཟུར་བརྒྱན་ཡང་འདི་ལས་ང་ཚོས་སྐབས་དེའི་བོད་བཙན་པོའི་རྒྱལ་ཁབ་ཀྱི་རྒྱགས་ལ་དྲེགས་པོའི་རྒྱལ་སྟོབས་དང་འཕྱོ་ཞིང་འབར་བའི་དམག་ཤུགས། དཔའ་ཞིང་འཛངས་པའི་བློ་གྲོས་སོགས་བཅོས་མིན་དོན་གྱིས་རྡོག་རྡོག་ཏུ་མཐོང་ཐུབ། རྒྱལ་བོ་འདིའི་སྐུ་རིང་ལ་ཞང་བློན་ཆེན་པོ་གྲོམ་པ་སྐྱེས་དང་མཉམ་དུ་བོན་ཆོས་ཀྱང་གསོན་ཤིག་ཤིག་གིས་དུར་དུ་སྦས། ནང་ཆོས་ཁོ་ན་དབུ་རུ་བཀུར། འདིར་ཅུང་ཟད་དཔྱད་ན་རྒྱལ་ཁབ་དང་མི་རིགས་གང་ཡིན་ཀྱང་གཅིག་མཐུན་གྱི་ཆོས་ལུགས་དད་མོས་ནི་སྣ་མང་འཁྲུག་ཟིང་གི་ལས་སྒོ་བསྐྱུང་བའི་ཤེད་མོང་ཅན་ཞིག་དང་མཐུན་སྒྲིལ་གྱི་གསེར་སྐུད་གཅིག་ཏུ་བསྒྲིལ་བའི་དམ་པའི་ཕྱག་ཟུང་ཞིག་རེད། འདི་ནི་ཆོས་ཉིད་ཅིག་རེད། ལྡོག་ན་ཆོས་ལུགས་མི་འདྲ་བ་གཉིས་ཀྱིས་འདུ་ཤེས་མི་འདྲ་བ་གཉིས་བསྐྱེད་པར་བྱེད་ཅིང་། འདུ་ཤེས་འཛིན་སྟངས་མ་འདྲ་ན་འདུ་ཤེས་གཅིག་གི་མཛའ་གཅུགས་ག་ལ་འབྱུང་། ཡང་མཛའ་གཅུགས་མེད་པས་འགལ་འདུ་བསྐྱེད་ཅིང་། འགལ་འདུ་ཡོད་པས་རྒྱལ་ཁབ་གང་གི་ཕྱོགས་བསྡུས་སྟོབས་ནུས་དང་བཙན་པོ་གང་གི་དབང་བསྒྱུར་སྲ་བརྟན་ལ་བཀག་རྐྱེན་བཟོས་པ་རེད། དེ་བས་སྲོང་བཙན་རིང་ནས་ཆོས་ལུགས་གཅིག་གྱུར་བྱེད་པ་ནི་ཁ་ཚ་དགོས་དགོས་གཏུགས་རེད། ཡིན་ཡང་གོང་གི་བཙན་པོ་ལྔ་བོའི་རིང་ལ་ཕྱི་ནང་གི་རྐྱེན་མ་ཚང་བས་རེ་ཞིག་ཅི་བྱ་གཏོལ་མེད་དུ་གྱུར། བརྒྱ་ལ་སྤྱི་ལོ་755ལོར་མེས་ཨག་ཚོམ་མ་བཀྲོངས་ཚེ་ཆོས་ལུགས་གཅིག་གྱུར་གྱི་རླབས་ཆེའི་མཛད་པ་སྐྱོང་ཡང་སྲིད། འདི་ནི་བཙན་པོའི་དབང་བསྒྱུར་ལ་ཤིན་ཏུ་གལ་ཆེ་བས། རྒྱའི་ལོ་རྒྱུས་སུ་ཆིན་གོང་མས་གྲུབ་མཐའ་གཞན་དག་རྩྭ་བཞིན་འདོར།། རུའུ་ལུགས་ཁོ་ན་གཙུག་ཏུ་བཀུར་དང་ཧན་གོང་མའི་དཔེ་བསྲེག་རུའུ་སྦེད་ཀྱི་དཔྱོད་ཤེས་མ་ཡིན་པའི་དཔྱོད་ཤེས་ཅན་གྱི་དོན་དག་བྱུང་བ་རེད། བཙན་པོ་འདི་བ་ཚང་གིས་བོན་གྱི་བསྟན་པ་བསྣུབས་པས་བོན་ཕྱོགས་ལ་དགའ་བའི་བློན་པོ་རབ་འབྲིང་ཐ་གསུམ་གྱི་ཡིད་ལ་བརྣགས་དཀའ་བའི་ཟུག་ངུ་དང་གྲི་གཏར་སྟ་གསེ་ཡིས་སྙིང་གསོན་པོ་མེ་རུ་བསྲེགས་གཅོད་བརྡར་གསུམ་བྱས་ཡོད་པ་གདོན་མི་ཟ་བས། འདི་ལྟའི་ཁོར་ཡུག་ནང་དུ་ཕོན་ཆེ་བའི་འགལ་བའི་མདེལ་རྫས་མང་བོ་མངོན་ལྐོག་གིས་འཛིངས་ཡོང་སྟེ་བཙན་པོ་རང་ཉིད་ཀྱང་ཐལ་རྡུལ་དུ་འགས་གཏོར་བྱ་ངེས་ཨང་། དེ་བས་ཞི་བ་འཚོ་ཐོག་མར་བོད་ནས་མ་ཚུགས་པར་ཕྱིར་གཤེགས་པ་རེད། ཁྲི་སྲོང་སྐུ་ཚེ་སྨད་ལ་རྟས་བསྐྱུར་ཏེ་བཀྲོངས་ཞེས་པར་ཡང་དོགས་གཞི་ཆེན་པོ་འདུག་སྟེ། སྔར་གྲི་གུམ་གྱིས་བོན་བསྣུབས། བློན་པོས་བཀྲོངས། ལྷ་ཐོ་དོ་རིས་ཆོས་བསྐུངས། གཉན་པོར་གསང་བས་ཅི་ཡང་མ་བྱུང་། སྲོང་བཙན། ནང་ཆོས་གསར་དུ་སྤེལ་ཞིང་སྐུ་ཚེ་ཐུང་། ཁྲི་ལྡེ་གཙུག་བརྟན། ནང་ཆོས་ཅུང་ཟད་དར་རྒྱས་སུ་བཏང་། བློན་པོས་བཀྲོངས། ཁྲི་སྲོང་ལྡེ་བཙན། བོན་བསྣུབས། ཕྱི་རྐྱེན་གྱིས་གཤེགས། འུ་དུམ་བཙན། འདུལ་བ་བསྣུབས། འབངས་ཀྱིས་བཀྲོངས། འདི་དག་ལ་གོང་གསལ་གྱི་དོན་སྙིང་དེ་ལྟ་བུའི་ལྐོག་གྱུར་མི་གསལ་བའི་ཁོག་མཐུན་གྱི་འབྲེལ་བ་ཞིག་འདུག་སྙམ། ཡང་ལྗང་ཚ་ལྷ་དབོན་རྟས་བསྐྱུར། ཁྲི་སྲོང་ལྡེ་བཙན་རྟས་བསྐྱུར་ཞེས་པར་བརྟག་ན་བོད་ཀྱི་བཙན་པོ་འདི་དག་རྟ་ཐོག་ན་ལྒང་བུ་ལྟར་ཡར་ལ་ཁད་བྱེད་ཀྱིན་པ་དང་གཉིས་སུ་མེད། གལ་ཏེ་་གསོར་མདས་གྲོངས་པ་ཡིན་ཟེར་ན་གསོར་མདའ་འཕེན་མཁན་དེ་སུ་ཡིན་ནམ། གསོར་མདའ་འཕངས་པའི་རྒྱུ་མཚན་ཅི། འཕངས་ན་ཁོ་ལ་ཁེ་ཕན་ཅི་ཐོབ།
མུ་ནེ་བཙན་པོས་དབང་བསྒྱུར་བའི་དུས་ཡུན་ཤིན་ཏུ་ཐུང་ཡང་སྔར་མེད་སྲོལ་བཏོད་ཀྱི་དབུལ་ཕྱུག་ལན་གསུམ་བསྙམས་པའི་མཛད་པ་དེས་ལོ་རྒྱུས་ཀྱི་ཡིག་ཚང་དང་རྡོ་རིང་སོགས་ཀྱི་གས་སྲུབ་ན་མ་ཉམས་པར་མགྲིན་པ་གཟེངས་སུ་བཏེགས་ནས་ཡོད། བཙན་པོ་འདི་བཀྲོངས་ཚུལ་ལ《མཁས་དགའ》དང་《རྒྱལ་རབས་གསལ་མེ》སོགས་ནས་ཡུམ་གྱིས་གསོལ་དུག་དྲངས་ཏེ་བཀྲོངས་ཞེས་ཁ་བཤད་གཅིག་ཏུ་མཐུན་ཡང་བཀྲོངས་རྐྱེན་ཕན་ཚུན་མི་མཐུན་ཏེ། 《རྒྱལ་རབས་གསལ་མེ》ལས་ཡུམ་ལོག་ལྟ་སྐྱེས་ཏེ་གྲོངས་ཞེས་འཁོད་ཡོད་ལ། 《མཁས་དགའ》རུ་མུ་ནེ་བཙན་པོ་ཕོ་ཡོངས་བཟའ་ལ་བྱམས་པས་ཡུམ་ཕྲག་དོག་སྐྱེས་ཏེ་བཀྲོངས་ཞེས་འཁོད། གོང་མ་ལྟར་ན་འབངས་ཀྱི་ལྟོགས་ཕྱུག་ལན་གསུམ་བསྙམས་པས་འབངས་ཁེང་དང་ཡང་ཁེང་སོགས་རྒྱ་ཆེའི་མི་དམངས་ལ་ཤིན་ཏུ་ཕན་ཡང་། དེ་ནི་ཀླུའི་གཏེར་མཛོད་ནས་གང་བསམ་གྱིས་ལེན་རྐྱང་བྱེད་པ་ཞིག་མིན་པར་མི་ཆེན་དཔོན་ཆེན་དག་གི་གཏེར་མཛོད་ནས་བཙན་གྱིས་འདྲུ་དགོས་པས་ཁོ་ཚོའི་ཁེ་ཕན་ལ་བསམ་ཡུལ་ལས་འདས་པའི་ཕོག་ཐུག་བཏང་ཞིང་མ་ཡིས་འབྱོར་ལྡན་ཤོག་ཁག་དེ་དག་གི་ལག་ཚབ་དུ་གྲོངས་པ་འདྲ། ཡང་དུས་སྐབས་དེ་འདྲའི་ནང་དུ་དབུལ་ཕྱུག་སྙོམས་པ་ནི་བྱམས་བརྩེའི་གཞན་དབང་དུ་གྱུར་ཀྱང་དཔྱོད་ཤེས་ཀྱི་བྱ་བཞག་ཅིག་ཏུ་མི་འཁུམས་ཏེ། གཅིག་ན་སྐབས་དེ་ནི་བཀས་བཀོད་རྒྱུད་འཛིན་སྤྱི་ཚོགས་ལས་བྲན་གཡོག་སྤྱི་ཚོགས་ཀྱི་ལྷག་འཕྲོའི་ཆག་གྲུམ་སྔར་བཞིན་ལུས་པ་ཞིག་ཡིན་པས། གྲལ་རིམ་གྱི་དབྱེ་བ་ཤུགས་ཆེར་ལྡན་པའི་སྤྱི་ཚོགས་འདི་ལྟ་བུའི་ནང་དུ་ངེས་དོན་གྱི་མི་དང་མིའི་དབར་གྱི་མི་ལུས་རང་དབང་དང་སྒྱུ་ནོར་རང་དབང་སོགས་ཡོང་དཀའ། 《རྒྱལ་རབས་གསལ་མེ》རུ་“ལྟོགས་ཕྱུགས་ལན་གསུམ་སྙོམས་པས། ལོ་རེ་ཙམ་མ་གཏོགས་ཕྱུག་པོ་རྣམས་ནི་སྔར་ལྟར་ཕྱུག དབུལ་བོ་རྣམས་ནི་སྔར་ལྟར་ལྟོགས་པས”ཞེས་བཀོད་ཡོད་ལ། ལོ་འདི་འདྲ་ཐུང་བའི་ནང་དུ་དབུལ་ཕྱུག་གི་ཁྱད་པར་མངོན་གསལ་དོད་པོ་བྱུང་བ་ནི་ཕྱུག་པོ་དག་གིས་རང་ཉིད་ལ་ལྡན་པའི་ཁེ་དབང་གྲགས་གསུམ་སྤྱད་ནས་ཞིང་བ་དབུལ་བོ་དག་གི་ལག་ནས་གཡོ་བཙན་འཕྲུལ་གསུམ་གྱིས་རྒྱུ་ནོར་དང་ཐོན་སྐྱེད་རྒྱུ་ཆ་གར་བགོས་ས་རུ་དེ་ལེན་བྱས་ཡོད་པ་གདོན་མ་ཟ། དེ་ལྟ་མིན་ན་དབུལ་ཕྱུག་ལ་སྔར་མུས་ལྟར་ལོ་གཅིག་གི་དུས་ཡུན་ཐུང་ངུའི་ནང་དུ་དབྱེ་བ་དེ་འདྲའི་མངོན་གསལ་བྱུང་དོན་ཅི། སྤྱིར་ཞིང་བ་དབུལ་བོ་དག་ངལ་རྩོལ་ལ་བྱང་ཞིང་གོམས་འདྲིས་ཆེ་ལ་ཧུར་བརྩོན་ལྡན་པས་ཕྱུག་པོ་དག་དཔག་ཚད་ཀྱིས་རྗེས་སུ་བསྐྱུར་མི་འགྱུར་གྲང་། གཉིས་ན་རང་རང་ལ་མངའ་བའི་མི་ལུས་དང་རྒྱུ་ནོར་གྱི་ཁེ་དབང་ལ་རྡོག་བརྫིས་བཏང་འདུག འདི་ནི་དེང་དུས་ཀྱི་མིག་གིས་ཕར་བལྟས་ཏེ་གནས་ལུགས་ཆེན་པོའི་སྒོ་ནས་བརྗོད་པ་ཡིན། འོག་མ་དེས་ཚེ་སྤོང་བཟའ་མེ་ཏོག་སྒྲོན་དེ་མིག་རྒྱང་ཐུང་ཞིང་བློ་རྒྱ་ཆུང་ལ། སེམས་པ་གནག་ཅིང་ལག་པ་རྩུབ་པའི་བུད་མེད་ཅིག་རེད་ཟེར་བ་ལས་གཞན་མེད། མུ་ནེ་བཙན་པོ་འདིས་སྲིད་བཟུང་ཡུན་ལ་མཁས་པ་སོ་སོས་བློ་གྲོས་ཀྱི་མིག་ཤེལ་མནབས་ནས་དོགས་དཔྱོད་བྱེད་ཀྱིན་གདའ།
དེའི་རྗེས་ཀྱི་མུ་ཏིག་བཙན་པོ་དང་ཁྲི་ལྡེ་སྲོང་བཙན་གཉིས་མི་གཅིག་ཡིན་མིན་ཐད་ལ་མཁས་པ་དག་གི་བཞེད་དགོངས་མི་འདྲ་ཞིང་། 《བོད་ཀྱི་ལོ་རྒྱུས་གླེང་བའི་གཏམ》ལས“མུ་ཏིག་བཙན་པོ་དང་སད་ན་ལེགས་འཇིང་ཡོན། ཁྲི་ལྡེ་སྲོང་བཙན་ནམ་ལྡེ་སྲོང་བཙན་དང་ཡང་ན་ལྡེང་ཁྲི་བྱ་བ་བཅས་ནི་དོན་ལ་བཙན་པོ་འདི་ཉིད་ཀྱི་མཚན་གྱི་རྣམ་གྲངས་སུ་ངེས”ཞེས་བཤད་འདུག་པ་མ་ཟད‘ཏུན་ཧོང་གཏེར་ཡིག’ལས་ཀྱང་ཁྲི་ལྡེ་སྲོང་བཙན་སྐོར་གྱི་གནས་ཚུལ་རྐྱང་བ་ལས་མུ་ཏིག་བཙན་པོའི་སྐོར་མིང་ཙམ་ཡང་མ་མཐོང་བས། ངས་མུ་ཏིག་བཙན་པོ་དང་ཁྲི་ལྡེ་སྲོང་བཙན་གཉིས་གང་ཟག་གཅིག་ཅིང་ནམ་རྒྱུན་མཚན་ལ་ཁྲི་ལྡེ་སྲོང་བཙན་དུ་འབོད་པའི་དབང་དུ་བྱས་ནས་བཤད་པ་ལ། བཙན་པོ་འདི་ཚང་ཤེས་རྒྱ་ཆེ་ལ་སྤྱང་གྲུང་འཛོམས་པ་ཞིག་ཡིན་པ་མ་ཟད་མཛད་རྗེས་ཀྱང་རླབས་ཆེན་བཞག་ཡོད་སྙམ། རྒྱལ་མོ་འབྲུག་པ་ལྟར་ན་བཙན་པོ་འདིའི་དུས་སུ་བཀས་བཅད་ཐེངས་གཉིས་པ་བྱུང་བར་འདོད། བཙན་པོ་འདི་བསྟན་པ་ཡར་རྒྱས་ཀྱི་ལམ་ཁར་འཚོ་བས་ཁྲི་རལ་བའི་དུས་ཀྱི་ཆོས་ལུགས་ཀྱི་ཤེད་མོངས་ཆེན་པོར་འདི་དུས་ནས་རྒྱགས་ཕྱེ་ཕུན་སུམ་ཚོགས་པ་བསྩལ་ཏེ་རྟིང་སྐུལ་བྱས་ཡོད་པ་སྨོས་མེད་རེད། ཕྱིས་སུ་སྐར་ཅུང་རྡོ་རྗེ་དབྱིངས་ཀྱི་ལྷ་ཁང་བཞེངས་དུས་ཀྱང་ལྷ་ཁང་ཉི་མ་ལྟ་བུ་ཞིག་རྩིག་གོ་གསུངས་བ་དེས་ཁོང་གིས་ཆོས་ལུགས་ལ་བཅངས་པའི་ནང་སེམས་ཀྱི་སྤྲོ་མོས་དང་དད་འདུན་ཅི་འདྲ་ཆེ་བ་རྗེས་སུ་དཔག་ཐུབ། ཡང་《སྒྲ་སྦྱོར་བམ་གཉིས》གཏན་འབེབས་མཛད་དེ་བོད་ཀྱི་མུན་ཁྲོད་ན་འཁྱམས་པའི་གཏན་ཚིགས་ཉག་ཕྲ་བའི་སྒྲ་བསྒྱུར་ལ་བཅས་ཁྲིམས་རང་བཞིན་ཅན་གྱི་འོད་སྣང་སྒྲོན་ཏེ་སྔ་མ་དག་ལ་དག་ཐེར་ཡོང་བ་དང་ཕྱི་མ་དག་གཅིག་གྱུར་འབྱིན་པའི་ལམ་དུ་སྐུལ་མ་བྱས་ཡོད། སྲིད་ཕྱོགས་ནས་སྐུ་ན་གཞོན་དུས་འགལ་བ་མང་ལ་ཆབ་སྲིད་ཀྱང་གཞན་དབང་དུ་ཤོར་ཡོད། རྗེས་སུ་མྱང་ཏིང་ངེ་འཛིན་སོགས་སྲིད་ལ་འཇོན་པའི་ཆོས་བ་སྐོར་ཞིག་གི་ཟད་མི་ཤེས་པའི་གྲོགས་དན་འོག་ནས་ད་གཟོད་སྲིད་དབང་ལག་ཏུ་སོན་རྒྱུ་བྱུང་ལ། འདིའི་དུས་ནས་ཆོས་པ་དངོས་སུ་སྲིད་ཕྱོགས་སུ་ཞུགས་མགོ་བརྩམས། འདི་ནི་ཏུན་ཧོང་ཡིག་རྙིང་ན་གསལ། འདིར་ཡང་ཁག་མི་འདུག་སྟེ། ཆོས་བ་ནི་ཀླད་ཤུགས་ངལ་རྩོལ་རྐྱང་བྱེད་པའི་མི་ཡིན་པས་ཆོས་བ་སྲིད་ལ་འཇོན་པ་བྱུང་ཡང་དོན་དུ་གྲུབ་ཅིང་དངོས་ཡོད་དང་མཐུན། སྲིད་ལ་མཁས་ཤིང་རང་ལ་བློ་དཀར་ན་སྲིད་ལ་སྤྱོད་པའི་ཆབ་སྲིད་ཀྱི་དགོས་བ་དང་ཕན་པ་གྲུབ་ཚར་ཞིང་། ཁྱད་པར་དུས་འདི་ནི་ཁྲི་ལྡེ་སྲོང་བཙན་ལོ་ན་གཞོན་པས་ཆབ་སྲིད་ལ་གོམས་འདྲིས་ཉུང་བ། འགལ་བ་ཆེ་བས་འཐབ་རྩོད་ཀྱི་ལས་སྒོ་མང་བ་སོགས་དུས་ཀྱི་དགོངས་པ་ཡང་འཐུས་སྒོ་ཚང་ནས་ཡོད་པས། ཆོས་པ་མ་ཟད་མུ་ཏོ་བ་ཡིན་ཀྱང་སྤྱོད་པར་འགྱུར་ཨང་། ཕྱིས་སུ་མྱང་ཏིང་ངེ་འཛིན་གྱིས་ཡང་དག་དོན་འབྲས་སྨིན་པར་བྱས་ཏེ་བཀའ་གཙིགས་ཀྱི་རྡོ་རིང་བཞེངས་པ་ཏུན་ཧོང་གཏེར་ཡིག་ན་གསལ་བོར་བཀོད་འདུག བཙན་པོ་འདིས་ཆོས་པ་སྲིད་བློན་ཆེན་པོར་བསྐོས་ཤིང་དབུ་སྙུང་ཐེངས་མང་བཞེས་ཏེ་རྒྱལ་སྟོབས་གོང་འཕེལ་བཏང་།
འདིའི་སྲས་ཁྲི་རལ་བ་ཅན་ནི་ཕྱི་ཁྱིམ་པ་དང་ནང་གྲྭ་བ་ཅན་ཞིག་རེད་ལ་གླང་དར་ནི་ཕྱི་གླང་དང་ནང་བདུད་དུ་ཀུན་གྱིས་འཁྱེར། རྒྱལ་བོ་དད་པ་ཅན་འདི་ཆོས་ཕྱོགས་ལ་གཟུར་བ་མང་དྲགས་པས་མཐར་མགྲིན་པ་ཡང་གཟུར་ནས་ཤི་དགོས་བྱུང་། ཁོང་གི་སྐུ་རིང་ལ་ཆོས་སྡེ་ཆེན་པོ་36སོགས་བཙུགས་ཏེ་བན་དེའི་ཁ་གྲངས་ལྡབ་འགྱུར་གྱིས་གོང་དུ་འཕར་ཞིང་མི་ཁྱིམ་བདུན་བདུན་དང་དུད་ཁྱིམ་སུམ་བརྒྱ་རེ་གནང་ནས་བྲན་གཡོག་བདག་པོར་བརྐོས། ཁོ་པ་ཚོ་དེང་གི་ལས་ཁུངས་མཐོན་པོའི་ལས་སྒྲུབ་མི་སྣ་ལྟར་རྐུབ་སྟེགས་མཐོན་པོར་བཞུགས་ནས་མངར་ཟས་ཟ་རྐྱང་བྱེད། རང་ཁྱིམ་ནས་ཨ་མཆོད་ཅིག་ཟླ་གཅིག་ལ་འང་སྐྱོང་བ་དཀའ་ན་ལོའི་ཁོར་མོ་ཡུག་ཏུ་ལྟ་ཅི། དེ་མིན་རྒྱལ་བོ་འདིས་འུ་ཤིང་རྡོ་དཔེ་མེད་བཀྲ་ཤིས་དགེ་འཕེལ་གྱི་གཙུགས་ལག་ཁང་བཞེངས་པར་ཡང《དེབ་ཐེར་ཀུན་གསལ་མེ་ལོང་》དུ་“ཐོག་བརྩེགས་དགུ་ལྡན་འཕྲུལ་སྣང་གི་ཚད་ཙམ་བཞེངས། འོག་ཐོག་གསུམ་རྡོ་ཡིས……བར་ཐོག་གསུམ་སོ་ཕག…… ལྷ་ཁང་དེ་ནི་རྒྱ་ཕུབས་དགུ་བརྩེགས་ཡོད་པ། སྟེང་གི་རྒྱ་ཕུབས་གསེར་འབྲུག་གཡུ་འབྲུག་དང་བཅས་པ། རླུང་གིས་བསྐྱོད་དུས་གདུགས་ལྟར་འཁོར་བ……”“བློན་པོ་འགའ་ཞིག་གིས་ལྷ་སའི་ཤར་དུ་ཀ་རུ་དང་རྨེ་རུ……བྲང་ཐམ་ཐ་མ་སོགས་པའི་ལྷ་ཁང་བཞེངས”ཞེས་འཁོད་འདུག འདྲི་རྒྱུ་ཞིག་ལ་ལྷ་ཁང་དེ་དག་དངོས་གནས་འཕྲུལ་སྣང་དང་སྒྱུ་མས་བཞེངས་བ་ཡིན་ནམ། འཕྲུལ་སྣང་མིན་ན་བརྗིད་ཆེ་བའི་ལྷ་ཁང་དེ་དག་ཅི་ལྟར་བྱུང་། མིས་བསྐྲུན་ན་མི་སུ་སུས་བསྐྲུན། འབངས་ཀྱིས་བསྐྲུན་ན་དཀའ་སྡུག་ཅི་འདྲ་མྱངས། འུ་ལག་ཅི་འདྲ་རྒྱུག་གམ། སྔོན་མ་ནི་ལྟོས་བཅས་ཀྱིས་ཁྲལ་འཇལ་བ་དང་མཚུངས་ལ་ཁྲལ་དེའི་ལྕི་ཡང་དེ་ཡང་སྤྱིར་བཏང་གི་ཁྲལ་ཁྲལ་ཙམ་མ་ཡིན་པ《བོད་ཀྱི་ཆོས་སྲིད་ཟུང་འབྲེལ་སྐོར་བཤད་པ》རུ་གྲངས་དང་བཅས་དེ་བཀོད་ཡོད་པས་ཤིན་ཏུ་གསལ། འུ་ལག་གི་ཡང་ལྕི་ནི་འཕྲུལ་སྣང་ལྟ་བུའི་ལྷ་ཁང་འདི་དག་བཞེངས་བས་ཀྱང་ཤེས་ཐུབ།
སྤྱིར་ཁྲལ་དང་འུ་ལག་དང་བཙན་ཁྲིམས་གསུམ་ནི་རྒྱལ་བོ་གང་གི་དབང་སྲིད་ཀྱི་གཡོར་གྲུ་འབངས་ཀྱི་མཚོ་མོས་བསྣུབས་པའི་རྩ་བའི་སྒུལ་ཤུགས་རེད། རྒྱའི་ལོ་རྒྱུས་སུ་ཡང་སྔར་འུ་ལག་ལྕི་བའི་ཆིན་གོང་མས་ལྕགས་རི་བསྐོར་བས་སྲིད་དབང་རྩ་འཐོར་དུ་སོང་བ་རེད་ལ། ཕྱིས་དཔྱོད་ཤེས་འཛིན་པའི་ཐང་གོང་མས་ཀྱང་རྩ་གནད་དེ་རྟོགས་ནས་རྗེ་ནི་གྲུ་དང་དམངས་ནི་ཆུ་ཞེས་པའི་གདམས་པ་དེ་ལེགས་བཤད་དུ་གནང་བ་མ་ཡིན་ནམ། དམངས་ཀྱི་ཁུར་བོ་ཇེ་ལྕི་དང་འཚོ་གནས་ཇེ་སྡུག་ཏུ་གྱུར་བས་ཕྱིས་ཀྱི་འབངས་མི་གྱེན་ལོག་འབྱུང་བར་ས་བོན་བཏབ་ལ། བློན་གྱི་ཁེ་དབང་ལ་འཇིག་ཉེན་དང་ཁེ་ཕན་ལ་ཟད་སྐྱོན་བཏང་བས་རྗེས་ཀྱི་བཙན་པོ་རང་ཉིད་གཤེགས་པར་མྱུ་གུ་བཙུགས་པ་རེད། ཁྲི་རལ་བ་ཅན་འདིའི་དུས་སུ་བོད་བཙན་པོའི་རྒྱལ་ཁབ་ཀྱི་ཆབ་དཔལ་མར་ངོ་ཟླ་བཞིན་འགྲིབ་ལ་མི་དམངས་ཀྱི་འཚོ་བ་ཡང་དཀའ་སྡུག་མུན་པའི་དོང་དུ་ལྷུང་བས་གནམ་ལ་ཉི་ཟླ་ཟུང་གཅིག་ཅེས་པའང་མེ་ཡི་འཚིག་རོ་ཙམ། ཕྱོགས་ཡོངས་ནས་འགལ་བ་སིབ་སིབ་དུ་ལངས་ཏེ་སྤྱི་ཚོགས་འཕེལ་འགྲིབ་ལ་ལུགས་ལྡོག་གི་འགྱུར་འབྱུང་བྱུང་། ཁྲི་གཙུག་ལྡེ་བཙན་འདི་ཆོས་ཕྱོགས་ལ་ཕྱག་རྗེས་ཆེ་བའི་བྱང་སེམས་དཔའ་བོ་ཞིག་ཡིན་པས་ལས་སྲིད་ཕྱོགས་ལ་འཇོན་ཕྱུག་ལྡན་པའི་སོ་ཁི་ར་ཐེ་ཞིག་མ་རེད།
གླང་དར་མ་ནི་ལོ་རྒྱུས་ཀྱི་ཡིག་ཚང་རྣམས་སུ་བ་གླང་གི་ཤ་ཚུགས་འདྲ་ཞིང་མཁྱེན་པ་ཆུང་ལ་རྒྱུད་གྱོང་ཞེས་བྲིས་པར་གཞིག་ན། བ་གླང་གི་ཤ་ཚུགས་ཞེས་པ་ནི་མགོ་ན་རྭ་ཡོད་པ་སྟོན་བྱེད་ཅིག་ལས་འོས་མེད། འདི་ནི་གནའ་བོའི་ཀེ་རི་སིའི་ལྷ་སྒྲུང་ཁྲོད་ཀྱི་སེ་ཝན་ཐི་སི་དང་ཡང་འདྲ་ཞིང་མི་རིགས་གཞན་དག་གིས་དངོས་ཡོད་ལས་འདས་པའི་ཤ་ཚུགས་འདི་དག་ལྷ་སྒྲུང་དུ་འཁྱེར་ཡང་རང་ཅག་གིས་སྔར་བཞིན་མངོན་སུམ་དུ་འཛིན་པ་ནི་ཡ་མཚར། ཆོས་བསླབས་ན་བླུན་རྟུག་ལྡོབས་མི་རྐྱེན་པ་ཞིག་ཡིན་དུ་ཆུག་ཀྱང་གླང་དར་མ་དང་བ་ལང་གི་ཤ་ཚུགས་ཅན་མིང་ལ་སྦྱོར་ཞིང་འགྲེལ་བ་ནི་ཆོས་བ་རྣམས་ཀྱི་སྙིང་ནད་མ་སངས་པའི་ཞྭ་མོ་ཆེན་པོ་ཞིག་རེད་ཨང་། ལོ་རྒྱུས་ཡིག་ཚང་ཕལ་ཆེ་བར་ཁྲི་དར་མ་དང་རལ་བ་ཅན་གཉིས་ལས་དར་མ་གཅེན་དང་རལ་བ་ཅན་གཅུང་དུ་བཤད་ཀྱང་། ཉང་རལ་ཉི་མའི་འོད་ཟེར་གྱི《ཆོས་འབྱུང་མེ་ཏོག་སྙིང་བོ་སྦྲང་རྩིའི་བཅུད》དང་《བོད་ཀྱི་ལོ་རྒྱུས་གླེང་བའི་གཏམ》། 《པད་རྰག》སོགས་སུ་ཁྲི་རལ་བ་ཅན་གཅེན་དང་དར་མ་གཅུང་ཡིན་ཞེས་བཞེད་པ་ཁ་མི་མཐུན་པར་འདུག དར་མ་གཅེན་ཡིན་པའི་དབང་དུ་བྱས་ན་རལ་བ་ཅན་གྱི་བཀྲོངས་རྐྱེན་དེ་ཐད་ཀར་ཁོ་བོའི་སྟེང་དུ་འཁོར་ནས་གསེར་ཁྲིར་རང་ཉིད་མ་སྡོད་པའི་སྙིང་ནད་དང་ཕྲག་དོག་གིས་གྲོངས་པ་ཡིན་པར་བཤད། འདི་ནི་དངོས་ཡོད་ཀྱི་ལོ་རྒྱུས་སྟེང་ནས་བསམ་ན་བདེན་ཡང་བདེན་ལ་རྫུན་ཡང་རྫུན། བདེན་རྐྱེན་ནི་རྒྱའི་ལོ་རྒྱུས་རྣམས་སུའང་ཕ་མ་སྤུན་མཆེད་ཡིན་ཀྱང་སྲིད་ཀྱི་དོན་དུ་ཁ་མྱིག་མེད་པ་མིག་མཐོང་ལག་ཟིན་རེད། རྫུན་རྐྱེན་ནི་ལོ་རྒྱུས་ཀྱི་ཚད་ལྡན་ཡིག་ཆ་དཀོན་ལ་གཅེན་གཅུང་གི་ཐད་དུའང་བཞེད་དགོངས་མི་མཐུན་པ་གཉིས་བྱུང་ཡོད་པས། ཕྱི་མའི་མིག་གིས་བལྟས་ན་སྔ་མའི་ཟེར་སྒྲོས་འདི་ནི་གསོག་གསོབ་ཀྱི་ཀུན་རྫོབ་ཙམ་མོ། བཙན་པོ་འདིའི་སྐབས་སུ་བན་བོན་དང་རྗེ་འབངས། རྗེ་བློན་དང་བློན་བློན་གྱི་སྤྱི་ཚོགས་འགལ་བ་ཛ་དྲག་ཡིན་པའི་ཁར་ནད་མུག་སེར་ཡམས་ཀྱི་རང་བྱུང་གནོད་འཚེས་གངས་ཐོག་སད་ཀྱིས་མནན་ནས་ལྷན་པ་བརྒྱབ་བྱུང་བས། གྲྭ་བའི་མགོ་འཕང་མཐོ་བའི་སྤྱི་ཚོགས་འདི་སྐྱ་ཟད་སྔོ་སྡུག་ཏུ་གྱུར་ནས་ཡོམ་འཁྱོམ་ཆེན་པོ་བྱུང་།
སྤྱིར་མི་དམངས་ཀྱི་འཚོ་བའི་བདེ་སྡུག་ནི་རྒྱལ་ཁབ་གང་བདེ་འཇགས་ཡོང་མིན་དང་སྲིད་དབང་གང་སྲ་བརྟན་འགྲོ་མིན་གྱི་འགག་རྩ་རེད་ལ། ཡང་ཆོས་ལུགས་འདུ་ཤེས་ཀྱི་ཤན་ཤུགས་འོག་ནས་མི་རྣམས་ཀྱི་སྤྱི་ཚོགས་འཚོ་བ་ལ་འཇུག་པའི་སྤྲོ་སྣང་ཐན་ཐུན་དུ་གྱུར་ཞིང་བརྩོན་བཅས་ཉམས་ཆག་ཏུ་སོང་བ། སྐྱེས་བ་བྱིངས་དག་རབ་ཏུ་བྱུང་བས་ཐོན་བསྐྱེད་ནུས་ཤུགས་རི་གཟར་གྱི་རྦབ་རྡོ་བཞིན་ཐུར་ཏུ་འགྲིལ་ཡོང་བས། བཙན་པོས་འདི་དག་ལ་དགོངས་ནས་བསྟན་པ་བསྣུབས་པ་དང་གྲྭ་བ་དག་སྐྱ་སར་བཏོན་པ་རེད། འདི་ལ་ཆབ་སྲིད་ཀྱི་དགོངས་པ་ཆེན་པོ་ལྡན་པར་སྙམ་སྟེ།《བོད་ཀྱི་ལོ་རྒྱུས་གླེང་བའི་གཏམ》ལས“དེའང་ཐོག་མར་བཙན་པོ་འདི་བ་ཆུང་དུས་ནས་སྡིག་ལ་དགའ་བས་རྗེ་བོར་མ་འོངས་པ་ཞིག་མིན་ཏེ་དོན་དུ་ཁོང་གིས་རྒྱལ་སྲིད་མཛད་ནས་ཀྱང་ནང་བའི་ཆོས་ལ་བཀུར་བསྟི་དང་མོས་གུས་བྱས་པར་མ་ཟད། བསྔོ་སྨོན་དང་ལྟུང་བཤགས་ཀྱང་རྒྱས་པར་མཛད”ཅེས་བརྗོད་པ་ལས་བཙན་པོ་ཁོང་ཆུང་དུས་ནས་ཆོས་ལ་རང་བཞིན་དད་པ་ཆེ་བ་ཞིག་ཡིན་པ་བསྟན་ཡོད་ལ། བསྟན་པ་བསྣུབས་དུས་ཀྱང་འདུལ་བ་གཅིག་པུ་ལས་རིག་གནས་གཞན་དག་མ་བསྣུབས་པ་དེས་ཁོ་རང་ཉིད་མ་གཞི་ནས་རིག་གནས་ལ་མི་དགའ་བ་ཞིག་མིན་པ་དང་བསྟན་པ་བསྣུབས་པ་དེ་ཡང་དཔེ་བསྲེག་རུའུ་སྦེད་ལྟ་བུའི་རིག་གནས་མཐའ་དག་ཡོངས་སུ་བསྣུབས་ཏེ་མུན་ནག་ཅན་གྱི་གཅིག་སྡུད་དབང་ཆ་ཞིག་འཛུགས་འདོད་པ་མིན་པ་ཤེས་ཐུབ། ཁོང་སྐབས་དེའི་ཡུལ་དུས་ཀྱི་རླུང་རླབས་དྲག་པོའི་དབང་ཤུགས་ཀྱིས་དེད་པས་ཆུ་མོའི་རྒྱུགས་ཕྱོགས་ལྟར་གྲུ་གཟིངས་མི་གཏོང་ཀ་མེད་བྱུང་བ་རེད།
དེ་ཡང་སྤྱི་ལོ་846ལོར་བྲག་ཡེར་བའི་བཙུན་པ་ལྷ་ལུང་དཔལ་རྡོར་གྱིས་བཙན་པོ་ཁྲི་དར་མར་ལྐོག་མདའ་འཕངས་ནས་གྲོངས་ཤིང་དེ་དང་ཆབས་ཅིག་བོད་བཙན་པོའི་རྒྱལ་རབས་ལའང་བསྡོམས་ཚིག་བཀོད་ཅིང་བཞི་ཤད་བྲིས་པ་རེད། འདི་ལྟར་གང་ཟག་རང་སྒེར་བའི་འདས་རྐྱེན་ཞིག་དང་ལྷན་དུ་དྲོད་ཁོལ་འཛོམས་ཤིང་འོད་སྟོང་འབར་བའི་བོད་བཙན་པོའི་རྒྱལ་རབས་ཀྱི་སྣང་བྱེད་ཉི་མ་འོད་པོ་ཆེ་དེ་མི་འདོད་དུས་ཀྱི་གཞན་དབང་དུ་བསྐྱལ་ནས་སྤྲིན་རིམ་དགུ་བརྩེགས་སུ་ཟུག་ཅིང་འཐིམས་པར་བྱས་པ་ནི་ཅི་འདྲའི་གྲང་ཤུར་ཤུར་གྱི་ཕྱིར་དྲན་ཞིག་རེད་ཨང་།
རྩོམ་ཁུངས། ངེད་དྲ་བ།


c: text/html

text:
Terdzo-THI-001
རྩ་རླུང་མཁའ་འགྲོའི་གསང་མཛོད་ལས༔ སྔོན་འགྲོ་རྗེས་ཀྱི་ཚིག་བཤད་
by འཇའ་ཚོན་སྙིང་པོ་ (Jatsön Nyingpo)
revealed by འཇའ་ཚོན་སྙིང་པོ་ (Jatsön Nyingpo)
in cycle རྩ་རླུང་མཁའ་འགྲོའི་གསང་མཛོད་ (Rtsa rlung mkha' 'gro'i gsang mdzod)
Volume 40 (ཐི) / Pages 1-5 / Folios 1a1 to 3a6
Tibetan Text
ྈ རྩ་རླུང་མཁའ་འགྲོའི་གསང་མཛོད་ལས༔ སྔོན་འགྲོ་རྗེས་ཀྱི་ཚིག་བཤད་བཞུགས༔ བདེ་ཆེན་རྡོ་རྗེ་ཕག་མོ་ལ་ཕྱག་འཚལ་ལོ༔ རྩ་རླུང་མཁའ་འགྲོའི་གསང་མཛོད་ལམ་ལ་ཞུགས་པའི་རྣལ་འབྱོར་གྱི་སྔོན་འགྲོ་དང་རྗེས་ཀྱི་ཚིག་བཤད༔ དང་པོ་བགེགས་བསྐྲད་པ་ནི༔ ཧཱུྃ༔ སྣང་སྲིད་རྒྱལ་བའི་ཞིང་ཁམས་ལ༔ མ་རྟོགས་བགེགས་སུ་ལྟ་བའི་རིགས༔ ཐམས་ཅད་གདོད་མའི་ཀློང་ཡངས་སུ༔ སྨྲ་བསམ་བརྗོད་དང་བྲལ་བར་དེངས༔ ཨ་ཏི་ཀྲ་མ་ཨུ་ཙ་ཏྱ་ཕཊ༔ ཅེས་སྟོང་ཞིང་བདག་མེད་ངང་དུ་བགེགས་བསྐྲད་པར་བྱའོ༔ གནས་ལུགས་ཀྱི་ངང་ནས་སྐྱབས་སུ་འགྲོ་བ་ནི༔ སྐྱེ་མེད་སྟོང་པ་ཆོས་ཀྱི་སྐུ༔ འགག་མེད་གསལ་བ་རྫོགས་པའི་སྐུ༔ གཉིས་མེད་གཅིག་པ་སྤྲུལ་པའི་སྐུ༔ འཛིན་མེད་ཀློང་དེར་སྐྱབས་སུ་མཆི༔ ཞེས་སྐྱབས་སུ་འགྲོ་བར་བྱའོ༔ ཐེག་པ་ཆེན་པོ་བྱང་ཆུབ་མཆོག་ཏུ་སེམས་བསྐྱེད་པ་ནི༔ མཐའ་ཡས་འགྲོ་བ་མ་ལུས་པ༔ རྫོགས་པའི་སངས་རྒྱས་ཐོབ་ཕྱིར་དུ༔ བདག་གིས་བྱང་ཆུབ་སེམས་མཆོག་ནི༔ སྲོག་ལ་བབ་ཀྱང་བསྐྱེད་པར་བྱ༔ ཞེས་སེམས་བསྐྱེད་པར་བྱའོ༔ རྩ་རླུང་དོན་གྱི་མཎྜལ་འབུལ་བ་ནི༔ ཕྱི་སྣོད་རྩ་ཡི་མཎྜལ་ལ༔ ནང་བཅུད་རླུང་སེམས་ཚོམ་བུ་བཀོད༔ བདེ་སྟོང་ཐིག་ལེའི་རྒྱན་དང་བཅས༔ རང་རིག་དོན་གྱི་ལྷ་ལ་འབུལ༔ ཞེས་མཎྜལ་འབུལ་བར་བྱའོ༔ བྱིན་རླབས་ཉེ་བརྒྱུད་ཀྱི་བླ་མ་ལ་གསོལ་བ་གདབ་པ་ནི༔ ཧྲཱི༔ མ་བཅོས་གཉུག་མ་ཁྱབ་གདལ་ཆེན་པོའི་དབྱིངས༔ ཡེ་ཉིད་སྟོན་པ་ཀུན་ཏུ་བཟང་པོ་སོགས༔ དགོངས་བརྒྱུད་བླ་མ་རྣམས་ལ་གསོལ་བ་འདེབས༔ འཇའ་ལུས་འོད་སྐུར་གྲུབ་པར་བྱིན་གྱིས་རློབས༔ ཡེ་ཤེས་རང་གསལ་འོད་ཟེར་འཁྱིལ་བའི་ཀློང༔ རིག་སྟོང་སྤྲོས་བྲལ་དབང་ཆེན་ཡབ་ཡུམ་སོགས༔ ཡི་དམ་ལྷ་ཚོགས་རྣམས་ལ་གསོལ་བ་འདེབས༔ ལྷུན་གྲུབ་བདེ་བ་ཆེན་པོར་བྱིན་གྱིས་རློབས༔ རང་སྣང་རྣམ་དག་མཁའ་སྤྱོད་གཞལ་ཡས་ན༔ དབྱིངས་ཀྱི་ཡུམ་ཆེན་རྡོ་རྗེ་ཕག་མོ་སོགས༔ མ་སྲིང་མཁའ་འགྲོ་རྣམས་ལ་གསོལ་བ་འདེབས༔ དྭངས་མ་ཡེ་ཤེས་རྒྱས་པར་བྱིན་གྱིས་རློབས༔ བདེ་ཆེན་རང་གསལ་དག་པའི་དཀྱིལ་འཁོར་ན༔ སློབ་དཔོན་པདྨ་འབྱུང་གནས་ཡབ་ཡུམ་སོགས༔ གུ་རུ་ཌཱ་ཀི་རྣམས་ལ་གསོལ་བ་འདེབས༔ མཆོག་ཐུན་དངོས་གྲུབ་ཐོབ་པར་བྱིན་གྱིས་རློབས༔ མཐའ་འཁོབ་འགྲོ་བ་འདུལ་བའི་ཕོ་བྲང་ན༔ ཟབ་ཆོས་མཛོད་འཛིན་བཻ་རོ་ཙ་ན་སོགས༔ རླུང་ཁྲིད་བརྒྱུད་པ་རྣམས་ལ་གསོལ་བ་འདེབས༔ རིས་བྲལ་དག་སྣང་འཆར་བར་བྱིན་གྱིས་རློབས༔ གཏེར་གནས་འཇའ་འོད་མེ་དཔུང་འཁྲིགས་པའི་དབུས༔ མ་རྒྱུད་གཙོ་མོ་རྡོ་རྗེ་ཕག་མོ་སོགས༔ བཀའ་གཏེར་སྲུང་མ་རྣམས་ལ་གསོལ་བ་འདེབས༔ ཐར་ལམ་བར་ཆད་ཞི་བར་བྱིན་གྱིས་རློབས༔ རྒྱལ་ཁམས་ཕྱོགས་མེད་གནས་ཀྱི་ཞིང་ཁམས་ན༔ ཟབ་གཏེར་མངའ་བདག་འཇའ་ཚོན་སྙིང་པོ་སོགས༔ གྲུབ་ཆེན་དམ་པ་རྣམས་ལ་གསོལ་བ་འདེབས༔ དོན་གཉིས་ལྷུན་གྱིས་གྲུབ་པར་བྱིན་གྱིས་རློབས༔ སྤྱི་གཙུག་ཉི་ཟླ་པདྨའི་གདན་སྟེང་ན༔ བཀའ་དྲིན་འཁོར་མེད་རྩ་བའི་བླ་མ་སོགས༔ རླུང་སེམས་ཟུང་འཇུག་རྣམས་ལ་གསོལ་བ་འདེབས༔ ཉམས་རྟོགས་མངོན་དུ་གྱུར་པར་བྱིན་གྱིས་རློབས༔ གདུང་ཤུགས་སྙིང་ནས་སྐྱེ་བའི་རྣལ་འབྱོར་ལ༔ མཁྱེན་བརྩེ་ཡེ་ཤེས་སྤྱན་གྱིས་ད་གཟིགས་འཚལ༔ བསྐྱེད་རིམ་ལྷ་ཡི་རྣལ་འབྱོར་མངོན་སུམ་རྟོགས༔ བདེ་དྲོད་རང་དབང་འབྱོངས་པར་བྱིན་གྱིས་རློབས༔ འབྱིན་འཇུག་རླུང་གི་ནུས་པ་རབ་ཏུ་འབར༔ ཞུ་བདེ་ཐིག་ལེ་རྒྱས་པར་བྱིན་གྱིས་རློབས༔ ཐབས་ཤེས་དབྱེར་མེད་སྣང་སྟོང་མཐའ་དང་བྲལ༔ ཟག་མེད་བདེ་བ་ཆེན་པོར་བྱིན་གྱིས་རློབས༔ འཁོར་འདས་སེམས་ཀྱི་ཆོ་འཕྲུལ་རང་སར་དག༔ བདག་མེད་ཆོས་སྐུ་ཐོབ་པར་བྱིན་གྱིས་རློབས༔ གསོལ་བ་བཏབ་པས་བླ་མ་རྣམས་འོད་དུ་ཞུ་ནས༔ རང་ཉིད་ལ་ཐིམ་པས༔ ཐུགས་རྗེའི་བྱིན་རླབས་ཡོན་ཏན་ཅི་མངའ་བ་ཐམས་ཅད་བདག་གི་རྒྱུད་ལ་འཆར་བར་བསམ༔ ཞེས་གདུང་ཤུགས་དྲགས་པོའི་སྒོ་ནས་གསོལ་བ་གདབ་པར་བྱའོ༔ དེ་ནས་རླུང་རོ་ཕྱུང་ཞིང་རླུང་སྦྱོར་ལ་ཞུགས་པ་སོགས་ཚར་ནས་བསྔོ་བ་སྨོན་ལམ་གྱི་རྒྱས་གདབ་པ་ནི༔ བདེ་ཆེན་ལྷུན་གྱིས་གྲུབ་པའི་ཉམས་ལེན་དངོས༔ བདེ་སྟོང་ཟུང་འཇུག་དགེ་བ་འགྲོ་ལ་བསྔོ༔ རྡོ་རྗེ་ཐེག་པའི་བསྟན་པ་རབ་དར་ནས༔ རྡོ་རྗེ་ཕག་མོའི་གོ་འཕང་མྱུར་ཐོབ་ཤོག༔ ཅེས་མི་དམིགས་པའི་རྒྱས་གདབ་པར་བྱའོ༔ སྙིགས་མའི་དུས་འདིར་དགེ་བསམ་བློ་གྲོས་ཅན༔ ཡོད་ན་ཚེ་འདིའི་བྱ་བ་མངོན་དོར་ནས༔ དབེན་པའི་ཁྲོད་དུ་རླུང་སེམས་ཟུང་འཇུག་གི༔ ཉམས་ལེན་བརྩོན་རྣམས་རྨད་བྱུང་སྐལ་པ་བཟང༔ གུ་ཧྱ་རྒྱ༔ འཇའ་ཚོན་པ་རང་གིས་སོ།། །།

robotstxt: allowed

filter: keep


text:
༢༠༡༩་ལོའི་ཟླ་༡༠་ཚེས་༡ ཉིན། བཞུགས་སྒར་རྡ་ས་བོད་མིའི་སྒྲིག་འཛུགས་ཕྱི་དྲིལ་ལྷག་པ་ཚེ་རིང་དྲན་རྟེན་ཚོགས་ཁང་དུ། ལྔ་དང་ལྔ་བཅུའི་གཞོན་སྐྱེས་ཀྱི་མགྲིན་ཚབ་པ་དྲུག་བདམས་ཐོན་བྱུང་བའི་ཐོག་གསར་འགོད་གསལ་བསྒྲགས་ཤིག་གནང་སོང་།
དེ་ཡང་། གོང་ཚེས་ཉིན། གངས་སྐྱིད་ཕྱི་དྲིལ་ལྷག་པ་ཚེ་རིང་དྲན་རྟེན་ཚོགས་ཁང་དུ། བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་དང་། ཕྱི་འབྲེལ་དྲུང་ཆེ་དྭགས་པོ་བསོད་ནམ་ནོར་བུ་ལགས། དྲིལ་བསྒྲགས་དྲུང་ཆེ་ཨརྱ་ཚེ་དབང་རྒྱལ་པོ་ལགས་བཅས་ཀྱིས། ཉེ་སྔོན་ལྔ་དང་ལྔ་བཅུ་གཞོན་སྐྱེས་ཚོགས་འདུ་ཚོགས་སྐབས། གཞོན་སྐྱེས་ཀྱི་མགྲིན་ཚབ་པ་ལྔ་འདེམས་རྒྱུ་ཡིན་པར་གསལ་བསྒྲགས་ཡོད་པ་ཇི་བཞིན། དེ་རིང་དངོས་སུ་བདམས་ཐོན་བྱུང་བའི་གཞོན་སྐྱེས་ལྔ་ཡི་ཐོག་གསལ་བསྒྲགས་ཤིག་སྤེལ་སོང་།
ཐོག་མར། སྲིད་སྐྱོང་མཆོག་གིས་མགྲིན་ཚབ་པ་རྣམས་ངོ་སྤྲོད་དང་འབྲེལ་བའི་ཐོག་གསུང་དོན། བོད་མིའི་སྒྲིག་འཛུགས་ཀྱི་ལྔ་དང་སུམ་ཅུ་སོ་ལྔ་ཞེས་པའི་ནང་དུ། ལོ་ན་སུམ་ཅུ་སོ་ལྔ་འོག་གི་གཞོན་སྐྱེས་ལྔ་ཞིག་འདེམས་རྒྱུ་གསལ་བསྒྲགས་སྤེལ་ཡོད་པ་བཞིན། ཚོགས་ཆུང་ནས་གྲོས་བསྡུར་རིམ་པ་གནང་རྗེས། གཞོན་སྐྱེས་ལྔ་དང་ལྔ་བཅུའི་མགྲིན་ཚབ་ལྔ་བདམས་ཡོད། དེ་དག་ནི་རྒྱ་གར་ནི་ཡིན་པའི་ལྷ་རོང་ལགས་རེད། ཁོ་ནི་ད་ལྟའི་ཆ་རྒྱ་གར་ལྡེ་ར་ལྡུན་དུ་ཁྲིམས་ལུགས་ཐོག་རབ་འབྱམས་པའི་སློབ་སྦྱོང་གནང་བཞིན་ཡོད་པ་དང་། དེའི་སྔོན། དགའ་ལྡན་ཕོ་བྲང་སློབ་ཕྲུག་གཟེངས་རྟགས་ཐོབ་མཁན་ཞིག་ཡིན་འདུག གཉིས་པ་ནི། ཨ་རིའི་མི་ནེ་སོ་ཊ་ནས་ཡིན་པའི་བསྟན་འཛིན་ནོར་སྒྲོན་ལགས་རེད། ད་ལྟའི་ཆར་བསྟན་འཛིན་ནོར་སྒྲོན་ལགས་ཀྱིས་སན་ཊི་ཁེ་ཏི་རིན་མཐོ་སློབ(St. Catherine Univeristy)་ཏུ་འགོ་ཁྲིད་རིག་པའི་(organizational leadership)་ཐོག་རབ་འབྱམས་པའི་སློབ་སྦྱོང་གནང་མུས་ཡིན་པ་དང་། དབུ་མའི་ལམ་གྱི་སྲིད་བྱུང་སྐོར་གོ་རྟོགས་རྒྱ་ཆེར་ཡོང་ཆེད་དུ། ཁོ་མོས་བོད་མིའི་གཞོན་སྐྱེས་ཚོའི་ཆེད་དུ་དབུ་མའི་ལམ་ཞེས་ཚོགས་པ་ཞིག་བཙུགས་གནང་འདུག གསུམ་པ་དེར། ཨོ་གླིང་ནས་ཡིན་པའི་མགོན་པོ་བཀྲ་ཤིས་ལགས་ཡིན་འདུག ད་ལྟའི་ཆར་མགོན་པོ་བཀྲ་ཤིས་ལགས་ནི་ཨོ་སི་ཊོ་ལི་ཡའི་གྲོང་ཁྱེར་ཝིག་ཊོ་རི་ཡ(Victoria)་བོད་རིགས་སྤྱི་མཐུན་ཚོགས་པའི་ཚོགས་གཞོན་ཡིན་འདུག བཞི་པ་ནི། ཁེ་ན་ཌ་ནས་ཡིན་པའི་བསྟན་འཛིན་ནོར་འཛིན་ལགས་ཡིན་འདུག བསྟན་འཛིན་ནོར་འཛིན་ལགས་ནི། ད་ལྟའི་ཆར་ཁེ་ན་ཌའི་ཏོ་རོན་མཐོ་སློབ(Univeristy Toronto)་ནང་དུ་ནང་ཡམས་དཔྱད་རིག(Epidemiology)་ཐོག་རབ་འབྱམས་པའི་སློབ་སྦྱོང་གནང་མུས་ཡིན་འདུག ཁེ་ན་ཌའི་གྲོས་ཚོགས་སུ་ཉམས་མྱོང་གསོག་ཆེད་དུ་(Intern)་བྱེད་སྐབས། གྲོས་ཚོགས་ཁང་དུ་བོད་ཀྱི་ཉིན་མོ་ཞེས་པ་སྲུང་བརྩི་བྱས་པར་གོ་སྒྲིག་བྱས་འདུག ལྔ་པ་ནི། སུད་སུ་ནས་ཡིན་པའི་ལྷ་ནིང་སྐལ་བཟང་རྡོ་རྗེ་ལགས་ཡིན་པ་དང་། རྫ་རིག་ཚན་རིག་མཐོ་སློབ་ཁང་(University of Apllied Sicience of Zurich) ་དངུལ་ཁང་ཁེ་ལས་དང་དཔལ་འབྱོར་རིག་པའི་ཐོག་རབ་འབྱམས་པའི་ཆེད་སྦྱོང་གནང་འདུག་ཅེས་གསུངས་སོང་།
དེའི་རྗེས། སྲིད་སྐྱོང་མཆོག་གིས་གཞོན་སྐྱེས་མགྲིན་ཚབ་པའི་ལས་འགན་གང་ཡིན་མིན་ཐོག་གསུང་དོན། བདམས་ཐོན་བྱུང་བའི་གཞོན་སྐྱེས་མགྲིན་ཚབ་པ་རྣམས་ཀྱིས་ལས་འགན་གཙོ་བོ་ནི། རང་ཉིད་གནས་སྡོད་བྱེད་སའི་ས་ཁུལ་གྱི་བོད་རིགས་གཞོན་སྐྱེས་རྣམས་ལ་བོད་དོན་སྤྱི་དང་། བོད་མིའི་སྒྲིག་འཛུགས་དང་། དབུ་མའི་ལམ་གྱི་སྲིད་བྱུས་བཅས་ཀྱི་ཐོག་ལ་གོ་རྟོགས་སྤེལ་རྒྱུ་དང་། དེ་བཞིན་ལོ་རྗེས་མའི་ལྔ་དང་ལྔ་བཅུའི་ཚོགས་འདུ་ཐོག་འགན་ཁུར་རྒྱུ་རེད་ཅེས་གསུངས་སོང་།
གཞོན་སྐྱེས་མགྲིན་ཚབ་རྣམས་བོད་མིའི་སྒྲིག་འཛུགས་དང་བོད་མིའི་གནས་སྟངས་ཐོག་གོ་རྟོགས་འཕེལ་ཆེད་དུ། དང་ཐོག་རྒྱ་གར་ནང་དུ་སླེབས་ནས་བོད་མིའི་སྒྲིག་འཛུགས་ཀྱི་ལས་ཁུངས་དང་མ་ལག་བཅས་ལ་ལྟ་སྐོར་དང་ཕྱག་ལས་གནང་སྟངས་ལྟ་བཅུག་རྒྱུ། དེ་ནས་མཉམ་འབྲེལ་ཚོགས་པ་དང་། རྒས་གསོ་ཁང་། སློབ་གྲྭ་ཁག དགོན་པ་སོགས་ལ་ལྟ་སྐོར་ཁྲིད་རྒྱུ་ཡིན་འདུག
ལྷ་རོང་ལགས་ནི། ད་ལྟའི་ཆར་རྒྱ་གར་ལྡེ་ར་ལྡུན་དུ་ཁྲིམས་ལུགས་ཐོག་རབ་འབྱམས་པའི་སློབ་སྦྱོང་གནང་བཞིན་ཡོད་པ་མ་ཟད། རྒྱ་གར་རྒྱལ་ཡོངས་བོད་རིགས་སློབ་ཕྲུག་མཐུན་ཚོགས་གསར་བཙུགས་གནང་མཁན་དང་ཚོགས་གཙོ་ཆེས་ཐོག་མ་དེ་ཡིན། ལྷ་རོང་ལགས་ལོ་བརྒྱད་ཡིན་སྐབས་རྒྱ་གར་ནང་བཙན་བྱོལ་དུ་འབྱོར་ཏེ་སློབ་སྦྱོང་བྱ་རྒྱུའི་གོ་སྐབས་ཐོག་མ་ཐོབ་པ་མ་ཟད། ཁོང་གི་འདོད་གཅིག་ནང་མི་ཁོངས་ནས་ཀྱང་སློབ་གྲྭར་བསྐྱོད་མཁན་ཐོག་མ་དེ་ཆགས་ཡོད། རཇ་པུར་དང་མ་སུ་རི་བོད་ཁྱིམ་ནས་སློབ་ཐར་སོན་པ་དང་། འཛིན་རིམ་བཅུ་གཉིས་རྒྱ་གར་རྒྱལ་ཡོངས་ཡིག་རྒྱུགས་ནང་གྲུབ་འབྲས་རྩེ་ཕུད་སོན་པའི་དགའ་ལྡན་ཕོ་བྲང་སློབ་ཕྲུག་གཟེངས་རྟགས་ཐོབ་ཡོད། སློབ་གྲྭའི་སྐབས་ཁོར་ཡུག་དང་འབྲེལ་བའི་སྐྱིད་སྡུག་ཚོགས་པ་གསར་འཛུགས་གནང་རྒྱུར་མཐུན་རྐྱེན་དང་། བོད་ཡིག་ཐོག་རྩོམ་ཡིག་དང་ཡིག་གཟུགས་རིགས་འགྲན་བསྡུར་གོ་སྒྲིག་གནང་ཡོད། མའེ་སོར་དུ་ཁྲིམས་ཀྱི་སློབ་སྦྱོང་གནང་བཞིན་པའི་སྐབས་བོད་པའི་སློབ་ཕྲུག་རྣམས་མའེ་སོར་ཁུལ་གྱི་མཐོ་སློབ་ཁག་ཏུ་འཛུལ་ཞུགས་སླད་རོགས་སྐྱོར་ཚོགས་པ་དང་། དེ་བཞིན་རྒྱ་གར་ལྷོ་ཕྱོགས་སྦེལ་ཀོབ་ཏུ་བྱང་ཆུབ་ལམ་རིམ་ཆེན་མོའི་གསུང་ཆོས་སྐབས་དང་བླངས་ཞབས་ཞུ་གནང་ཡོད་པ་མ་ཟད། མའེ་སོར་མཐོ་སློབ་ཏུ་བོད་ཀྱི་ཉིན་མོ་ཞེས་པའི་འགྲེམས་སྟོན་གོ་སྒྲིག་གནང་སྐབས་མཐུན་འགྱུར་གནང་ཡོད། སྐབས་དེར་རྒྱ་ནག་དང་། རྒྱ་གར། རྒྱལ་སྤྱིའི་སློབ་ཕྲུག་སྟོང་ཕྲག་མང་པོ་མཉམ་ཞུགས་གནང་ཡོད།
ལྷ་རོང་ལགས་རྒྱལ་སྤྱིའི་སློབ་ཕྲུག་གླེང་སྟེགས་ཀྱི་དྲུང་ཆེ་གནང་བའི་རིང་འགྲེམས་སྟོན་གྱི་ལམ་ནས་བོད་ཀྱི་ལོ་རྒྱུས་དང་རིག་གཞུང་ངོ་སྤྲོད་དང་། དེ་བཞིན་མའེ་སོར་ཁུལ་གྱི་ཕྱི་རྒྱལ་སློབ་ཕྲུག་ཚོགས་པ་ཁག་ནས་གྲོས་གླེང་ཚོགས་འདུ་རིགས་གོ་སྒྲིག་གནང་སྐབས་བོད་པའི་ངོ་ཚབ་གནང་སྟེ་བོད་དོན་སྐོར་གསུང་བཤད་གནང་ཡོད། མཐོ་སློབ་ཁག་ཏུ་འགྲིམ་བཞིན་པའི་སློབ་གྲོགས་རྣམས་ལ་དཔེ་དེབ་བཀླགས་པ་བརྒྱུད་ཤེས་ཡོན་གོང་མཐོར་གཏོང་ཐབས་ལ་དམིགས་ཏེ་ཨ་མའི་ནོར་བུ་དཔེ་དེབ་ཚོགས་པ་(Amay Norbu Book Club) ཞེས་པ་གསར་གཏོད་གནང་བ་མ་ཟད། བོད་མིའི་སྒྲིག་འཛུགས་ཀྱིས་གཙོས་གཞུང་འབྲེལ་མིན་པའི་ཚོགས་པ་ཁག་ནས་གོ་སྒྲིག་གནང་བའི་འགོ་ཁྲིད་ཀྱི་ཟབ་སྦྱོང་མང་དག་ཅིག་ལ་མཉམ་ཞུགས་གནང་ཡོད།
གཞན་ཡང་ལྷ་རོང་ལགས་ཀྱིས་སྤྱི་ཚོགས་ཞབས་ཞུ་སླད་དཔལ་འབྱོར་འདུ་འགོད་ཀྱི་ལས་གཞི་མང་དག་ཅིག་སྤེལ་ཡོད་པ་མ་ཟད། མང་གཙོ་གོང་འཕེལ་ཆེད་ན་གཞོན་དང་བླངས་ཚོགས་པའི་ཚོགས་མི་ཡིན་པའི་ཆ་ནས་བཙན་བྱོལ་བོད་མིའི་འོས་བསྡུ་ཆེན་མོའི་སྐབས་རྒྱ་གར་ལྷོ་ཕྱོགས་བོད་མིའི་གཞིས་ཆགས་ཁག་ཏུ་བོད་མི་མང་སྤྱི་འཐུས་འོས་མི་དང་འབྲེལ་བའི་བགྲོ་གླེང་གོ་སྒྲིག་གནང་། ཕྱི་ལོ་ ༢༠༡༦ ལོར་བོད་ཀྱི་སྐད་ཡིག་ཞབས་ཞུ་ཁང་གི་ཚོགས་མི་དང་ལྷན་མའེ་སོར་ས་གནས་བོད་མིའི་ཁྲིམས་ལུགས་རིག་པ་བའི་ཚོགས་གཞོན་གནང་ཡོད་པ་བཅས། །
བསྟན་འཛིན་ནོར་སྒྲོན་ལགས་ཨ་རིའི་མི་ནེ་སོ་ཊའི་ནང་སྐྱེས་ཤིང་། མཐོ་སློབ་ཏུ་འགྲིམ་བཞིན་པའི་སྐབས་མི་ནེ་སོ་ཊའི་ནང་བོད་ཀྱི་སྲོལ་རྒྱུན་གཞས་སྣ་དང་ཞབས་བྲོ་སོགས་ལ་སྦྱང་བརྩོན་གནང་ཞིང་། མཐོ་སློབ་ཏུ་འགྲིམ་བཞིན་པའི་སྐབས་མོ་རང་གིས་བོད་ཀྱི་རུ་ཁག་དང་ཨེ་ཤི་ཡའི་སློབ་ཕྲུག་མཐུན་ཚོགས་ཀྱི་ཚོགས་མི་གནང་མྱོང་བ་མ་ཟད། ཕྱི་ལོ་ ༢༠༠༨ ལོར་བོད་མིའི་དམའ་རིམ་དང་མཐོ་འབྲིང་སློབ་ཕྲུག་ཚོའི་ཆེད་དུ་ལམ་སྟོན་ཞེས་ཟུར་ཁྲིད་འཛིན་གྲྭ་ཞིག་བཙུགས་པ་དང་། ཕྱི་ལོ་ ༢༠༠༩ ལོར་མཐོ་སློབ་ཀྱི་དབྱར་ཁའི་གུང་གསེང་དང་བསྟུན་ནོར་སྒྲོན་ལགས་ཀྱིས་བོད་ཕྲུག་ཁྱིམ་སྡེ་སློབ་གྲྭའི་འཛིན་རིམ་བདུན་པའི་སློབ་ཕྲུག་ཁག་གཅིག་ལ་ཨིན་ཡིག་སློབ་ཁྲིད་གནང་འདུག མཐོ་སློབ་ཐོན་རྗེས་ནོར་སྒྲོན་ལགས་ཀྱིས་བོད་མིའི་གཞོན་སྐྱེས་ཚོའི་ཆེད་དབུ་མའི་ལམ་ཞེས་པའི་ཚོགས་པ་ཞིག་བཙུགས་གནང་འདུག ཚོགས་པ་དེ་བརྒྱུད་དབུ་མའི་ལམ་གྱི་སྲིད་བྱུས་སྐོར་གོ་རྟོགས་རྒྱ་ཆེར་སྤེལ་འདུག ཕྱི་ལོ་ ༢༠༡༦ ལོར་ རྒྱལ་སྤྱིའི་བོད་དོན་ལས་འགུལ་ཁང་གི་གོ་སྒྲིག་འོག་ནོར་སྒྲོན་ལགས་བོད་མིའི་གཞོན་སྐྱེས་འགོ་ཁྲིད་ལས་གཞིའི་ནང་མཉམ་ཞུགས་གནང་ཡོད། ནོར་སྒྲོན་ལགས་ཀྱིས་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་དང་མི་ནེ་སོ་ཊ་མཐོ་སློབ་ཏུ་འགྲིམ་བཞིན་པའི་རྒྱ་རིགས་སློབ་ཕྲུག་དབར་གྲོས་མོལ་གོ་སྒྲིག་ཞུས་གནང་འདུག ནོར་སྒྲོན་ལགས་ཀྱིས་ཁར་ལེ་ཊོན་མཐོ་སློབ་(Carleton College) ནས་སྐྱེ་དངོས་ཚན་རིག་(Biology) ཐོག་ཉེ་བའི་རབ་འབྱམས་པའི་སློབ་སྦྱོང་གནང་ཞིང་། རྒྱ་ནག་ནང་ཟླ་བ་ལྔ་ཙམ་རིང་རྒྱ་ཡིག་སློབ་སྦྱོང་གནང་འདུག ད་ལྟའི་ཆར་བསྟན་འཛིན་ནོར་སྒྲོན་ལགས་ཀྱིས་སན་ཊི་ཁེ་ཏི་རིན་མཐོ་སློབ་(St. Catherine University) ཏུ་འགོ་ཁྲིད་རིག་པའི་ (organizational leadership) ཐོག་རབ་འབྱམས་པའི་སློབ་སྦྱོང་གནང་མུས་ཡིན།
མགོན་པོ་བཀྲ་ཤིས་ལགས་ནི། བོད་ནང་སྐྱེས་ཤིང་རྒྱ་གར་ནང་འཚར་ལོངས་བྱུང་ཡོད། ཕྱི་ལོ་ ༢༠༡༢ ལོར་མ་སུ་རི་བོད་ཁྱིམ་ནས་འཛིན་རིམ་བཅུ་གཉིས་ཐོན་ཡོད་པ་མ་ཟད། དགའ་ལྡན་ཕོ་བྲང་སློབ་ཕྲུག་གཟེངས་རྟགས་ཀྱང་ཐོབ་ཡོད། ད་ལྟའི་ཆར་ཨོ་སི་ཊོ་ལི་ཡར་རྟེན་གཞི་བྱས་པའི་ཝིག་ཊོ་རི་ཡ་ཁྲིམས་ཀྱི་སློབ་གྲྭར་ (Victoria Law School) ཁྲིམས་ལུགས་སློབ་སྦྱོང་གནང་བཞིན་ཡོད། ཕྱི་ལོ་ ༢༠༠༨ ལོར་བོད་ནང་ས་བྱི་ཞི་རྒོལ་ཆེན་མོ་བྱུང་བའི་རྐྱེན་གྱིས་ཕ་མ་གཉིས་རྒྱ་གར་ནང་བྲོས་བྱོལ་དུ་ཡོང་དགོས་བྱུང་ཡོད། ཁོང་ལྡི་ལི་གཙུག་ལག་སློབ་གཉེར་ཁང་དུ་སྲིད་དོན་ཚན་རིག་ཐོག་སློབ་གཉེར་གནང་བཞིན་པའི་སྐབས་སྡེ་ཚན་དེའི་ཚོགས་གཞོན་དུ་འོས་འདེམས་བྱུང་ཡོད་པ་མ་ཟད། བོད་དོན་དང་འབྲེལ་བའི་བགྲོ་གླེང་ཚོགས་འདུ་དང་། རྔམ་སྟོན་ཁྲོམ་སྐོར་སོགས་བོད་རང་དབང་ལས་འགུལ་ཁག་གི་ནང་དུའང་མཉམ་ཞུགས་གནང་ཡོད། ཕྱོགས་མཚུངས་རྒྱ་གར་ནང་ཡོད་པའི་སྤྱིར་བཏང་སློབ་ཕྲུག་ཡར་རྒྱས་ཚོགས་པའི་ཚོགས་མི་ཡང་ཡིན། ཚོགས་པ་དེ་ནི་བོད་མི་གཞོན་སྐྱེས་དང་ལྷན་ཕྱག་ལས་གནང་གི་ཡོད། ད་ལྟའི་ཆར་མགོན་པོ་བཀྲ་ཤིས་ལགས་ནི་ཨོ་སི་ཊོ་ལི་ཡའི་གྲོང་ཁྱེར་ཝིག་ཊོ་རི་ཡ་(Victoria) བོད་རིགས་སྤྱི་མཐུན་ཚོགས་པའི་ཚོགས་གཞོན་དང་། On-Call Interpreters and Translators ཞེས་པའི་ནང་བོད་ཀྱི་སྐད་སྒྱུར་ཡང་གནང་བཞིན་ཡོད་པ་མ་ཟད། ཨོ་སི་ཊོ་ལི་ཡའི་བོད་དོན་ལྷན་ཚོགས་ནས་གོ་སྒྲིག་གནང་བའི་ཨོ་སི་ཊི་ལི་ཡས་བོད་དོན་ཆེད་གླེང་སློང་གནང་གི་མེད་པ་དང་། ཨི་སི་ཊི་ལི་ཡའི་ནང་འཕེལ་བཞིན་པའི་རྒྱ་ནག་གི་ཤུགས་རྐྱེན་ཞེས་པའི་ལས་འགུལ་ནང་མཉམ་ཞུགས་གནང་ཡོད། གཞན་ཡང་མགོན་པོ་བཀྲ་ཤིས་ལགས་ནི་སྤྱི་ཚོགས་ཞབས་ཞུ་དང་འབྲེལ་བའི་ཕྱག་ལས་མང་དག་ཅིག་གནང་བཞིན་ཡོད་པ་མ་ཟད། ཝིག་ཊོ་རི་ཡ་ཁྲིམས་ཀྱི་སློབ་ཕྲུག་གི་ཚོགས་མི་ཡང་ཡིན།
བསྟན་འཛིན་ནོར་འཛིན་ལགས་རྒྱ་གར་ནང་སྐྱེས་ཤིང་ཕྱིས་སུ་ཁེ་ན་ཌ་ནང་གནས་སྤོ་གནང་། བསྟན་འཛིན་ནོར་འཛིན་ལགས་ཀྱིས་ཁེ་ན་ཌའི་ཊོ་རོན་ཊོ་མཐོ་སློབ་(University of Toronto) ནང་ནད་ཡམས་དཔྱད་རིག་(Epidemiology) ཐོག་རབ་འབྱམས་པའི་སློབ་སྦྱོང་གནང་མུས་ཡིན་པ་དང་། ད་ལྟའི་ཆར་མོ་རང་རབ་འབྱམས་པའི་ལོ་རིམ་དང་པོ་རེད། བསྟན་འཛིན་ནོར་འཛིན་ལགས་ཀྱིས་རེ་ཡར་སན་མཐོ་སློབ་(Ryerson University) ནས་སྐྱེ་དངོས་སྨན་དཔྱད་ཚན་རིག་(Biomedical Sciences) ཐོག་ཉེ་བའི་རབ་འབྱམས་པའི་ཆེད་སྦྱོང་གནང་འདུག བསྟན་འཛིན་ནོར་འཛིན་ལགས་རེ་ཡར་སན་མཐོ་སློབ་ཏུ་ལོ་རིམ་བཞི་པར་འགྲིམ་བཞིན་པའི་སྐབས། མོ་རང་གིས་མཐོ་སློབ་ཏུ་བོད་རང་བཙན་སློབ་ཕྲུག་ཚོགས་པའི་ཚོགས་གཙོ་གནང་མྱོང་ཡོད་པ་མ་ཟད། འགྲོ་བ་མིའི་ཐོབ་ཐང་དང་། བོད་དོན་ལས་འགུལ། བོད་མིའི་སློབ་ཕྲུག་ཚོར་སོ་སོའི་ངོ་བོ་དང་བཙན་བྱོལ་བའི་གནས་སྟངས། དེ་བཞིན་སློབ་ཕྲུག་ནང་ཁུལ་དབར་བོད་ཀྱི་རིག་གཞུང་སྐོར་གོ་རྟོགས་རྒྱ་ཆེར་སྦེལ་གནང་འདུག བསྟན་འཛིན་ནོར་འཛིན་ལགས་ཀྱིས་དང་བླངས་ཐོག་བོད་མིའི་ཆེད་ལས་དང་བླངས་ཞབས་ཞུ་ཁང་(Tibet Corps) བརྒྱུད་བོད་མིའི་སྒྲིག་འཛུགས་ཀྱི་འཕྲོད་བསྟེན་ལས་ཁུངས་ཀྱི་འཕྲོད་བསྟེན་གྲངས་ཐོ་དབྱེ་ཞིབ་དང་། དེ་བཞིན་བོད་མིའི་སྒྲིག་འཛུགས་ཀྱི་འཕྲོད་བསྟེན་ལས་ཁུངས་ཀྱི་ཁྱབ་ཁོངས་རྒྱ་གར་ལྷོ་ཕྱོགས་སྦེལ་ཀོབ་འཚོ་བྱེད་སྨན་ཁང་བཅས་སུ་ཞབས་ཞུ་གཟེངས་སུ་ཐོན་པ་བསྒྲུབས་གནང་ཡོད། བསྟན་འཛིན་ནོར་འཛིན་ལགས་ནས་ཁེ་ན་ཌའི་ཨོན་ཊ་རིའོ་གྲོས་ཚོགས་ཁང་ནང་ཉམས་མྱོང་གསོག་(intern) ཆེད་ཕྱག་ལས་གནང་མྱོང་བ་མ་ཟད། གྲོས་ཚོགས་ཁང་དུ་བོད་ཀྱི་ཉིན་མོ་ཞེས་པའི་སྲུང་བརྩི་གོ་སྒྲིག་ཞུས་པ་དང་། དེ་བཞིན་གྲོས་ཚོགས་འཐུས་མི་དང་ལས་བྱེད་རྣམས་ལ་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་དང་རིག་གཞུང་སོགས་ཀྱི་སྐོར་གོ་རྟོགས་རྒྱ་ཆེར་སྤེལ་ཡོད། བསྟན་འཛིན་ནོར་འཛིན་ལགས་ལ་ཉམས་ཞིབ་དང་འགོ་ཁྲིད་སོགས་ཀྱི་གཟེངས་རྟགས་མང་དག་ཅིག་ཐོབ་མྱོང་ཡོད་པ་མ་ཟད། ཕྱི་ལོ་ ༢༠༡༩ ལོའི་ཏཱ་ལའི་བླ་མའི་དགེ་རྩ་ཚོགས་པའི་སློབ་ཡོན་ཐོབ་འདུག
ལྷ་ནིང་སྐལ་བཟང་རྡོ་རྗེ་ལགས་ནི། སུད་སི་ནང་སྐྱེས་ཤིང་འཚར་ལོངས་བྱུང་། རྫུ་རིག་ཚན་རིག་མཐོ་སློབ་ཁང་(University of Applied Sciences of Zurich) ནས་དངུལ་ཁང་ཁེ་ལས་དང་དཔལ་འབྱོར་རིག་པའི་ཐོག་རབ་འབྱམས་པའི་ཆེད་སྦྱོང་གནང་འདུག ལོ་ན་ ༡༦ ལ་སོན་སྐབས་ཡུ་རོབ་བོད་ཀྱི་གཞོན་ནུ་ལྷན་ཚོགས་ནང་འཛུལ་ཞུགས་གནང་། ལོ་ ༡༨ ཐོག་སུད་སིའི་གཞི་རིམ་དམག་མིའི་སྦྱོང་བརྡར་ཐོབ། དེ་བཞིན་དམག་སྒར་ནང་ལོ་གསུམ་རིང་ཞབས་འདེགས་བསྒྲུབས་ཡོད་པ་མ་ཟད། དམག་དཔོན་གཞོན་པའི་གོ་གནས་ཐོབ་འདུག སུད་སིའི་ནང་ཡོད་པའི་ཧི་མ་ལ་ཡའི་རྩེད་རིགས་ཚོགས་པའི་ཚོགས་མི་ཡིན་པ་དང་། གཞུང་འབྲེལ་མ་ཡིན་པའི་ཨེ་ལི་ཇེ་ཊེ་དངུལ་ཁང་(LGT Bank) དང་། དེ་བཞིན་ཇུ་ལི་སི་བྷར་དངུལ་ཁང་(Bank Julius Baer & Co. Ltd) ནང་ལོ་བཞི་ཕྱག་ལས་གནང་། རྫུ་རིག་ཁན་ཊོ་ནལ་དངུལ་ཁང་(Zurich Cantonal Bank) ནང་ལོ་བརྒྱད་རིང་ཕྱག་ལས་གནང་ཡོད། །


text:
Terdzo-WI-053
ཀློང་གསལ་རྡོ་རྗེའི་སྙིང་པོ་ལས༔ ཛཾ་བྷ་ལའི་སྒྲུབ་པ་གཏེར་གྱི་འདོད་འཇོ་
by ཀློང་གསལ་སྙིང་པོ་ (Longsal Nyingpo)
revealed by ཀློང་གསལ་སྙིང་པོ་ (Longsal Nyingpo)
in cycle ཀློང་གསལ་རྡོ་རྗེ་སྙིང་པོ་ (Klong gsal rdo rje snying po)
Volume 50 (ཝི) / Pages 787-792 / Folios 1a1 to 3b3
༁ྃ༔ ཀློང་གསལ་རྡོ་རྗེའི་སྙིང་པོ་ལས༔ ཛཾ་བྷ་ལའི་སྒྲུབ་པ་གཏེར་གྱི་འདོད་འཇོ་ཞེས་བྱ་བ་བཞུགས༔ རྡོ་རྗེའི་སྙིང་པོ་ལས༔ ཛཾ་བྷ་ལའི་སྒྲུབ་པ་གཏེར་གྱི་འདོད་འཇོ་ནི༔ དབང་གི་ལྷ་ལ་ཕྱག་འཚལ་ལོ༔ ྈྈྈྈྈ མ་འོངས་འགྲོ་རྣམས་སྤྱོད་ལམ་ལོག་པའི་མཐུས༔ ཕྱི་ནང་སྣོད་བཅུད་ཀུན་གྱི་བཅུད་ཉམས་དུས༔ རྗེས་འཇུག་སྒྲུབ་པ་པོ་ཀུན་བཅུད་འདི་སྤྱོད༔ འདོད་པ་འགྲུབ་ཚེ་པད་འབྱུང་དྲན་པར་གྱིས༔ ས་མ་ཡ༔ རྒྱ་རྒྱ་རྒྱ༔ བསྙེན་སྒྲུབ་དང་པོ་བསྙེན་པའི་བདག་བསྐྱེད་དེ༔ ཁྲུས་དང་རྒྱན་བྱས་སྐྱབས་སེམས་སྔོན་སོང་ནས༔ པད་ཉིའི་སྟེང་དུ་བདག་སྣང་ཛཾ་ཡིག་ལས༔ ཛཾ་ལྷ་སེར་པོ་ཞལ་གསུམ་ཕྱག་དྲུག་པ༔ ཨུཏྤལ་རིན་ཆེན་འབྲས་བུའི་རྒྱན་གྱིས་བརྒྱན༔ གཡས་གསུམ་མ་རུ་ལོ་ཀ་ལྕགས་ཀྱུ་མདའ༔ ཡུམ་འཁྱུད་ཞགས་པ་ནེའུ་ལེ་གཞུ་འཛིན་གཡོན༔ དར་སྣས་ལེགས་བརྒྱན་རལ་པའི་ཅོད་པན་ཅན༔ ཐུགས་ཀར་ཉི་སྟེང་ཛཾ་མཐར་སྔགས་ཀྱིས་བསྐོར༔ ཨོཾ་ཛཾ་བྷ་ལ་ཛ་ལེནྡྲ་ཡ་སྭཱ་ཧཱ༔ འཕྲོ་འདུའི་འོད་ཟེར་ལྕགས་ཀྱུ་ལྟ་བུ་ཡིས༔ རྒྱལ་བའི་ཐུགས་རྗེ་བྱིན་རླབས་བསོད་ནམས་སྟོབས༔ རྒྱལ་པོའི་མངའ་ཐང་དཔལ་དང་འབྱོར་པ་བཀུག༔ པཎ་ཆེན་ཡོན་ཏན་སྙན་དང་གྲགས་པ་དང༔ འཇིག་རྟེན་ཕོ་མོའི་དབང་ཐང་རླུང་རྟ་བཀུག༔ བདག་སྣང་ཛཾ་ཡིག་གཟི་མདངས་རྒྱས་པར་བསྒོམ༔ སྒྲུབ་ཚེ་ཐོད་པ་མཚན་ཉིད་ལྡན་པའི་དབུས༔ སྐུའམ་ཡང་ན་ཨ་རུ་གསེར་མདོག་དང༔ གསེར་གྱིས་སྙིང་པོ་བྲིས་དང་རིན་ཆེན་སྨན༔ སྒྲུབ་རྟེན་མཆོད་པས་བསྐོར་བ་ཕྱི་ནང་མཚམས༔ དཀྱིལ་འཁོར་གསུམ་གྱི་བསྐྱེད་པ་རྟོག་པས་ཕྱེས༔ སྤྱན་འདྲེན་ནི༔ ཛཾ༔ རྒྱལ་བ་རྣམས་ཀྱི་ཕྲིན་ལས་བདག༔ འབྱོར་པ་སྐྱེད་པའི་དཔལ་འབར་བ༔ རིན་འབྱུང་གནོད་སྦྱིན་ཚུལ་འཆང་བའི༔ མགོན་པོ་འདིར་གཤེགས་གདན་ལ་བཞུགས༔ ས་མ་ཡ་ཛཿཛ༔ བཞུགས་སུ་གསོལ་བ་ནི༔ ལྷུན་གྲུབ་འདོད་དགུའི་རྟེན་མཆོག་ལ༔ བཞུགས་ནས་འབྲས་བུ་མཆིས་པར་མཛོད༔ མོས་གུས་དད་པས་ཕྱག་བགྱིད་ན༔ རྟག་ཏུ་མི་འབྲལ་གྲོགས་མཛོད་ཅིག༔ མཆོད་འབུལ་ནི༔ ཨོཾ་ཛཾ་བྷ་ལ་ས་པ་རི་བཱ་ར་བཛྲ་ཨརྒྷཾ་སོགས། རཱུ་པ་སོགས། ཨཱཿཧཱུྃ་སྭཱ་ཧཱ༔ བསྟོད་པ་ནི༔ ཛཾ༔ སྐྱེ་མེད་ཆོས་ཀྱི་དབྱིངས་ལས་བཅོམ་ལྡན་འདས༔ གང་འདུལ་མཛད་པ་སྐྱོང་བའི་ཛཾ་བྷ་ལ༔ རྒྱལ་བའི་མཛད་པས་འགྲོ་ལ་རྟག་སྐྱོང་བ༔ གནོད་སྦྱིན་ནོར་བདག་གཙོ་ལ་ཕྱག་འཚལ་བསྟོད༔ ཅེས་དམིགས་པའི་འཕྲོ་འདུ་དང་བཅས་ཏེ་སྒྲུབ་པས༔ དངོས་ཉམས་རྨི་ལམ་དུ་ཞལ་མཇལ་གསུང་ཐོས༔ འབྲུ་དང་རིན་པོ་ཆེ་ཡི་གཏེར་རྙེད༔ ལོ་ཏོག་དང་རྩྭ་འབྲས་བུ་ལེགས་པ༔ དར་ཕྱར་བ༔ དུང་འབུད་པ༔ རོལ་མོ་བསྒྲགས་པ༔ ཁྲོམ་འདུ་བ་སོགས་དངོས་གྲུབ་ཀྱི་ལྟས་སྤྱི་མཐུན་འབྱུང་ངོ༔ ས་མ་ཡ༔ རྒྱ་རྒྱ་རྒྱ༔ ༁ྃ༔ ཛཾ་བྷ་ལ་ཡི་རྗེས་གནང་ནི༔ ྈྈྈ ཡེ་ཤེས་མཆོག་གི་ཛཾ་བྷ་ལ༔ ཡི་དམ་ཚུལ་དུ་སྒྲུབ་པ་འདིས༔ བརྩེ་བས་སློབ་མ་སྐྱོང་བ་ལ༔ རྗེས་སུ་གནང་བ་ལམ་ཡིན་ནོ༔ དཀྱིལ་འཁོར་གསུམ་གྱི་རྟེན་ལ་བསྐྱེད༔ གྲུབ་པའི་མཚན་མ་རྫོགས་པའི་རྗེས༔ མཎྜལ་འདེགས་ཏེ་ཞུ་བ་ནི༔ ཨེ་མ་བླ་མ་རིན་པོ་ཆེ༔ བདག་ཅག་རིན་ཆེན་མཆོག་ཐོབ་ལྷ༔ མགོན་པོ་ཐུགས་རྗེ་ཆེ་ལྡན་གྱིས༔ འབད་མེད་དངོས་གྲུབ་མཆོག་སྩོལ་ཅིག༔ ཞུས་པས༔ སློབ་དཔོན་གྱིས༔ ཛཾ༔ རྒྱལ་བ་རྣམས་ཀྱི་མཛད་པ་ཆེ༔ གང་ལྟར་འདུལ་བ་དེ་བཞིན་སྤྲུལ༔ བཅོམ་ལྡན་རྒྱལ་བ་ནོར་བདག་ཏུ༔ སྐུར་བཞེངས་འདི་ལ་འཇུག་པར་གྱིས༔ ཞེས་གནང་བ་སྦྱིན་ལ་ཡེ་ཤེས་དབབ་པ་དེ་ཉིད་བརྟན་པར་བྱ༔ སུ་པྲ་ཏིཥྛ་བཛྲ་ཡ་སྭཱ་ཧཱ༔ བུམ་པ་སྤྱི་བོར་བཞག་ལ༔ ཛཾ༔ ཛཾ་ལྷའི་གཏེར་གྱི་བུམ་པ་ལས༔ དངོས་གྲུབ་བདུད་རྩིའི་ཆུ་རྒྱུན་དབབ༔ རོལ་ཅིག་ལྷ་ཡི་ལོངས་སྤྱོད་ཀྱི༔ དཔལ་ལ་རོལ་པའི་དབང་ཐོབ་ཤོག༔ ཨོཾ་ཛཾ་བྷ་ལ་ཛ་ལེནྡྲ་ཡ་སྭཱ་ཧཱ༔ ཀཱ་ཡ་ཨ་བྷི་ཥིཉྩ་ཨོཾ༔ བདུད་རྩི་ངག་ཏུ་བླུད༔ ཕྲེང་བ་གཏད་ལ༔ ཛཾ༔ ཛཾ་ལྷའི་སྔགས་ཀྱི་བདུད་རྩི་ལས༔ ནུས་པ་བཅུད་ཀྱི་རྒྱུན་དབབ་འདི༔ སྤྱོད་ཅིག་ཉམས་སུ་མྱོང་བར་གྱིས༔ སྒྲུབ་དང་འགྲོ་དོན་སྤྱོད་པར་དབང༔ རྩ་སྔགས༔ ཝཱ་ཀ་ཨ་བྷི་ཥིཉྩ་ཨཱ༔ རྡོ་རྗེ་སྙིང་གར་བཞག་ལ༔ ཛཾ༔ སྒྲུབ་པའི་ཏིང་ངེ་འཛིན་གྱི་མདངས༔ མཚན་མས་སྒྲིབ་པར་མ་བྱེད་ཅིག༔ གསལ་སྣང་ཆུ་ཟླ་འཇའ་ཚོན་བཞིན༔ འཕྲོ་འདུའི་བཅུད་ལོངས་མ་ཡེངས་ཤིག༔ རྩ་སྔགས༔ ཙིཏྟ་ཨ་བྷི་ཥིཉྩ་ཧཱུྃ༔ སྐུ་གཏད་ལ༔ སངས་རྒྱས་ཐུགས་རྗེས་སྐུར་བཞེངས་པའི༔ གནོད་སྦྱིན་ཚུལ་འཆང་ཛཾ་བྷ་ལ༔ ཐབས་ཀྱི་སྤྱོད་པས་འགྲོ་དོན་གྱིས༔ དོན་དབང་ཡོངས་རྫོགས་ཐོབ་པར་ཤོག༔ རྩ་སྔགས༔ སརྦ་ཨ་བྷི་ཥིཉྩ་ཧྲཱི༔ གཏོར་མ་གཏད་ལ༔ བཅོམ་ལྡན་མགོན་པོ་ཛཾ་བྷ་ལའི༔ བསྙེན་དང་སྒྲུབ་པ་ཡན་ལག་དང༔ ཕྱི་ནང་གསང་བའི་གནང་འཇུག་དང༔ ཕྲིན་ལས་མཐའ་དག་དབང་ཐོབ་ཤོག༔ རྩ་སྔགས༔ ཀརྨ་གནྡྷེ་ཨ་བྷི་ཥིཉྩ་ཧཱུྃ༔ མཎྜལ་དམ་ཚིག་ཚུལ་ཇི་བཞིན༔ རྗེས་སྤྱོད་རྟག་ཏུ་སྤྱོད་ལམ་བྱ༔ ཆགས་མེད་ཡར་མཆོད་མར་སྦྱིན་བརྩོན༔ ས་མ་ཡ༔ རྒྱ་རྒྱ་རྒྱ༔ སྲུང་མ་དྲག་པོ་གསུམ་གྱིས་ཟུངས་ལ་གཏད་རྒྱའི་གནད་དུ་སྣུན་ཅིག༔ ས་མ་ཡ་རྒྱ་རྒྱ་རྒྱ༔ ཞེས་ཁེ་མི་འགྱུར་གསང་བ་རྡོ་རྗེའི་སྒྲོམ་ནས་སྤྱན་དྲངས་པ་རིན་པོ་ཆེའི་ཤོག་སེར་ལས་རོལ་པ་བདེ་ཆེན་ཁང་དུ་ཀློང་གསལ་སྙིང་པོས་ཞལ་བཤུས་པའི་ཡི་གེ་པ་ནི་པདྨ་ཀུན་བཟང་སྟོབས་ཆེན་གྱིས་བགྱིས་པའོ། །ལྕགས་ཁྱི་ཧོར་ཟླ་བཅུ་པའི་ཡར་ཚེས་བཅུ་བདུན་ཉིན་པར་ཁོལ་རི་ནས་དགེའོ།། །།


text:
༢༠༡༩་ལོའི་ཟླ་༩་ཚེས་༢༣་ཉིན། མཉམ་འབྲེལ་རྒྱལ་ཚོགས་ཀྱི་གནམ་གཤིས་འགྱུར་ལྡོག་ལག་བསྟར་ལྷན་ཚོགས་(United Nations Climate Action Summit)་དེ་ནེའུ་ཡོར་དུ་ཚོགས་ཡོད་པ་དང་། དེའི་ཐོག ཁོར་ཡུག་སྲུང་སྐྱོབ་པ་བྷརེ་ཊ་ཐུན་བྷེར་(Greta Thunberg)་ལགས་ཀྱིས། ཁྱོད་ཚོས་སྐད་ཆ་སྟོང་པ་ཞིག་གིས་ངའི་རྨི་ལམ་དང་བྱིས་པའི་འཚོ་བ་འཕྲོག་སོང་། གལ་སྲིད། གནམ་གཤིས་འགྱུར་ལྡོག་ཐོག་ལག་བསྟར་མ་བྱེད་ན། མི་རབས་གསར་པ་ཚོས་ཁྱོད་ཚོ་ནམ་ཡང་དགོངས་ཡངས་མི་གཏོང་ཞེས་བརྗོད་འདུག
དེ་ཡང་། གོང་ཚེས་ཉིན། མཉམ་འབྲེལ་རྒྱལ་ཚོགས་ཀྱི་གནམ་གཤིས་ལག་བསྟར་ལྷན་ཚོགས་ཀྱི་ཐོག་ཏུ། སྭི་ཌེན་(Sweden)་གྱི་བུ་མོ་ལོ་ན་༡༦་ཡིན་པའི་ཁོར་ཡུག་སྲུང་སྐྱོབ་པ་བྷརེ་ཊ་ཐུན་བྷེར་ལགས་ཀྱིས་ཁོར་ཡུག་དང་འབྲེལ་བའི་ཐོག་གཏམ་བཤད་འདི་ལྟར་བཤད་འདུག
ངའི་གཏམ་བཤད་འདི་ནི། ང་ཚོས་ཁྱོད་ཚོར་ལྟ་ཞིབ་བྱ་ངེས་ཡིན་ཞེས་པ་འདི་ཡིན། འདི་ནི་རྦད་དེ་ནོར་བ་རེད། ང་འདི་ནས་ལངས་དགོས་འདུན་་མེད། ང་རྒྱ་མཚོ་འདིའི་ཕ་རོལ་གྱི་སློབ་གྲྭའི་ནང་དུ་ཡོད་དགོས། ཡིན་ནའང་། ཁྱོད་ཚོ་ཚང་མས་གཞོན་སྐྱེས་ཚོར་རེ་བ་བྱེད་ཀྱི་ཡོད། ཁྱོད་ཚོས་ག་འདྲ་བྱས་ནས་དེ་ལྟར་བྱེད་ཕོད་དམ། ཁྱོད་ཚོས་སྐད་ཆ་སྟོང་པ་ཞིག་གིས་ངའི་རྨི་ལམ་དང་བྱིས་པའི་འཚོ་བ་འཕྲོག་སོང་། འོན་ཀྱང་། ང་ནི་ལས་བསོད་རླུང་རྟ་ཅན་གཅིག་རེད།
མི་རྣམས་ཀྱིས་དཀའ་སྡུག་མྱོང་བཞིན་ཡོད་ལ། མི་རྣམས་ཤི་བཞིན་ཡང་ཡོད། སྐྱེས་ཁམས་མ་ལག་ཁྱོན་ཡོངས་ལ་ཉེན་ཚབས་འབྱུང་བཞིན་ཡོད། ང་ཚོ་ནི་རྩ་སྟོང་ཤུགས་ཆེན་ཞིག་འགྲོ་བའི་དུས་སུ་སླེབས་ཡོད། འོན་ཀྱང་། ཁྱོད་ཚོས་སྒོར་མོ་རྐྱང་རྐྱང་དང་། དཔལ་འབྱོར་ཡར་རྒྱས་ཀྱི་ལྷ་སྒྲུང་ཁོ་ན་ཤོད་ཀྱི་འདུག ཁྱོད་ཚོས་ཇི་ལྟར་དེ་འདྲ་བྱེད་ཕོད་ཀྱི་འདུག་གམ།
ལོ་ངོ་༣༠་ལྷག་གི་རིང་ཁོར་ཡུག་ལ་གཏོར་བཅོམ་ཕྱིན་པར་ཚན་རིག་གིས་གསལ་པོར་བཟོས་ཡོད། ཁྱོད་ཚོ་མུ་མཐུད་ནས་གནད་དོན་དེར་གཡོལ་ཞིང་། འདིར་སླེབས་ནས་ཁོར་ཡུག་ཐོག་ཡག་ཐག་ཆོད་བྱས་ཡོད་ཟེར་གྱི་འདུག འོན་ཀྱང་། ཆབ་སྲིད་དང་དཀའ་ངལ་སེལ་ཐབས་དགོས་དུས་གང་ཡང་མཐོང་རྒྱུ་མིན་འདུག ཁྱོད་ཚོ་ཇི་ལྟར་དེ་འདྲ་བྱེད་ཕོད་འདུག་གམ།
ཁྱོད་ཚོས་ང་ཚོའི་དཀའ་ངལ་རྟོགས་ཡོད་ཟེར། དཀའ་ངལ་དེ་ཛ་དྲག་ཡིན་པར་རྟོགས་ཀྱི་ཡོད་ཟེར། འོན་ཀྱང་། ང་ག་ཚོད་སེམས་པ་སྐྱོ་བ་དང་ཁོང་ཁྲོ་ལངས་རུང་། ངས་ཁྱོད་ཚོར་ཡིད་ཆེས་བྱེད་ཐུབ་ཀྱི་མི་འདུག གང་ཡིན་ཟེར་ན། ཁྱོད་ཚོས་དངོས་གནས་ཁོར་ཡུག་གི་དཀའ་ངལ་དང་ཉེན་ཚབས་རྟོགས་ཀྱི་ཡོད་ན། ཅིའི་ཕྱིར་ད་དུང་ཡིན་རུང་དེའི་ཐོག་ལ་ལས་དོན་གྱི་ལག་བསྟར་བྱེད་ཐུབ་ཀྱི་མེད་དམ། དེར་བརྟེན། ཁྱོད་ཚོ་སྡུག་ཅག་རེད། ངས་ཡིད་ཆེས་བྱེད་རྒྱུ་མིན།
ཁྱོད་ཚོས་ཁོར་ཡུག་གི་དཀའ་ངལ་འདི་རྒྱུན་ལྡན་གྱི་ཚོང་འབྲེལ་དང་འཕྲུལ་ལས་ཀྱི་ཐབས་ལམ་བཅས་ལ་བརྟེན་ནས་སེལ་ཐུབ་མདོག་ཇི་ལྟར་བྱེད་ཕོད་དམ། དེང་སྐབས་ཀྱི་དབྱང་གཉིས་སོལ་འགྱུར་གྱི་ཚད་ལ་གཞིར་བཞག་ན། ལོ་བརྒྱད་དང་ཕྱེད་ཀ་ཙམ་གྱི་ནང་དུ། ཤུལ་ལྷག་གི་དབྱང་གཉིས་སོལ་འགྱུར་ཡོངས་སུ་རྫོགས་རྒྱུ་རེད། དེའི་ཐོག་ལ་དཀའ་ངལ་སེལ་ཐབས་གང་ཡང་བྱེད་ཀྱི་མེད། ཁྱོད་ཚོའི་བསམ་བློ་ད་དུང་ཡང་སྨིན་མི་འདུག་ལ། ཁྱོད་ཚོས་དངོས་ཡོད་གང་ཡིན་པ་དེ་ཟེར་གྱི་མི་འདུག
ཁྱོད་ཚོས་ང་ཚོར་མགོ་སྐོར་གཏོང་གིན་ཡོད། འོན་ཀྱང་། གཞོན་སྐྱེས་ཚོས་ཁྱོད་ཚོས་མགོ་སྐོར་བཏང་བ་དེ་ཤེས་རྟོགས་བྱུང་ཡོད། མ་འོངས་པའི་མི་རབས་ཚོས་ཁྱོད་ཚོར་ལྟ་རྟོག་བྱེད་བཞིན་ཡོད། གལ་སྲིད། ཁྱོད་ཚོས་ང་ཚོར་མུ་མཐད་ནས་མགོ་སྐོར་བཏང་ན། ང་ཚོས་ཁྱོད་ཚོ་ནམ་ཡང་དགོངས་ཡངས་མི་གཏོང་། ཁྱོད་ཚོ་གནད་དོན་འདི་དང་ནམ་ཡང་ཁ་བྲལ་དུ་མི་འཇུག ས་ཆ་འདི་ནས་དུས་ཚོད་འདིར་ང་ཚོས་ཁྱོད་ཚོར་སྐྱོན་བརྗོད་ཤུགས་ཆེན་བྱེད་ཀྱི་དགོས། འཛམ་གླིང་ནི་འགྱུར་བ་འགྲོ་བཞིན་ཡོད། འགྱུརལྡོག་ནི་ཡོང་བཞིན་པ་རེད། ཁྱོད་ཚོ་དགའ་ནའང་རེད། མ་དགའ་ནའང་རེད། ཅེས་ཚོར་ཤུགས་ཆེན་པོས་བརྗོད་འདུག
དེའི་རྗེས། ན་གཞོན་ཚོས་འཛམ་གླིང་གི་རྒྱལ་ཁབ་ལྔ་ལ་བྱིས་པའི་ཐོབ་ཐང་གྲོས་ཆོད་(Convention on the Rights of the Child )་སྲུང་རྩིས་བྱེད་ཐུབ་མེད་པའི་ཐོག་ལ་སྐྱོན་བརྗོད་བྱས་ཡོད་ཅིང་། གྲོས་ཆོད་དེ་ནི་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་གྲོས་ཆོད་ཅིག་ཡིན་པ་དང་། དེའི་ནང་དུ་བྱིས་པ་ཚོའི་ཆབ་སྲིད་དང་། སྤྱི་ཚོགས། འཕྲོད་བསྟེན་སོགས་ཀྱི་ཐོབ་ཐང་ལ་སྲུང་སྐྱོབ་བྱེད་དགོས་ཡོད་འདུག དེར་བརྟེན། གནམ་གཤིས་འགྱུར་ལྡོག་རྐྱེན་པས་བྱིས་པ་ཚོའི་འཕྲོད་བསྟེན་སོགས་ལ་གནོན་ཤུགས་ཐེབས་ཀྱི་ཡོད་སྟབས། རྒྱལ་ཁབ་དེ་ཚོས་བྱིས་པ་ཚོའི་ཐོབ་ཐང་ལ་སྲུང་བརྩི་ཡི་འགན་ཁུར་ཐུབ་མེད་པར་བརྗོད་ནས་སྐྱོན་བརྗོད་བྱས་འདུག རྒྱལ་ཁབ་དེ་དག་ནི་ཇར་མན། ཧྥ་རིན་སི། བྷ་རཱ་ཟིལ། ཨར་ཇེན་ཊི་ན། ཊུར་ཀེ་བཅས་ཡིན་འདུག
བྱིས་པ་དེ་ཚོས་བརྗོད་པ་ལྟར་ན། གནམ་གཤིས་འགྱུར་ལྡོག་གི་དཀའ་ངལ་ལ་བརྟེན་ནས་ཁོ་ཚོའི་འཚོ་བར་ཤུགས་རྐྱེན་ཐེབས་ཡོད་པ་དང་། ཁོ་ཚོའི་མ་འོངས་པའི་འཚོ་བར་དེ་ལས་ཤུགས་རྐྱེན་ངན་པ་ཐེབས་རྒྱུ་མ་ཟད། ཉེན་ཁ་ཅན་ཞིག་ཆགས་ཡོད་ཅེས་བརྗོད་འདུག དེ་བཞིན། བྱིས་པ་དེ་ཚོས་རྒྱལ་ཁབ་དེ་ཚོར་དངུལ་གྱི་གུན་གསབ་དགོས་པའི་དགོས་འདུན་འདོན་གྱི་མེད་པ། དེའི་ཚབ་ཏུ། རྒྱལ་ཁབ་དེ་ཚོས་གནམ་གཤིས་འགྱུར་ལྡོག་གི་དཀའ་ངལ་སེལ་བའི་ཐོག་ལ་མྱུར་དུ་ལག་བསྟར་དགོས་པའི་དགོས་འདུན་བཏོན་འདུག
གྷར་ཊར་ཐུན་བྷེར་(Greta Thunberg)་ལོ་ན་༡༥་ཡིན་སྐབས། སྭི་ཌེན་གྱི་གྲོས་ཚོགས་ཀྱི་མདུན་དུ་གནམ་གཤིས་འགྱུར་ལྡོག་གི་དཀའ་ངལ་སེལ་བའི་ཐོག་ལ་ལག་བསྟར་བྱེད་དགོས་པའི་འབོད་སྐུལ་ཞུས་ནས་ངོ་རྒོལ་བྱས་ཡོད་ཅིང་། དེའི་རྗེས། སློབ་ཕྲུག་མང་པོ་ཞིག་ཐུན་བྷེར་དང་མཉམ་དུ་སླེབས་ནས་གནམ་གཤིས་འགྱུར་ལྡོག་ཐོག་ངོ་རྒོལ་ལས་འགུལ་འདྲ་མིན་སྤེལ་ཡོད་པ་མ་ཟད། ལས་འགུལ་དེ་འཛམ་གླིང་ས་ཕྱོགས་གང་སར་ཡོད་པའི་གཞོན་སྐྱེས་ཚོར་སེམས་ཤུགས་ཧ་ལས་པ་ཐེབས་ཡོད་འདུག དེར་བརྟེན། བདུན་ཕྲག་རེར་འཛམ་གླིང་ས་ཕྱོགས་ཤིག་ལ་ན་གཞོན་ཚོས་གནམ་གཤིས་ཀྱི་འགྱུར་ལྡོག་གི་དཀའ་ངལ་སེལ་ཐབས་ཐོག་ལ་ལས་འགུལ་སྤེལ་བཞིན་ཡོད་འདུག
ཐུན་བྷེར་ལགས་ཀྱིས་གྲོས་ཚོགས་དང་མི་མང་སྤྱིར་གནམ་གཤིས་འགྱུར་ལྡོག་གི་ཉེན་ཚབས་ལ་མྱུར་དུ་ལག་བསྟར་བྱེད་དགོས་པའི་ནན་སྐུལ་བྱེད་བཞིན་ཡོད་ཅིང་། དེ་བཞིན། རང་ཉིད་ཀྱི་ནང་མི་ནས་འགྱུར་བ་གཏོང་བར་འགོ་བརྩམས་ཡོད་འདུག དཔེར་ན། ཕ་མ་གཉིས་ལ་གནམ་གྲུའི་ནང་དུ་འགྲུལ་བསྐྱོད་མི་བྱེད་པ་དང་། ཤ་མི་ཟ་བ་བཅས་བྱས་ཡོད་འདུག མི་ཁག་ཅིག་གིས་ཐུན་བྷེར་ལ་མ་འོངས་པའི་འགོ་ཁྲིད་ཞེས་ཀྱང་མིང་བཏགས་ཡོད་འདུག
གཞན་ཡང་། ཟླ་འདིའི་ཚེས་༢༠་ནས་༢༧་བར་དུ། འཛམ་གླིང་ཁྱོན་ཡོངས་ལ་གནམ་གཤིས་འགྱུར་ལྡོག་དང་ཁོར་ཡུག་སྲུང་སྐྱོབ་སོགས་ཀྱི་ཐོག་ལ་ངོ་རྒོལ་དང་གོ་རྟོགས་ཀྱི་ལས་འགུལ་འདྲ་མིན་སྤེལ་བཞིན་ཡོད་འདུག ཟླ་འདིའི་ཚེས་༢༠་ཉིན། གོ་ལའི་གནམ་གཤིས་འགྱུར་ལྡོག་གི་ངོ་རྒོལ་ཞེས་པའི་ཐོག འཛམ་གླིང་ཐོག་གི་གླིང་ཕྲན་བྱང་ཨ་མེ་རི་ཁ་དང་། ཡུ་རོབ། ཨ་ཧྥི་རི་ཁ། ཨེ་ཤི་ཡ། ཨོ་གླིང་བཅས་ཀྱི་ནང་དུ། གཞོན་སྐྱེས་གཙོ་པའི་མི་མང་ས་ཡ་ཁག་ཤས་ཤིག་གིས་ངོ་རྒོལ་གྱི་ལས་འགུལ་དེའི་ནང་དུ་འཛུལ་ཞུགས་བྱས་ཏེ། འཛམ་གླིང་གི་འགོ་ཁྲིད་དང་། ཁྲིམས་བཟོ་བ། ཤེས་ཡོན་པ་སོགས་ལ་གནམ་གཤིས་འགྱུར་ལྡོག་གི་དཀའ་ངལ་མྱུར་སེལ་ཡོང་བའི་དགོས་འདུན་བཏོན་འདུག
དེ་བཞིན། བོད་ཀྱི་བུད་མེད་ལྷན་ཚོགས་དང་བོད་ཀྱི་རང་དབང་སློབ་ཕྲུག་ཚོགས་པ་བཅས་ཀྱིས་གོ་སྒྲིག་འོག རྡ་ས་དང་ལྡི་ལི་བཅས་ལ་བོད་ཀྱི་ཁོར་ཡུག་ཐོག་ལ་མི་མང་ལ་གོ་རྟོགས་ཀྱི་ལུས་འགུལ་དང་། གཏམ་བཤད་སོགས་སྤེལ་ཡོད་འདུག


text:
Terdzo-PA-025
ཡེ་ཤེས་རབ་འབར་ལས༔ བསྐྱེད་རིམ་སྔོན་འགྲོ་ཐུན་མོང་འཇུག་པ་
by ཀློང་གསལ་སྙིང་པོ་ (Longsal Nyingpo)
revealed by ཀློང་གསལ་སྙིང་པོ་ (Longsal Nyingpo)
in cycle གུ་རུ་དྲག་པོ་ཡེ་ཤེས་རབ་འབར་ (Gu ru drag po ye shes rab 'bar)
Volume 13 (པ) / Pages 339-341 / Folios 1a1 to 2a5
Tibetan Text
ཡེ་ཤེས་རབ་འབར་ལས༔ བསྐྱེད་རིམ་སྔོན་འགྲོ་ཐུན་མོང་འཇུག་པ་བཞུགས་སོ༔ ྈྈྈྈྈྈ ཧེ་རུ་ཀ་ལ་ཕྱག་འཚལ་ལོ༔ བསྐྱེད་རིམ་ཐུན་མོང་ཡོངས་ལ་ཉེར་མཁོ་བའི༔ འཇུག་པ་སྔགས་ཀྱི་སྡོམ་པ་བླང་བའི་ཐབས༔ བློ་གྲོས་ཡངས་པར་མཁོ་བའི་ཟུར་བཀོད་འདི༔ ཕྲིན་ལས་རང་གཞུང་ཟབ་མོའི་ཁ་སྐོང་ངོ་༔ ས་མ་ཡ༔ རྒྱ་རྒྱ་རྒྱ༔ དལ་འབྱོར་རྙེད་དཀའ་མི་རྟག་འཆི་དྲན་རྗེས༔ མདུན་གྱི་ནམ་མཁར་མཚན་ལྡན་བླ་མ་དང༔ ཡེ་ཤེས་རབ་འབར་དཀྱིལ་འཁོར་དབྱེར་མེད་ལ༔ སྙིང་ནས་རྩེ་གཅིག་གུས་པས་སྐྱབས་སུ་འགྲོ༔ ཧཱུྃ་ཧྲཱི༔ ཡེ་ཤེས་རྩེ་མོའི་རྣམ་རོལ་པའི༔ སློབ་དཔོན་ཁྱོད་ཉིད་དགོངས་སུ་གསོལ༔ བྱང་ཆུབ་ཆེན་པོའི་ཚུལ་སྟོན་པའི༔ མགོན་པོ་ཆེན་པོ་བདག་འཚལ་ལོ༔ དེ་ཉིད་དམ་ཚིག་རིམ་པ་དང༔ བྱང་ཆུབ་སེམས་ཀྱང་བདག་ལ་སྩོལ༔ སངས་རྒྱས་ཆོས་དང་དགེ་འདུན་ཏེ༔ སྐྱབས་གསུམ་དག་ཀྱང་བདག་ལ་སྩོལ༔ ཐར་པ་ཆེན་པོའི་གྲོང་མཆོག་ཏུ༔ མགོན་པོས་བདག་ནི་གཞུག་ཏུ་གསོལ༔ ན་མོ༔ བདག་དང་མཐའ་ཡས་སེམས་ཅན་རྣམས༔ དབང་དྲག་པདྨར་སྐྱབས་སུ་མཆི༔ ངན་སོང་སྡུག་བསྔལ་གཞོམ་དུ་གསོལ༔ འཁོར་བའི་འཁྲུལ་འཁོར་བཟློག་ཏུ་གསོལ༔ སྐྱབས་ཡུལ་ཐུགས་རྗེའི་གཟི་མདངས་ཆེར་རྒྱས་ནས༔ མཁྱེན་བརྩེས་གཟིགས་པ་སེམས་བསྐྱེད་ཡུལ་བྱའོ༔ མ་གྱུར་འགྲོ་བ་མཐའ་དག་ཀུན༔ དྲག་པོའི་གོ་འཕང་ཐོབ་བྱའི་ཕྱིར༔ བདག་ཉིད་དྲག་པོའི་སྐུར་བཞེངས་ནས༔ འགྲོ་བའི་དོན་ལ་བརྩོན་པར་བྱ༔ དེ་ལྟར་བླ་མ་ཡི་དམ་དབྱེར་མེད་ལ༔ འཇུག་པ་སྔགས་ཀྱི་སྡོམ་པ་བླང་བ་ནི༔ ཤེས་རབ་དགྱེས་པར་རོལ་པ་ཡི༔ རྡོ་རྗེ་སློབ་དཔོན་དགོངས་སུ་གསོལ༔ དུས་འདི་ནས་བཟུང་བྱང་ཆུབ་བར༔ དཀོན་མཆོག་གསུམ་བཟུང་མི་གཏང་ངོ༔ རྡོ་རྗེ་རིགས་ཀྱི་དམ་ཚིག་ཏུ༔ རྡོ་རྗེ་དྲིལ་བུའི་ཕྱག་རྒྱ་དང༔ བྱང་ཆུབ་སེམས་ནི་སྤང་མི་བྱ༔ རིན་ཆེན་རིགས་མཆོག་ཆེན་པོ་ཡི༔ དམ་ཚིག་ཡིད་དུ་འོང་བ་ལ༔ ཉིན་རེ་བཞིན་ཡང་དུས་དྲུག་ཏུ༔ སྦྱིན་པ་རྣམ་བཞི་རྟག་ཏུ་སྦྱིན༔ པདྨའི་རིགས་མཆོག་དག་པ་ཡི༔ ཕྱི་ནང་གསང་བའི་སྡོམ་པ་གསུམ༔ ཐེག་པ་གསུམ་དང་ཆོས་རྣམས་བཤད༔ ལས་ཀྱི་རིགས་ཀྱི་དམ་ཚིག་ཏུ༔ སྡོམ་པ་ཐམས་ཅད་ལྡན་པར་ནི༔ ཡང་དག་ཉིད་དུ་བཟུང་བར་བྱ༔ མཆོད་པའི་ལས་ཀྱང་ཅི་ནུས་བགྱི༔ བྱང་ཆུབ་སེམས་ཀྱང་བླ་ན་མེད༔ དམ་པ་བདག་གིས་བསྐྱེད་བྱས་ནས༔ སེམས་ཅན་ཀུན་གྱི་དོན་གྱི་ཕྱིར༔ བདག་གིས་སྡོམ་པ་མ་ལུས་བཟུང༔ མ་བསྒྲལ་བ་རྣམས་བསྒྲལ་བ་དང༔ མ་གྲོལ་བ་རྣམས་དགྲོལ་བ་དང༔ དབུགས་མ་ཕྱིན་པ་དབུགས་ཕྱུང་ཞིང༔ སེམས་ཅན་མྱ་ངན་འདས་ལ་འགོད༔ ས་མ་ཡ༔ ལམ་དབང་བླ་མའི་དཀྱིལ་འཁོར་ལས་བླང་བ་ནི༔ ཧྲཱི༔ སྐྱབས་ཡུལ་ལྷ་ཚོགས་བླ་མའི་སྐུར་གྱུར་ཏེ༔ ཕྱོགས་བཅུའི་སངས་རྒྱས་རྒྱུད་སྡེའི་དཀྱིལ་འཁོར་ལྷ༔ མདོ་རྒྱུད་གསུང་རབ་ཀུན་གྱི་བཅུད་འཛིན་པའི༔ རིགས་འདུས་མཚན་ལྡན་བླ་མར་གསོལ་བ་འདེབས༔ སྨིན་གྲོལ་མངོན་རྫོགས་གྲུབ་པའི་དངོས་གྲུབ་སྩོལ༔ རིགས་འདུས་དཀྱིལ་འཁོར་འབྲུ་གསུམ་འོད་ཟེར་གྱིས༔ ནུས་པའི་བྱིན་རླབས་བདག་གི་སྒོ་གསུམ་ཐིམ༔ བུམ་དབང་གསང་དབང་ཤེས་རབ་དབང་ཐོབ་ནས༔ ཀུན་ནས་བདག་ལ་ཐིམ་སྟེ་ཚིག་དབང་ཐོབ༔ ཨོཾ་ཨཱཿཧཱུྃ༔ སྨིན་ལམ་དབང་བཞིའི་སྡོམ་པའི་སྲོག་བཟུང་ནི༔ ཧཱུྃ་ཧྲཱི༔ བདག་ཉིད་ཡེ་ཤེས་རབ་འབར་ཡབ་ཡུམ་ལ༔ རྟོག་པའི་མཚན་མས་བར་མ་ཆོད་བྱ་ཞིང༔ ངག་གི་འཕྲོ་འདུའི་གསང་སྔགས་ནུས་པ་བསྐུལ༔ ཡིད་དབང་གང་ཤར་རང་གྲོལ་ཡེངས་མེད་ཀྱི༔ བསྐྱེད་རྫོགས་དབྱེར་མེད་ལམ་དུ་ཁྱེར་བར་བྱ༔ དེ་ལྟར་སྔགས་སྡོམ་སྨིན་གྲོལ་རིམ་གཉིས་ཀྱིས༔ འདུན་པ་ཟབ་མོ་ལམ་དུ་ཁྱེར་བའི་མཐུས༔ མཐོང་ཐོས་དྲན་རེག་འགྲོ་བའི་སྒྲིབ་ཞི་ནས༔ ཀུན་ཀྱང་བདེ་ཆེན་དག་པའི་སར་དྲང་ཤོག༔ ས་མ་ཡ༔ རྒྱ་རྒྱ་རྒྱ༔ དྲག་པོ་སྲོག་བདག་གིས་སྲུངས་ཤིག༔ ས་མ་ཡ༔ རྒྱ་རྒྱ་རྒྱ༔ ཞེས་གནམ་ཆེན་བྲག་དཀར་ནས་སྤྱན་དྲངས་པ། ཀློང་གསལ་སྙིང་པོས་ཁོལ་རི་གསང་སྔགས་སྒྲུབ་ཁང་རྩེར་བཤུས་ཏེ། ཡི་གེ་པ་ནི་བཀྲ་ཤིས་བློ་གྲོས་སོ།། །།


text:
ལྗོངས་ཏང་ཨུད་ཀྱི་ཕྱོགས་ཡོངས་ནས་སྒྱུར་བཅོས་ཟབ་གཏོང་ཨུ་ལྷན་གྱི་གཅིག་གྱུར་བཀོད་སྒྲིག་དང་ལས་དོན་གྱི་སྒྲིག་སྲོལ་གཞིར་བཟུང་ཚེས་28ཉིན་གྱི་ཕྱི་དྲོ། ལྗོངས་ཏང་ཨུད་ཀྱི་ཕྱོགས་ཡོངས་ནས་སྒྱུར་བཅོས་ཟབ་གཏོང་ཨུ་ལྷན་གྱི་དཔལ་འབྱོར་སྒྲིག་སྲོལ་སྒྱུར་བཅོས་ཆེད་དོན་ཚོགས་ཆུང་གིས་ཚང་འཛོམས་ཚོགས་འདུ་འཚོགས་ནས་དཔལ་འབྱོར་སྒྱུར་བཅོས་ཨུ་ལྷན་གཞུང་ལས་ཁང་དང་སྐུལ་སྤེལ་ཚོགས་ཆུང་གི་དུས་མཚམས་གོང་མའི་ལས་དོན་གྱི་འཕེལ་རིམ་དང་གོམ་སྟབས་རྗེས་མའི་ལས་དོན་བཀོད་སྒྲིག་གསན་པ་རེད། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་། རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ། ལྗོངས་ཏང་ཨུད་ཀྱི་ཕྱོགས་ཡོངས་ནས་སྒྱུར་བཅོས་ཟབ་གཏོང་ཨུ་ལྷན་གྱི་དཔལ་འབྱོར་སྒྲིག་སྲོལ་སྒྱུར་བཅོས་ཆེད་དོན་ཚོགས་ཆུང་གི་ཙུའུ་ཀྲང་བཅས་ཡིན་པའི་ཀྲོང་ཡན་ཚོགས་འདུར་ཕེབས་པ་དང་སྦྲགས་གསུང་བཤད་ཀྱང་གནང་བ་རེད།
རང་སྐྱོང་ལྗོངས་ཀྱི་ཀྲུའུ་ཞི་གཞོན་པ་རྒྱལ་མཚན་དང་། དབང་ཧའེ་ཀྲོའུ། འཇམ་དཔལ་བཅས་ཚོགས་འདུར་ཕེབས་ཡོད་པ་རེད།
ཚོགས་འདུའི་ཐོག་དཔལ་འབྱོར་སྒྲིག་སྲོལ་སྒྱུར་བཅོས་ལ་སྐུལ་འདེད་གཏོང་བའི་འགན་འཁྲིའི་བསམ་པ་དང་ཁ་ཚ་དགོས་གཏུག་གི་བསམ་པ་ཟབ་ཏུ་བཏང་ནས་ད་ཐེངས་ཀྱི་ཆེད་དོན་ཚོགས་ཆུང་ལེགས་སྒྲིག་དང་བཟང་སྒྲིག་དང་སླར་ཡང་བཀོད་སྒྲིག་བྱ་རྒྱུ་འགོ་ཚུགས་ས་གསར་པར་བྱེད་པ་དང་།
དེང་རབས་ཅན་གྱི་དཔལ་འབྱོར་མ་ལག་བསྐྲུན་ནས་དཔལ་འབྱོར་སྤུས་ཚད་མཐོ་བའི་འཕེལ་རྒྱས་མངོན་འགྱུར་ཁ་ཕྱོགས་སུ་བྱེད་པ། སྤྱི་ཚོགས་རིང་ལུགས་ཀྱི་ཁྲོམ་རའི་དཔལ་འབྱོར་སྒྲིག་སྲོལ་འཛུགས་པ་དང་འཐུས་སྒོ་ཚང་དུ་གཏོང་བ་དམིགས་ཚད་དུ་བྱེད་པ། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏོང་བ་གཙོ་རྐང་དུ་བྱེད་པ། “འབྲེལ་བ་ཆ་བཅུ་གསུམ”ཐག་གཅོད་ཡང་དག་བྱེད་པ། དཔལ་འབྱོར་སྒྲིག་སྲོལ་སྒྱུར་བཅོས་ཀྱི་ནང་གནས་ཀྱི་བླང་བྱ་དང་དགོངས་དོན་གྱི་ངོ་བོ་ཁོང་དུ་གཏིང་ཟབ་ཆུད་པར་བྱེད་པ། བསམ་བློའི་ངོས་འཛིན་ཟབ་ཏུ་གཏོང་བ་དང་། ཆབ་སྲིད་ཐད་གཅིག་གྱུར་མཐའ་འཁྱོངས། བྱ་སྤྱོད་ཐད་དོན་འཁྱོལ་མཐའ་གཅིག་ཏུ་བྱེད་པ་བཅས་ཀྱིས། ལྗོངས་ཡོངས་ཀྱི་སྒྱུར་བཅོས་ལས་དོན་སྒྲུབ་རིང་དཔལ་འབྱོར་སྒྲིག་སྲོལ་སྒྱུར་བཅོས་ཆེད་དོན་ཚོགས་ཆུང་གི་གཙོ་ཁྲིད་དང་སྣེ་ཁྲིད་ནུས་པ་འདོན་སྤེལ་ཧུར་ཐག་བྱས་ནས། རང་ལྗོངས་ཀྱི་དཔལ་འབྱོར་སྒྲིག་སྲོལ་སྒྱུར་བཅོས་ལས་དོན་ལ་སྐུལ་འདེད་གཏོང་ཆེད། གྲུབ་འབྲས་གསར་པ་དེ་བས་ཆེ་བ་ཐོབ་པར་བྱེད་དགོས། བརྟན་པོ་དང་། ནུས་ལྡན། གོ་རིམ་ལྡན་པ་བཅས་ཀྱི་སྒོ་ནས་སྒྱུར་འཕེལ་བརྟན་གསུམ་གྱི་འབྲེལ་བ་ཐག་གཅོད་ཡང་དག་བྱེད་པ་དང་བརྟན་ལྷིང་གི་མཐའ་ཚད་དམ་འཛིན་ནན་པོ་བྱས་ནས་ཀྲུང་དབྱང་གི་སྒྱུར་བཅོས་དགོངས་དོན་ལག་བསྟར་ནན་ཏན་བྱེད་པའི་སྔོན་འགྲོའི་ཆ་རྐྱེན་འོག རང་ལྗོངས་ཀྱི་དངོས་ཡོད་ཀྱི་ལྗོངས་བབ་དང་ཟུང་འབྲེལ་དམ་ཟབ་བྱེད་པ་དང་། རིགས་པས་ཁུངས་སྐྱེལ་གང་ལེགས། བསམ་འཆར་དང་གྲོས་འགོ་རྒྱ་ཁྱབ་ངང་ཉན་པ་བཅས་བྱས་ནས། སྒྱུར་བཅོས་ཀྱི་ལས་འགན་བརྟན་ལ་གོ་རིམ་ལྡན་པའི་ངང་སྐུལ་འདེད་གཏོང་བའི་འགན་ལེན་བྱེད་དགོས། ཉམས་མྱོང་ཕྱོགས་སྡོམ་དང་བྱེད་ཐབས་གསར་གཏོད་བྱས་ནས་རང་ལྗོངས་ཀྱི་དཔལ་འབྱོར་སྒྲིག་སྲོལ་སྒྱུར་བཅོས་ལས་དོན་ལ་དབྱེ་ཞིབ་དཔྱད་གཅོད་ལ་ཤུགས་སྣོན་བརྒྱབ་ནས་ཉམས་མྱོང་ཕྱོགས་སྡོམ་དང་དོན་དངོས་དང་ཟུང་འབྲེལ། བྱེད་ཐབས་གསར་གཏོད། ཕན་འབྲས་དངོས་ཐོན་པར་དོན་གཉེར་བཅས་བྱེད་དགོས། སྒྱུར་བཅོས་ཀྱི་རྣམ་པ་ཟབ་ཏུ་གཏོང་བ་དང་། སྒྱུར་བཅོས་ཀྱི་བརྗོད་དོན་གཙོ་བོ་དང་དྲང་ནུས་དར་སྤེལ་གཏོང་བ། སྤྱི་ཚོགས་ཕྱོགས་ཁག་གི་ཐུན་མོང་ངོས་འཛིན་གཅིག་སྒྲིལ་བཅས་བྱས་ཏེ། ལྗོངས་ཡོངས་ཀྱི་གོང་འོག་ཚང་མས་དཔལ་འབྱོར་སྒྲིག་སྲོལ་སྒྱུར་བཅོས་ལ་སྐུལ་འདེད་གཏོང་བའི་མཉམ་ཤུགས་ཆགས་པར་བྱེད་པ་དང་འབྲེལ། རང་ལྗོངས་ཀྱི་མི་རིགས་ཁག་གི་མང་ཚོགས་ཀྱི་ཐོབ་ཚོར་དང་། བདེ་སྐྱིད་ཚོར་སེམས། བདེ་འཇགས་ཚོར་སེམས་བཅས་ཟམ་མི་ཆད་པར་ཟབ་ཏུ་གཏོང་དགོས་པའི་ནན་བཤད་བྱས་པ་རེད།


text:
ཉེ་ཆར། གཞིས་རྩེ་གྲོང་ཁྱེར་གྱིས་གྲོང་ཁྱེར་ཡོངས་ཀྱི་ནག་སེལ་གཤེད་བཅོམ་ལས་དོན་གྱི་བཀོད་སྒྲིག་ཚོགས་འདུ་འཚོགས་ནས་ཆེད་དོན་འཐབ་རྩོད་རྒྱུན་ཆད་མེད་པར་གཏིང་ཟབ་ཕྱོགས་སུ་སྤེལ་རྒྱུར་སྐུལ་འདེད་བཏང་བ་རེད།
ཚོགས་འདུའི་ཐོག ད་ཐེངས་ཀྱི་ཀྲུང་དབྱང་གི་ལྟ་སྐུལ་མཛུབ་ཁྲིད་དེ་ཏང་གཤིས་ལ་ཞུན་བརྡར་དང་། དཔུང་ཁག་སྟོབས་ཆེར་གཏོང་བ། ཧེ་བག་འཚོལ་བ། ལས་དོན་གྱི་སྤུས་ཚད་མཐོར་གཏོང་བཅས་ཀྱི་གོ་སྐབས་སུ་བརྩིས་ནས་ནུས་ཤུགས་ཡོད་རྒུས་ཀྲུང་དབྱང་གི་ལྟ་སྐུལ་མཛུབ་ཁྲིད་ཚོགས་ཆུང་གི་ལས་དོན་ལ་རྒྱབ་སྐྱོར་དང་གཞོགས་འདེགས་བྱེད་དགོས་པ་དང་། ཁུངས་སྣེར་གྲལ་བཤེར་དང་ཞིབ་དཔྱད་བྱ་རྒྱུ་དེ་ནག་སེལ་གཤེད་བཅོམ་གྱི་ཚད་བརྒལ་ས་དང་ཤུགས་རྒྱག་སར་བརྩིས་ནས་བདེ་འཇགས་ཀྱི་ཟང་ཟིང་གནས་ཚུལ་ཐོན་བཟོ་ཡོད་སར་བརྟག་དཔྱད་མཐིལ་རྟོགས་ཡང་ཡང་བྱེད་པ་དང་གཙོ་གནད་ཁྱབ་ཁོངས་ལ་དམ་འཛིན་ནན་པོ་བྱེད་པ། གྲལ་བཤེར་ཕྱོགས་ཡོངས་ལ་ཁྱབ་པ་བཅས་བྱས་ཏེ་དུས་ཐོག་ཏུ་ཤེས་རྟོགས་དང་། ཞིབ་དཔྱད་གནད་འཕིགས་བྱས་ནས་དོན་རེ་རེ་བཞིན་ལ་གྲུབ་འབྲས་ཡོད་པ་བྱེད་དགོས་པ། “སྔ་ཙམ་དང་ཆུང་ས་ནས་རྡུང་རྡེག་གཏོང་བ”དང“རྡུང་རྡེག་གནད་འཕིགས་དང་ཏན་ཏིག་གཏོང་རྒྱུ”མཐའ་འཁྱོངས་དང་། གཙོ་གནད་ལ་བསྡིགས་ནས་གྱོད་གཞི་གཅིག་ཀྱང་མི་ལུས་པ་བྱེད་དགོས་པ། ནག་གཤེད་ཕྱོགས་གཏོགས་ཀྱི་རྒྱབ་རྩར་བརྟག་དཔྱད་གཏིང་ཟབ་བྱེད་པ་དང་། ནག་སེལ་གཤེད་བཅོམ་དང་རུལ་སུངས་ལ་རྡུང་རྡེག་གི་ལས་དོན་དུས་གཅིག་ཏུ་སྤེལ་བ། “གྱོད་གཞི་གཅིག་ལ་ཞིབ་བཤེར་གསུམ”དོན་འཁྱོལ་ནན་པོ་བྱེད་པ། སྒྲིག་ཁྲིམས་ནན་དུ་གཏོང་བ། དཔུང་ཁག་གཙང་མ་བཅས་བྱས་ཏེ་ད་ཐེངས་ཀྱི་ལྟ་སྐུལ་མཛུབ་ཁྲིད་ལ་ཕུལ་བྱུང་གི་རྒྱུགས་ལན་ཞིག་འབུལ་དགོས་པའི་བླང་བྱ་བཏོན་པ་རེད།


text:
Terdzo-HUNG-028
པདྨ་གསང་ཐིག་གནས་འདྲེན་སྐབས་བདག་འཇུག་གི་དབང་ནང་ནང་གསེས་སྐུ་གསུང་ཐུགས་དབང་སོགས་སྦྱོར་དགོས་པའི་ཟུར་བྱང་དཀྱུས་བཀོད་
by དྭགས་པོ་སྤྲུལ་སྐུ་ (Dakpo Tulku)
revealed by རྗེ་དྲུང་ཕྲིན་ལས་བྱམས་པ་འབྱུང་གནས་ (Jedrung Trinle Jampa Jungne)
in cycle པདྨ་གསང་བའི་ཐིག་ལེ་ (Pad+ma gsang ba'i thig le)
Volume 63 (ཧཱུྃ་) / Pages 891-893 / Folios 1a1 to 2a6
Tibetan Text
པདྨ་གསང་ཐིག་གནས་འདྲེན་སྐབས་བདག་འཇུག་གི་དབང་ནང་ནང་གསེས་སྐུ་གསུང་ཐུགས་དབང་སོགས་སྦྱོར་དགོས་པའི་ཟུར་བྱང་དཀྱུས་བཀོད་ཡིན། བུམ་དབང་གི་ཀརྨ་ཀ་ལ་ཤ་ཨ་བྷི་ཥིཉྩ་ཧཱུྃ༔ ཞེས་པའི་མཚམས། དེའི་རྗེས་འབྲེལ་དུ་སྐུ་གསུང་ཐུགས་ཀྱི་དབང་བསྐུར་བ་ལ། དང་པོ་ལྷ་སྐུ་ཕྱག་རྒྱའི་དབང་བསྐུར་བ་ནི། དཀྱིལ་འཁོར་གྱི་ལྷ་ཚོགས་རྣམས་ཀྱི་སྐུ་ལས་ཡེ་ཤེས་ཀྱི་སྐུ་གཉིས་པ་རེ་སྤྲོས་ཏེ་ཁྱེད་རང་གི་དཔྲལ་བར་ཐིམ་པས་རྡོ་རྗེ་སྐུ་ཡི་བྱིན་རླབས་ལུས་ལ་ཞུགས་པར་མོས་ཤིག །གཙོ་སྐུ་ཐོགས་ལ། ཨོཾ་ཨཱཿཧཱུྃ༔ ཆོས་སྐུ་སྟོང་གསལ་མ་བཅོས་སྤྲོས་དང་བྲལ༔ ལོངས་སྐུ་གསལ་ལ་མ་འདྲེས་གུ་རུའི་སྐུ༔ སྤྲུལ་སྐུ་སྣ་ཚོགས་ཐབས་ཀྱིས་འགྲོ་དོན་མཛད༔ སྔོན་ཚེ་པད་འབྱུང་ཁྱེད་དང་སྨོན་ལམ་གཅིག༔ ད་ལྟ་བདག་དང་སློབ་མའི་སྟངས་བཟུང་སྟེ༔ སྲོག་གི་ཕྱིར་ཡང་མི་གཏོང་སྒྲུབ་ལགས་ན༔ ཡེ་ཤེས་རབ་འབྱམས་དབང་ཆེན་བསྐུར་དུ་གསོལ༔ ཀཱ་ཡ་བཛྲ་ཨ་བྷི་ཥིཉྩ་ཧཱུྃ༔ ཞེས་དང་། ཧཱུྃ། ཆོས་རྣམས་རྣམ་དག་སོགས་ལྷ་དབང་ཟུར་བྱང་འདིར་སྦྱར་ནས། གཉིས་པ་གསུང་བཟླས་པ་སྔགས་ཀྱི་ལུང་སྦྱིན་པ་ནི། ལྷ་ཚོགས་རྣམས་ཀྱི་མགྲིན་པ་ནས་སྔགས་ཀྱི་ཕྲེང་བ་དཔག་ཏུ་མེད་པ་བྱུང་། ཁྱེད་རང་གི་མགྲིན་པར་ཐིམ་པས་གསུང་གི་བྱིན་རླབས་རྒྱུད་ལ་ཞུགས་པར་བསམ་ལ་ཕྲེང་བ་སྦྲེལ་ཏེ། རྩ་སྔགས་ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཛྙཱ་ན་ཨཱ་ཡུ་ཥེ་ཧཱུྃ་བྷྲཱུྃ་ནྲྀ་ཛ༔ ཨོཾ་བོ་དྷི་ཙིཏྟ་མ་ཧཱ་སུ་ཁ་ཛྙཱ་ན་དྷཱ་ཏུ་ཨཱ༔ ཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ༔ ཨོཾ་ཨཱཿཧཱུྃ་མ་ཧཱ་གུ་རུ་སརྦ་སིདྡྷི་ཧཱུྃ༔ ལན་གསུམ་རེ་བཟླ། དེ་བརྟན་པར་བྱ་བའི་སླད་དུ་སྔགས་ཕྲེང་མགྲིན་པར་བཞག་སྟེ་དབང་བསྐུར་བར་བསམ་ལ། ཨཱ༔ བརྗོད་པ་ཀུན་གྱི་གཞི་རུ་གནས་གྱུར་པའི༔ ངག་ལ་རྡོ་རྗེའི་སྔགས་ཀྱི་དབང་བསྐུར་པས༔ གྲགས་སྟོང་རྡོ་རྗེའི་རོལ་མོར་འབྱམས་ཀླས་པ༔ མི་འགག་གསུང་གི་དབང་མཆོག་ཐོབ་པར་ཤོག༔ ཝཱ་ཀ་བཛྲ་ཨ་བྷི་ཥིཉྩ་ཨཱ༔ ཐུགས་འོད་གསལ་གྱི་དགོངས་པ་ངོ་སྤྲད་པའི་སླད་དུ་དྭངས་གསལ་མེ་ལོང་སྙིང་གར་བཞག་སྟེ། སྤྲོས་བྲལ་དོན་གྱི་ཡེ་ཤེས་རྒྱུད་ལ་འཕོས་པའི་མོས་པ་མཛོད་ཅིག །ཧཱུྃ༔ མ་བཅོས་སྤྲོས་དང་བྲལ་བའི་རང་རིག་པ༔ འོད་གསལ་ཀ་ནས་དག་པ་གདོད་མའི་གཤིས༔ ཡེ་གྲོལ་ལྷུན་འབྱམས་དགོངས་པའི་སྲོག་གཏད་པས༔ མི་ཤིགས་ཐུགས་ཀྱི་དབང་མཆོག་ཐོབ་པར་ཤོག༔ ཙིཏྟ་བཛྲ་ཨ་བྷི་ཥིཉྩ་ཧཱུྃ༔ དེ་ལྟར་རྡོ་རྗེའི་སྐུ་གསུང་ཐུགས་སུ་ལྷུན་གྱིས་གྲུབ་པ་ལ། སྒེག་སོགས་མཆོད་པའི་ལྷ་མོ་ལས་རང་སྣང་གི་སྐུ་གཉིས་པ་རེ་འཕྲོས་ཏེ་འདོད་ཡོན་གྱི་རོལ་པས་མངའ་གསོལ་བའི་མོས་པ་མཛོད་ཅིག །ཏྲཱཾ༔ དགའ་བ་བཞི་དང་སྟོང་པ་བཞི༔ ལྷ་ཡི་ཕྱག་རྒྱར་རང་ཤར་བའི༔ སྒེག་སོགས་མཆོད་པའི་ལྷ་མོ་ཡི༔ ཡོན་ཏན་རབ་འབྱམས་དབང་མཆོག་བསྐུར༔ ཨོཾ་བཛྲ་ལཱ་སྱཻ་མཱ་ལྱེ་གཱིརྟཱི་ནིརྟཱི་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ཨཱཿཧཱུྃ༔ བརྗོད་ཅིང་མངའ་གསོལ། དེ་ནས་རྡོ་རྗེ་དྲིལ་བུ་ལག་ཏུ་གཏད་ཅིང་བདག་པོ་ཆེན་པོའི་དབང་བསྐུར་བ་ནི། ཧཱུྃ༔ ཁྱོད་ནི་རྡོ་རྗེ་སློབ་དཔོན་ཏེ༔ ལས་རྣམས་མ་ལུས་ཀུན་བྱོས་ཤིག༔ སྐུ་གསུང་ཐུགས་ཀྱི་དམ་བཟུང་ལ༔ ཁམས་གསུམ་དག་པའི་ས་ལ་སྐྱོལ༔ བཛྲ་ཀཱ་ཝཱ་ཙི་ས་མ་ཡ་བྷོ་དྷི་ཙིཏྟ་ཨཱ༔ སྐུ་གསུང་ཐུགས་ཀྱི་དམ་ཚིག་སྦྱིན། དཀྱིལ་འཁོར་གྱི་ཕྲིན་ལས་སྒོ་མའི་སྐུ་ལས་སྐུ་གཉིས་པ་རེ་འཕྲོས་ཏེ་ཁྱེད་རང་གི་ལག་ཏུ་གཏད་པས་ལས་བཞིའི་ཕྲིན་ལས་ལྷུན་གྱིས་གྲུབ་པར་བསམ་ལ། ཧྲཱི༔ ཚད་མེད་བཞི་པོ་གནས་དག་པའི༔ མི་ཤིགས་སྤྲུལ་པའི་སྒོ་མ་བཞི༔ ལྷ་སྐུ་ཕྱག་རྒྱའི་དབང་བསྐུར་པས༔ ཕྲིན་ལས་རབ་འབྱམས་དབང་ཐོབ་ཤོག༔ ཛཿཧཱུྃ་བཾ་ཧོཿཨ་བྷི་ཥིཉྩ་ཧཱུྃ༔ དེས་མཚན་མ་རྫས་ཀྱི་དཀྱིལ་འཁོར་དུ་བུམ་པའི་སོགས་གསང་དབང་ནས་བདག་འཇུག་མཐར་དབྱུང་། འདི་ལྟར་བདག་འཇུག་ནང་མི་གསལ་བ་དབང་ཆེན་ནང་འགྲོ་དགོས་པ་འདོན་ཆོག་དཀྱུས་མའི་སྐབས་འཇུག་བདེར་ཟུར་བྱང་བཟོས་པ་ཡིན་ཞིང་། སྐུ་དང་གསུང་བཟླས་ལུང་ཙམ་ལས་གཞན་དགོས་མིན་གསལ་ཁ་མི་འདུག་ཀྱང་། རྩ་དཀྱིལ་གྱི་ལྷ་སྔགས་ཡོངས་རྫོགས་དང་བདག་ཆེན་དབང་བཅས་དབང་ཆོག་དཀྱུས་ལྟར་བྱས་པས་མི་རུང་བ་མེད་སྙམ་གྱིས་ཟབ་ཆོས་ཁྱད་པར་ཅན་འདི་རང་གཞན་ལག་ཏུ་ལེན་པའི་སྐབས་འདྲ་བྱུང་ན་འཇུག་པ་བདེ་ཕྱིར་དྭགས་པོ་སྤྲུལ་སྐུས་འདི་ལྟར་དཀྱུས་སུ་བྲིས་པ་ཡིན་ནོ།། །།


text:
་༣༠༡རྫོགས་ཆེན་སེམས་སྡེ་བརྒྱུད་པའི་གསོལ་འདེབས་བྱིན་རླབས་ཀྱི་དགའ་སྟོན་བཞུགས་སོ། །
༣༠༢ན་མོ་གུ་རུ་བྷྱ། ཡེ་ཤེས་རིག་པ་གཞན་དུ་མ་འཁྲུལ་བས། །ཐོག་མའི་གཞི་ལ་མངོན་པར་བྱང་ཆུབ་པ། །དང་པོའི་སངས་རྒྱས་ཀུན་ཏུ་བཟང་པོ་ལ། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །དག་པའི་དབྱིངས་ལས་ཐུགས་རྗེ་རོལ་པའི་སྐུར། །མངོན་པར་སྣང་བ་བདེ་ཆེན་ལོངས་སྤྱོད་རྫོགས། །ཁྱབ་བདག་སྟོན་པ་རྡོ་རྗེ་སེམས་དཔའ་ལ། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །རང་སྣང་མ་འགགས་གཞན་སྣང་དེར་སྟོན་པ། །འགྲོ་བའི་གཉེན་ཅིག་སྐལ་ལྡན་ཡོངས་ཀྱི་མགོན། །མཆོག་གི་སྤྲུལ་སྐུ་དགའ་རབ་རྡོ་རྗེ་ལ། །གསོལ་བ་འདེབས་སོ༴ །སྦྱངས་པ་མཐར་སོན་པཎ་ཆེན་ལྔ་བརྒྱའི་གཙོ། །ལས་འཕྲོ་བཟང་པོས་ཐེག་པའི་རྩེ་རྒྱལ་རྙེད། །སློབ་དཔོན་ཆེན་པོ་འཇམ་དཔལ་བཤེས་གཉེན་ལ། །གསོལ་བ་འདེབས་སོ༴ །ཤེས་བྱ་ཀུན་མཁྱེན་ཀུན་མཁྱེན་གཉིས་པར་གྲགས། །རྫོགས་ཆེན་དགོངས་པ་རིས་མེད་མངོན་དུ་གྱུར། །པཎ་ཆེན་གྲུབ་པའི་དབང་ཕྱུག་ཤྲཱི་སེང་། །གསོལ་བ༴ །ཡང་དག་བཅུ་གཅིག་དོན་ལྡན་ལོ་ཙཱ་བ། །ལྟ་དགོངས་མཐར་ཕྱིན་སྣང་སྲིད་ཟིལ་གྱིས་མནན། །མཁས་པ་བ་གོར་བཻ་རོ་ཙན་ལ། །གསོལ་བ། སྦྱངས་པའི་
༣༠༣འཕྲོ་སད་ཆོས་ཀུན་ཐུགས་སུ་ཆུད། །བཻ་རོས་རྗེས་བཟུང་མཆོག་གི་དངོས་གྲུབ་ཐོབ། །གྲུབ་ཆེན་རྒྱལ་མོ་གཡུ་སྒྲ་སྙིང་པོ་ལ། །གསོལ་བ༴ ཆུ་བོ་བཞི་འདུས་མཉམ་མེད་ལོ་ཙཱ་བ། །སྐད་ཅིག་གཅིག་ལ་ས་བདུན་མངོན་དུ་མཛད། །སློབ་དཔོན་གཉགས་སྟོན་ཛྙཱ་ན་ཀུ་མཱ་རར། །གསོལ་བ༴ རིང་ནས་སྦྱངས་པའི་སྐལ་ལྡན་ལས་འཕྲོ་ཅན། །བླ་མས་རྗེས་བཟུང་མཁའ་སྤྱོད་གནས་སུ་གཤེགས། །སྐྱེས་མཆོག་སོག་པོ་དཔལ་གྱི་ཡེ་ཤེས་ལ། །གསོལ་བ༴ །མི་ལོ་བརྒྱ་དང་བཅུ་བཞི་རྒྱ་བོད་དུ། །བསྐྱེད་རྫོགས་སྦྱངས་པ་མཐར་ཕྱིན་གྲུབ་པ་ཐོབ། །བླ་ཆེན་གནུབས་པན་སངས་རྒྱས་ཡེ་ཤེས་ལ། །གསོལ་བ༴ །མདོ་རྒྱུད་ཀུན་ལ་ཐོགས་མེད་མཁྱེན་པ་རྒྱས། །མཆོག་དང་ཐུན་མོང་དངོས་གྲུབ་དུས་གཅིག་ཐོབ། །ཁུ་ལུང་གནུབས་སྟོན་ཡོན་ཏན་རྒྱ་མཚོ་ལ། །གསོལ་བ༴ །དྭོགས་ལ་ཤངས་ཀྱི་གཙུག་ལག་ཁང་ཆེན་པོར། །བསྐྱེད་རྫོགས་གསུམ་སྟོན་སྙིང་པོའི་བསྟན་པ་སྤེལ། །མྱང་སྟོན་ཆེན་པོ་ཤེས་རབ་མཆོག་ལྡན་ལ། །གསོལ་བ༴ །བླ་མའི་ཐུགས་ཟིན་ཏིང་འཛིན་ལས་སུ་རུང་། །བསྐྱེད་རྫོགས་གསུམ་ལ་མཁས་པའི་གྲགས་པས་ཁྱབ།
༣༠༤
ཆོས་ལུང་མྱང་སྟོན་ཡེ་ཤེས་འབྱུང་གནས་ལ། །གསོལ་བ༴ །འུག་པ་ལུང་གི་དབེན་རྩ་དམ་པ་རུ། །བཤད་སྒྲུབ་ཆུ་བོས་སྙིང་པོའ་བསྟན་པ་བཙུགས། །མཁས་གྲུབ་གཙང་སྒོམ་བདེ་གཤེགས་ཟུར་པོ་ཆེ། །གསོལ་བ༴ །ཟུར་གྱི་རིགས་འཁྲུངས་ཐོས་བསམ་མཐའ་རུ་ཕྱིན། །ལྟ་དགོངས་རྩེར་སོན་བསྟན་པ་ཉི་འོད་བརྡལ། །ལྷ་རྗེ་ཆེན་པོ་ཟུར་ཆུང་ཤེས་རབ་གྲགས། །གསོལ་བ༴ །ལུང་རྟོགས་ཡོན་ཏན་རྒྱ་མཚོས་ཐུགས་རྒྱུད་གཏམས། །ཕྲིན་ལས་རྣམ་བཞིས་གསང་སྔགས་བསྟན་སྲོག་བཟུང་། །སྐྱོ་སྟོན་སྔགས་འཆང་ཤཱཀྱ་ཡེ་ཤེས་ལ། །གསོལ་བ༴ །གདུགས་ཐོགས་སྟོང་གིས་གང་ཞབས་གུས་མཆོད་ཅིང་། །རྒྱ་ཆེན་རྒྱུན་མི་འཆད་པའི་ཕྲིན་ལས་ཅན། །གསང་བདག་དངོས་བྱོན་ལྷ་རྗེ་སྒྲོ་[1]
ཕུག་པར། གསོལ་བ༴ །གསུང་རབ་ཀུན་ལ་མཁས་པའི་ཕུལ་དུ་གྱུར། །དགོངས་པ་མངོན་གྱུར་ཚེ་གཅིག་བྱང་ཆུབ་བརྙེས། །ལྕེ་[2]
སྟོན་ལྷ་རྗེ་དཀྱིལ་མཁར་ལྷ་ཁང་བར། །གསོལ་བ༴ །ཏིང་འཛིན་མངོན་གྱུར་ཐོག་གིས་མི་ཚུགས་ཤིང་། །རི་གཟར་རྦབ་ཀྱང་གྱེན་ལ་བཟློག་པར་མཛད། །མཚུངས་མེད་གྲུབ་ཆེན་དབུས་པ་ཞིག་པོ་ལ། །གསོལ་བ༴ །བསམ་ཞིང་འགྲོ་བའི་དོན་ལ་བྱོན་པའི་མཐུས། །ཕྲིན་ལས་རྒྱ་མཚོ་འབད་མེད་ལྷུན་གྱིས་གྲུབ། །ཞིག་པོ་བདུད་རྩེ་སེམས་ཕྱོགས་བསྟན་པའི་བདག །གསོལ་བ༴ །གསར་རྙིང་ཆོས་ལ་མཁས་ཤིང་གྲུབ་པའི་མཆོག །གཡོ་རུ་སྟོད་དུ་བསྟན་པའི་སྲོལ་བཟང་བཏོད། །ཨ་མེས་ཆེན་པོ་རྟ་སྟོན་ཇོ་ཡེས་ལ། །གསོལ་བ༴ །མདོ་དང་སྒྱུ་འཕྲུལ་སེམས་ཕྱོགས་མཐའ་དག་ལ། །བཤད་པས་ཕན་བཏགས་སྒྲུབ་པའི་ས་སྡེ་བཙུགས། །སྔགས་འཆང་ཆེན་པོ་རྟ་སྟོན་གཟི་བརྗིད་ལ། །གསོལ་བ༴ །བགྲང་ཡས་གྲུབ་མཐའ་རྒྱ་མཚོའི་ཕ་རོལ་སོན། །སེམས་སྡེ་བཅོ་བརྒྱད་བསྟན་པའི་སྒྲོན་མེ་སྤར། །འཁྲུལ་ཞིག་སྐྱེ་མེད་དམ་པ་སངས་རྒྱས་ལ། །གསོལ་བ་གཞོན་ནུ་ཉིད་ནས་ཏིང་འཛིན་དུས་
༣༠༥འདའ་ཞིང་། །ཡི་དམ་ཞལ་གཟིགས་བཤད་སྒྲུབ་བསྟན་པ་སྤེལ། །སྐྱེས་མཆོག་མཉམ་མེད་སྤྲུལ་སྐུ་ཆེན་པོ་ལ། །གསོལ་བ༴ །འཇམ་པའི་དབྱངས་དང་གཉིས་སུ་མ་མཆིས་པས། །སྐད་ཅིག་གཅིག་ལ་ཆོས་རྣམས་ཐུགས་སུ་ཆུད། །ཟུར་སྟོན་ཆེན་པོ་བྱམས་པ་སེང་གེ་ལ། །གསོལ་བ༴ །སྦྱངས་པ་མཐར་ཕྱིན་ཏིང་འཛིན་གདིང་དང་ལྡན། །འཁོར་བའི་སྐྱོན་སྤངས་རང་བཞིན་རྣལ་འབྱོར་མ། །མ་གཅིག་ཟུར་མོ་མཁས་བཙུན་སངས་རྒྱས་ལ། །གསོལ་བ༴ །མཁས་གྲུབ་རིག་འཛིན་རྒྱ་མཚོའི་གཙུག་གི་རྒྱན། །རིམ་གཉིས་བསྟན་པའི་རྒྱལ་མཚན་སྲིད་མཐར་བསྒྲེངས། །འཇམ་དབྱངས་སྒྲོལ་ཆེན་བསམ་འགྲུབ་རྡོ་རྗེ་ལ། །གསོལ་བ༴ །ཡོངས་རྫོགས་བསྟན་པའི་མངའ་བདག་དགེ་བའི་བཤེས། །འཆད་རྩོད་རྩོམ་པས་བསྟན་པ་ཕྱོགས་བཅུར་སྤེལ། །སྒྲོལ་ཆེན་ཆོས་རྗེ་སངས་རྒྱས་རིན་ཆེན་ལ། །གསོལ་བ༴ །རྫོགས་པ་ཆེན་པོ་རང་སྣང་རིས་མེད་ཀྱི། །ཏིང་འཛིན་དགོངས་པས་ཉིན་མཚན་དུས་འདའ་བ། །ཤངས་མདའི་རྒྱལ་སྲས་རྡོ་རྗེ་ཐུགས་མཆོག་རྩལ། །གསོལ་བ༴ །ཐུབ་བསྟན་ཡོངས་སུ་རྫོགས་པའི་དགེ་བའི་བཤེས། །བརྒྱ་ཕྲག་ཏིང་འཛིན་སྒོ་ལ་དབང་འབྱོར་བ། །ཀུན་མཁྱེན་གྲུབ་མཆོག་གྲགས་པ་དཔལ་འབྱོར་ལ། །གསོལ་བ༴ །ཐོས་བསམ་སྒྲོ་འདོགས་ཆོད་པའི་བློ་གྲོས་ཅན། །རབ་གསལ་རིག་རྩལ་འབྱོངས་པའི་ཉམས་རྟོགས་འཁྲུངས། །མཁན་ཆེན་འདྲེན་མཆོག་བློ་གྲོས་རབ་ཡངས་ལ། རྟ་ནག་ཐུབ་བསྟན་མཁན་པོ། །གསོལ་བ༴ །ཟབ་གསལ་ཏིང་འཛིན་སྒོ་མང་འབྱེད་པའི་མགོན། །མཁས་བཙུན་བཟང་པོས་གདུལ་བྱ་ཐར་ལམ་འདྲེན། །བླ་ཆེན་རྡོ་རྗེ་འཆང་དངོས་ཆོས་ཀྱི་རྗེ། །གསོལ་བ༴ །སྔོན་ནས་སྦྱངས་པས་བློ་གྲོས་ཕུན་སུམ་ཚོགས། །སྐྱེ་མེད་དོན་གྱི་གནས་ལུགས་མངོན་དུ་གྱུར། །ངེས་དོན་བསྟན་པའི་རྒྱལ་མཚན་ཕྱོགས་བཅུར་བསྒྲེང་། །གསོལ་བ༴ །མཐའ་ཡས་ཤེས་བྱའི་གནས་རྣམས་མ་ལུས་
༣༠༦གཟིགས། །གཞན་ཕན་བྱང་ཆུབ་སེམས་མཆོག་མངོན་དུ་གྱུར། །རྡོ་རྗེ་ཐེག་པའི་བསྟན་འཛིན་འཇིག་རྟེན་མིག །གསོལ་བ༴ །དམ་པས་རྗེས་བཟུང་སྙིང་པོའི་ལམ་ལ་ཞུགས། །གསུང་རབ་རྒྱ་མཚོའི་ལུང་གི་ཐོས་པས་ཕྱུག །སྙིང་སྟོབས་གྲུབ་པའི་དཔའ་བོ་རྡོ་རྗེ་འཛིན། །གསོལ་བ༴ །ཀ་དག་རང་རིག་དངོས་འཛིན་འཆིང་བ་གྲོལ། །བདེ་ཆེན་འགྱུར་མེད་མཆོག་གི་དངོས་གྲུབ་བརྙེས། །སྙིགས་དུས་འགྲོ་བའི་སྐྱབས་གཅིག་རྡོ་རྗེ་འཛིན། །གསོལ་བ༴ །འདི་ཡན་ཤློ་ཀ་བཞི་བཛྲཱཀྵ་རས་སོ། སེམས་སྡེའི་བརྒྱུད་འདེབས་ཁ་སྐོང་ནི། ངག་གི་དབང་ཕྱུག་མཐའ་ཡས་ཆོས་ཚུལ་དཔལ། སྨྲ་ལ་ཟླ་མེད་མཁས་གྲུབ་རྒྱ་མཚོའ་ཕུལ། །ལོ་ཙཱ་ཆེན་པོ་དྷརྨ་ཤྲཱི་ལ། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །པཎ་གྲུབ་ལྡ་བརྒྱའི་གཙུག་རྒྱན་བི་མ་ལ། །བསམ་བཞིན་བསྟན་འགྲོའི་མགོན་དུ་ལེགས་བྱོན་པ། །རྒྱལ་བའི་སྲས་པོ་རིན་ཆེན་རྣམ་རྒྱལ་ལ། །གསོལ་བ༴ །ཨོ་རྒྱན་དུས་གསུམ་མཁྱེན་པའི་བཤད་སྒྲུབ་བསྟན། །འཛིན་མཁས་རྡོ་རྗེ་སྙིང་པོའི་དོན་གཟིགས་པ། །ཐམས་ཅད་མཁྱེན་པ་ཨཽ་ཌཱི་ཡཱ་ན་ལ། །གསོལ་བ༴ སྲས་བཅས་རྒྱལ་བ་དགྱེས་པའི་ཕྲིན་ལས་ཀྱིས། །ཡིད་སྲུབ་ཕྱོགས་ལས་རྣམ་རྒྱལ་རིག་པ་འཛིན། །མཁས་ཤིང་གྲུབ་བརྙེས་ཀརྨ་བི་ཛ་ཡར། །གསོལ་བ༴ །ཤེས་བྱ་ཀུན་གཟིགས་ཟབ་མོའི་གནས་ལུགས་རྟོགས། །འཆད་རྩོད་རྩོམ་ལ་ཐོགས་མེད་སྨྲ་བའི་དབང་། །རྒྱལ་སྲས་པདྨ་དབང་རྒྱལ་རྡོ་རྗེ་ལ། །གསོལ་བ༴ །བཅུ་ཕྲག་རིག་པའི་མཛོད་འཛིན་མཁས་པ་ཆེ། །འོད་གསལ་སྙིང་པོའི་དོན་གཟིགས་གྲུབ་པའི་དབང་། །འཇམ་པའི་དབྱངས་དངོས་བསྟན་འཛིན་འཕེལ་རྒྱས་ལ། །གསོལ་བ༴ །བསླབ་གསུམ་རྣམ་དག་བྱང་ཆུབ་སེམས་གཉིས་འབྱོངས། །རིམ་གཉིས་མཐར་ཕྱིན་རྡོ་རྗེ་འཛིན་པའི་དཔལ། །སེམས་དཔའ་ཆེན་པོ་པདྨ་མངྒ་ལ། །གསོལ་བ༴ །རྒྱལ་བ་སྲས་བཅས་ཡེ་ཤེས་གཅིག་བསྡུས་པ། །བཞན་ཕན་ཕ་མཐའ་ཡས་པའི་ཕྲིན་ལས་ཅན།
༣༠༧ཀུན་མཁྱེན་བླ་མ་རིག་པའི་རྡོ་རྗེ་ལ། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །ཞེས་སོ། །སྨིན་གྲོལ་རྒྱ་མཚོའི་ཀློང་དུ་ཐོས་བརྩོན་གྲུརའགྲུས། །ཞུགས་ནས་གདམས་ངག་ནོར་བུའི་མཛོད་འཛིན་པ། །ངག་གི་དབང་ཕྱུག་ཆོས་དཔལ་རྒྱ་མཚོ་ལ། །གསོལ་བ༴ །རིག་འཛིན་རྒྱལ་བའི་སྲས་སུ་མངོན་བྱང་ལྔས། །ལེགས་པ་བསྐྱེད་པ་བསྟན་པ་རྒྱ་མཚོའི་སྲོག །རིན་ཆེན་ཕྱོགས་ལས་རྣམ་པར་རྒྱལ་བའི་སྡེར། །གསོལ་བ་འདེབས༴ །ལུང་རྟོགས་དམ་ཆོས་པདྨའི་དགའ་ཚལ་དུ། །བཤད་སྒྲུབ་འོད་ཟེར་ཕྲེང་བ་འགྱེད་མཛད་པའི། །བསྟན་འཛིན་ཉིན་མོར་བྱེད་པའི་མགོན་པོ་ལ། །གསོལ་བ༴ །འཕགས་པའི་བཞུགས་གནས་སྒོམ་རི་དམ་པ་རུ། །ཨོ་རྒྱན་བླ་མའི་རིང་ལུགས་འཛིན་མཛད་པའི། །རྣལ་འབྱོར་དབང་ཕྱུག་དགོངས་ཀློང་ཡངས་པ་ལ། །གསོལ་བ༴ །རྒྱལ་ཀུན་མཁྱེན་བརྩེའི་རང་གཟུགས་འོད་སྟོང་གཟིས། །འཇིག་ལྟའི་མུན་པ་མཐའ་དག་ལྷག་མེད་དུ། །འཇོམས་མཛད་ཐར་གླིང་སྣང་བའི་འོད་ཟེར་ལ། །གསོལ་བ༴ །ཀུན་བཟང་ཆོས་སྐུའི་ཞལ་སྐྱིན་རྡོ་རྗེ་འཆང་། །གཞན་ཕན་ཐུགས་རྗེའི་མངའ་བདག་རིན་པོ་ཆེ། །སྙིགས་མའི་དུས་སུ་སངས་རྒྱས་གཉིས་པ་ལ། །གསོལ་བ༴ །མི་འགྱུར་གཞི་དབྱིངས་ནམ་མཁའི་རྡོ་རྗེ་ལས། །ཚེ་དབང་གྲུབ་པའི་རྒྱལ་སར་མངའ་བསྒྱུར་བ། །ཐུགས་རྗེའི་རྩལ་འཆང་མཆོག་གི་སྤྲུལ་པའི་སྐུར། །གསོལ་བ༴ །རྒྱལ་བའི་སྲས་ཀྱི་སྤྱོད་པ་ལྷུར་བླངས་ཏེ། །སྣ་ཚོགས་ཐབས་ཀྱིས་གཞན་ལ་ཕན་མཛད་པ། །མཐའ་ཡས་འགྲོ་བའི་སྐྱབས་གནས་ཆོས་ཀྱི་རྗེར། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །འདི་ཡན་ཤློ་ཀ་བརྒྱད་བཙུན་པ་གཞན་ཕན་པས་སོ། །ལས་འབྲས་བདེན་པའི་དོན་ལ་ཡིད་ཆེས་ནས། །དགེ་སྡིག་བླང་དོར་ཚུལ་བཞིན་མེད་པ་དང་། །འཆི་བ་སྙིང་ལ་ཟུག་པའི་བརྩོན་འགྲུས་ཀྱིས། །རང་དྲིན་རང་ལ་ཆེ་བར་བྱིན་གྱིས་རློབས། །འགྲོ་ཀུན་ཕ་མར་ཤེས་པའི་སྙིང་སྟོབས་དང་།
༣༠༨དམིགས་མེད་ཟུང་དུ་འཇུག་པའི་ཉམས་ལེན་གྱིས། །མྱུར་ཏུ་བྱང་ཆུབ་སེམས་གཉིས་འབྱོངས་ནས་ཀྱང་། །འཁོར་བ་དོང་ནས་སྤྲུགས་པར༴ །ཡེ་ཤེས་སྟོན་པའི་དྲིན་ཆེན་བླ་མ་ལ། །སངས་རྒྱས་ཀུན་ལས་ལྷག་པའི་མོས་གུས་ཀྱིས། །ཉམས་རྟོགས་ཕུན་ཚོགས་རྒྱུད་ལ་སྐྱེ་བ་དང་། །གེགས་དང་གོལ་ས་ཆོད་པར༴ །གང་ལྟར་སྣང་ཡང་ཐམས་ཅད་རང་གི་སེམས། །སེམས་ཉིད་གར་ཡང་མ་གྲུབ་སྟོང་པ་ཉིད། །མ་བཅོས་རྣལ་མར་འཇོག་པའི་ཉམས་ལེན་གྱིས། །འཁྲུལ་པ་རང་ཐོག་གྲོལ་བར༴ །ངོ་སྤྲོད་དོན་ལ་ངེས་ཤེས་བརྟན་པོ་ཡིས། །ཡེངས་མེད་རྒྱུན་དུ་གོམས་པ་མཐར་ཕྱིན་ཏེ། །ཆུ་བོ་ལྟ་བུར་རྒྱུན་ཆད་མེད་པ་ཡི། །མཉམ་བཞག་བརྟན་པ་ཐོབ་པར༴ །གང་ཤར་རང་ངོ་ཤེས་པའི་ཟབ་གནད་ཀྱིས། །རྫོགས་ཆེན་རང་སྣང་རིས་མེད་མངོན་གྱུར་ཏེ། །བྱས་ཆོས་ཐམས་ཅད་དབྱིངས་སུ་ནུབ་པ་དང་། །རང་བྱུང་ཡེ་ཤེས་འཆར་བར༴ །ནམ་ཡང་བསྒོམ་མ་མྱོང་པར་རང་བབ་གཤིས། །འདི་ལ་ཀུན་ཏུ་འབྲལ་བར་མི་བྱེད་ཅིང་། །བསྒོམ་མེད་དོན་ལ་གནས་པའི་བརྩོན་འགྲུས་ཀྱིས། །ཉིན་མཚན་ཀུན་ཏུ་འདའ་བར༴ །རྒྱ་ཆེན་ཆོས་ཀྱི་ཕུང་པོ་མཐའ་ཡས་པ། །བརྒྱད་ཁྲི་བཞི་སྟོང་དག་ཏུ་བསྟན་པ་ཡང་། །འདི་དོན་རྟོགས་སླད་གསུངས་པའི་ཚུལ་རིག་སྟེ། །འབྲལ་མེད་རྩེ་གཅིག་སྐྱོང་བར༴ །སེམས་ཉིད་ཡིད་བཞིན་ནོར་བུ་རིན་པོ་ཆེ། །ལས་དང་བག་ཆགས་ཉོན་མོངས་དྲི་ཕྱིས་ཏེ། །རྣམ་དག་སྐུ་བཞིའི་རྒྱལ་མཚན་རྩེར་བཀོད་ནས། །འགྲོ་ལ་འདོད་དགུའི་ཆོས་ཆར་འབེབས་པར་ཤོག །རྫོགས་པ་ཆེན་པོ་སེམས་ཕྱོགས་ཀྱི་བླ་མ་བརྒྱུད་པ་ལ་གསོལ་བ་འདེབས་པ་བྱིན་རླབས་ཀྱི་དགའ་སྟོན་ཞེས་བྱ་བ། །རྗེ་བཙུན་བླ་མ་དེ་དག་ལ་མི་ཕྱེད་པ་དང་། །དང་བ་དང་འདུན་པ་སྟེ། །དད་པ་གསུམ་དང་ལྡན་པ་བློ་གྲོས་རྒྱལ་མཚན་དཔལ་བཟང་པོས་སྦྱར་བའོ། ༈ སྤྱིར་སེམས་སྡེ་ལ། པཎ་ཆེན་བི་མ་ལས་བསྒྱུར་པའི་ཕྱི་འགྱུར་བཅུ་གསུམ་དང་སེམས་སྡེ་ཉེར་གཅིག་དེ་དག་ཏུ་མ་འདུས་པའི་རྒྱུད་
༣༠༩
དང་རྒྱ་གཞུང་མཐའ་ཡས་པ་ཡོད་ཅིང་། སྔ་འགྱུར་ལྔ་ལ་སོགས་པ་བཻ་རོ་ནས་བརྒྱུད་པ་ལའང་། བརྒྱུད་ཚུལ་སྔ་ཕྱི་བར་གསུམ་བྱུང་། བོད་འདིར་བསྟན་པ་སྔ་དར་དང་། ཕྱི་དར། ཕྱི་སྐེད་བུ་སྟོན་ཐམས་ཅད་མཁྱེན་པ་དང་། ས་སྐྱའི་དཔལ་ལྡན་བླ་མ་དམ་པའི་དུས་ཡན་ཆོད་ལ་ཤིན་ཏུ་དར། མངའ་རིས་མདོ་ཁམས་ཡན་ཆད་དུ་སོ་སོར་བརྒྱུད་ལུགས་མཐའ་ཡས་ཡོད་མོད་ཀྱང་། ཡོངས་གྲགས་ལ་རྩ་བརྒྱུད། དབུས་བརྒྱུད། དབུས་གཙང་འདྲེས་མ་དང་གསུམ་དུ་བཞག་པ་ལས། འདི་ནི་དབུས་གཙང་འདྲེས་མ་ཡིན། བདག་གིས་ཐོས་པའི་གཙང་བརྒྱུད་ལ་ཡང་བརྒྱུད་ལུགས་བཞི་ལྔ་ཡོད་པ་ཟུར་ན་གསལ། ཡང་དབུས་གཙང་འདྲེས་པའི་བརྒྱུད་ལུགས་གཅིག་ལ་ཟུར་ཆུང་ནས་གླན་ཤཱཀྱ་བཟང་པོ། མདའ་ཤཱཀྱ་འཕེལ། རྟོགས་ལྡན་ཤཱཀྱ་སེང་གེ །ཀྱི་སྟོན་ཤཱཀྱ་ཡེ། མཉམ་མེད་དམ་པ་ཤཱཀྱ་རྒྱལ། བླ་མ་ལྷ་རྗེ་ཆེན་པོ། ཞིག་པོ་བདུད་རྩི། སངས་རྒྱས་སྨྱོན་སྟོན་བླ་མ། སྨྱོན་སྟོན་ཤཱཀྱ་འབུམ། སྐྱེ་མེད་དམ་པ་སངས་རྒྱས། སྐྱེས་མཆོག་སྤྲུལ་སྐུ་ཆེན་པོ། ཆོས་རྒྱལ་མངའ་རིའི་པཎ་ཆེན། ཀུན་སྤངས་རི་ཁྲོད་པ། མཁན་ཆེན་མཛེས་པའི་རྒྱལ་མཚན། རྟོགས་ལྡན་ཆོས་དཔལ་བཟང་པོ། མཁན་ཆེན་བློ་[3]
གྲོས་རབ་ཡངས། བླ་ཆེན་རྡོ་རྗེ་འཆང་དབང་། དེས་བདག་ལའོ།། །མངྒ་ལམ།། །།


text:
Terdzo-CHI-023
འཆི་མེད་འཕགས་མའི་སྙིང་ཏིག་ལས། རྒྱུན་གྱི་རྣལ་འབྱོར་ཕྱག་རྒྱ་གཅིག་པ་
by འཇམ་དབྱངས་མཁྱེན་བརྩེའི་དབང་པོ་ (Jamyang Khyentse Wangpo)
revealed by འཇམ་དབྱངས་མཁྱེན་བརྩེའི་དབང་པོ་ (Jamyang Khyentse Wangpo)
in cycle འཆི་མེད་འཕགས་མའི་སྙིང་ཐིག་ ('chi med 'phags ma'i snying thig)
Volume 36 (ཆི) / Pages 303-310 / Folios 1a1 to 4b5
Tibetan Text
༄༅། །འཆི་མེད་འཕགས་མའི་སྙིང་ཏིག་ལས། རྒྱུན་གྱི་རྣལ་འབྱོར་ཕྱག་རྒྱ་གཅིག་པ་བཞུགས་སོ། ། ན་མོ་གུ་རུ་ཨཱརྻ་ཏཱ་ར་ཡཻ། འདིར་འཆི་མེད་འཕགས་མའི་སྙིང་ཏིག་གི་རྩ་བའི་སྒྲུབ་པ་ཕྲིན་ལས་ཡེ་ཤེས་སྣང་བའི་དོན་གྱི་སྙིང་པོའི་བཅུད་ཕྱུང་བ་རྒྱུན་གྱི་རྣལ་འབྱོར་ཕྱག་རྒྱ་གཅིག་པ་ཉམས་སུ་བླང་བའི་ཚུལ་ལ་གསུམ། སྔོན་འགྲོ །དངོས་གཞི། རྗེས་སོ། །དང་པོ་ནི། འདི་ཉིད་ཀྱི་སྨིན་བྱེད་ལེགས་པར་ཐོབ་ཅིང་དམ་ཚིག་དང་སྡོམ་པར་ལྡན་པ། བྱང་ཆུབ་སེམས་གཉིས་ཀྱི་བློ་འབྱོངས་ཤིང་བརྩོན་འགྲུས་ཡལ་བར་མི་འདོར་བས། གནས་དབེན་པར་བསམ་གཏན་གྱི་སྤྱོད་ལམ་དང་ལྡན་པས། མདུན་གྱི་ནམ་མཁར་སྐྱབས་གནས་ཀུན་འདུས་བླ་མ་ཡིད་བཞིན་འཁོར་ལོའི་སྤྱན་སྔར་རང་གཞན་ཡིད་ཅན་ཐམས་ཅད་སྒོ་གསུམ་འཇུག་པ་གཅིག་པས་སྐྱབས་སུ་གསོལ་ཞིང་སེམས་བསྐྱེད་པར་མོས་པས། ན་མོ༔ བདག་སོགས་འགྲོ་ཀུན་བྱང་ཆུབ་བར༔ དཀོན་མཆོག་གསུམ་གྱི་ངོ་བོ་ཉིད༔ བླ་མ་ཡིད་བཞིན་འཁོར་ལོ་ལ༔ མི་ཕྱེད་གུས་པས་སྐྱབས་སུ་མཆི༔ ལན་གསུམ། ཧོ༔ མཁའ་མཉམ་སེམས་ཅན་མ་ལུས་ཀུན༔ སྡུག་བསྔལ་མཚོ་ལས་བསྒྲལ་བྱའི་ཕྱིར༔ རྗེ་བཙུན་འཕགས་མའི་རྣལ་འབྱོར་གྱིས༔ འཆི་མེད་བསྒྲུབ་པར་སེམས་བསྐྱེད་དོ༔ ལན་གསུམ། ཧཱུྃ་ཧཱུྃ་ཧཱུྃ། ཞེས་རྡོ་རྗེའི་སྔགས་ཀྱི་རང་སྒྲས་གདུག་པ་ཅན་ཐམས་ཅད་རིང་དུ་བསྐྲད། བཛྲ་ཛྙཱ་ན་རཀྵ་ཨོཾ་ཨཱཿཧཱུྃ༔གིས་སྲུང་བའི་འཁོར་ལོ་བརྟན་པར་བསྒོམ། དངོས་སུ་བཤམས་པའི་མཆོད་པ་ཡོད་ན། ཨོཾ་ཨཱཿཧཱུྃ་སརྦ་པཱུ་ཛ་མེ་གྷ་ས་མ་ཡ་ཧཱུྃ༔ ཞེས་དང་ནམ་མཁའ་མཛོད་ཀྱི་ཕྱག་རྒྱ་དང་བཅས་པས་བརླབ་བོ། །གཉིས་པ་དངོས་གཞི་ལ་གཉིས། མཉམ་གཞག་གི་ཉམས་ལེན་གྱི་གཙོ་བོ་ལྷ་བསྒོམ་པ་དང་། དེའི་ཡན་ལག་ཏུ་བཟླས་བརྗོད་ཀྱི་བསམ་གཏན་ལ་འཇུག་པའོ། །དང་པོ་ལ་གསུམ། དམ་ཚིག་པ་གསལ་གདབ་པ། ཡེ་ཤེས་པ་སྤྱན་དྲངས་ཤིང་བསྟིམ་པ། ལྷ་སྐུའི་གསལ་སྣང་ལ་སེམས་གཟུང་བའོ། །དང་པོ་ནི། རྒྱུ་ཏིང་ངེ་འཛིན་གསུམ་གྱི་ཁོག་ཕུབ་ཅིང་། འབྲས་བུ་རྟེན་དང་བརྟེན་པའི་དཀྱིལ་འཁོར་སྐྱེད་ཚུལ་དམིགས་འདོན་ཟུང་དུ་ཆུད་པས། ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅་ཧཾ༔ འཁོར་འདས་ཆོས་ཀུན་གཟོད་མ་ནས༔ འོད་གསལ་དེ་བཞིན་ཉིད་དབྱིངས་ལས༔ ཟུང་འཇུག་ཀུན་སྣང་སྙིང་རྗེའི་རྩལ༔ རྒྱུ་ཡི་ཏིང་འཛིན་ཏཱཾ་དཀར་པོ༔ མཁའ་ལས་འཇའ་ཚོན་བཞིན་དུ་ཤར༔ འོད་འཕྲོས་སྣོད་བཅུད་དངོས་འཛིན་སྦྱངས༔ འབྱུང་ལྔ་ཡུམ་གྱི་མཁའ་ཀློང་དུ༔ ནོར་བུ་ཆུ་ཤེལ་ལས་གྲུབ་པའི༔ ཐར་པ་ཆེན་པོའི་གཞལ་མེད་ཁང༔ གྲུ་བཞི་སྒོ་བཞི་མཚན་ཉིད་རྫོགས༔ དེ་དབུས་པདྨ་འདབ་བཞིའི་སྟེང༔ ཐབས་ཤེས་ཉི་ཟླ་ཁ་སྦྱོར་དབུས༔ ཟུང་འཇུག་ཏཱཾ་ཡིག་སྙོམས་པར་ཞུགས༔ དེ་ལས་འོད་འཕྲོས་འཕགས་པ་མཆོད༔ འཁོར་འདས་དྭངས་བཅུད་གཅིག་ཏུ་འདུས༔ ཡོངས་གྱུར་ཡེ་ཤེས་སྒྱུ་མའི་སྐུ༔ དུས་གསུམ་རྒྱལ་བའི་ཕྲིན་ལས་བདག༔ འཆི་མེད་ཡིད་བཞིན་འཁོར་ལོ་ནི༔ རབ་དཀར་ཞལ་གཅིག་ཕྱག་གཉིས་མ༔ ཕྱག་གཡས་མཆོག་སྦྱིན་གཡོན་པ་ནི༔ དཀོན་མཆོག་གསུམ་མཚོན་སྐྱབས་སྦྱིན་རྒྱས༔ ཨུཏྤལར་གནས་ཚེ་བུམ་བསྣམས༔ ཞི་འཛུམ་ཡེ་ཤེས་སྤྱན་བདུན་ལྡན༔ དར་དང་རིན་ཆེན་རྒྱན་གྱིས་མཛེས༔ ཞབས་གཉིས་རྡོ་རྗེའི་སྐྱིལ་ཀྲུང་གིས༔ པདྨ་ཟླ་བའི་གདན་ལ་བཞུགས༔ རང་འོད་ཐབས་མཆོག་གར་གྱི་དབང༔ པདྨ་ཚེ་བུམ་བསྣམས་པས་འཁྲིལ༔ གཉིས་པ་དྲང་བསྟིམ་ནི། དེ་ཡི་སྤྱི་མགྲིན་ཐུགས་ཀ་རུ༔ རྡོ་རྗེ་གསུམ་གྱི་ཡི་གེས་མཚན༔ དེ་ལས་འཕྲོས་པའི་འོད་ཟེར་གྱིས༔ ཡེ་ཤེས་སེམས་དཔའ་སྤྱན་དྲངས་གྱུར༔ ཅེས་གསལ་བཏབ་ལ། ཧྲཱི༔ སོ་སོར་ཀུན་ཏུ་རྟོག་པ་ཡི༔ ཡེ་ཤེས་ཆེན་པོ་ཚེ་ཡི་ལྷ༔ འོད་དཔག་མེད་པའི་དབུ་རྒྱན་ཅན༔ དུས་གསུམ་སངས་རྒྱས་ཕྲིན་ལས་མ༔ ཚུར་གཤེགས་ཡིད་བཞིན་འཁོར་ལོ་འཆང༔ སྒྲུབ་ལ་དངོས་གྲུབ་མཆོག་སྩོལ་ཕྱིར༔ དམ་ཚིག་དཀྱིལ་འཁོར་འདིར་དགོངས་ལ༔ རྡོ་རྗེའི་ཡེ་ཤེས་བསྐྱེད་དུ་གསོལ༔ ས་མ་ཡ་ཧོ༔ ས་མ་ཡ་སཏྭཾ༔ ཨེ་ཨཱ་རལླི་ཧྲཱིཾ་ཧྲཱིཾ་ཛ༔ ཛྙཱ་ན་སཏྭ་ཨ་ཨཱ༔ ཞེས་པས་སྤྱན་དྲངས་པའི་ཡེ་ཤེས་པ། བཛྲ་ཛྙཱ་ན་ཛཿཧཱུྃ་བཾ་ཧོ༔ ས་མ་ཡ་ཏིཥྛ་ལྷན༔ ཞེས་དགུག་གཞུག་བཅིང་མཉེས་དགྱེས་པ་བསྐྱེད་ཅིང་བརྟན་པར་བཞུགས་སུ་གསོལ། ཞར་བྱུང་ཕྱག་མཆོད་བསྟོད་པ་མདོར་བསྡུས་བྱེད་པར་སྤྲོ་ན། ཨ་ལ་ལ་ཧོ༔ ཨ་ཏི་པཱུ་ཧོ༔ པྲ་ཏཱིཙྪ་ཧོ༔ས་ཕྱག་བྱ། ཨོཾ༔ དངོས་འབྱོར་ཡིད་ཀྱིས་རྣམ་སྤྲུལ་པའི༔ ཕྱི་ནང་གསང་བའི་མཆོད་རྫས་ཀུན༔ འཕགས་མ་ཡིད་བཞིན་འཁོར་ལོར་འབུལ༔ བཞེས་ནས་འཆི་མེད་དངོས་གྲུབ་སྩོལ༔ ཨོཾ་ཨཱརྻ་ཏཱ་ར་ས་པ་རི་བཱ་ར་ཨརྒྷཾ་པཱ་དྱཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བིདྱ་ཤབྡ་རཱུ་པ་ཤབྡ་གནྡྷེ་ར་ས་སྤརྴེ་པྲ་ཏཱིཙྪ་སྭཱ་ཧཱ༔ སརྦ་པཉྩ་ཨ་མྲྀཏ་མ་ཧཱ་རཀྟ་མ་ཧཱ་བ་ལིཾ་ཏ་ཁཱ་ཧི༔ སརྦ་དྷརྨ་དྷཱ་ཏུ་ཨཱཏྨ་ཀོ྅་ཧཾ༔ ཞེས་ཕྱི་ནང་གསང་བ་དེ་ཁོ་ན་ཉིད་ཀྱིས་མཆོད། ཨོཾ༔ འཇིག་རྟེན་དབང་ཕྱུག་སྙིང་རྗེའི་བདག༔ ཞལ་གྱི་ཆུ་སྐྱེས་ལས་བྱུང་བ༔ དུས་གསུམ་སངས་རྒྱས་སྐྱེད་མཛད་ཡུམ༔ ཡིད་བཞིན་འཁོར་ལོར་ཕྱག་འཚལ་བསྟོད༔ ཅེས་བསྟོད། གསུམ་པ་གསལ་སྣང་ལ་སེམས་གཟུང་བ་ནི། དམ་ཚིག་ཡེ་ཤེས་དབྱེར་མེད་པའི་ལྷ་སྐུ་ཕྱག་རྒྱ་ཆེན་པོ་སྤྱི་དང་བྱེ་བྲག་གི་གསལ་སྣང་ལ་རྩེ་གཅིག་ཏུ་སེམས་གཟུང་། ང་རྒྱལ་བརྟན་པོར་སྐྱེད། གསལ་བརྟན་གྱི་ཉམས་སྐྱེས་པ་ན་གཞི་འབྲས་སྦྲེལ་བའི་དག་པ་དྲན་པས་བསྐྱེད་རིམ་མཆོག་གི་དངོས་གྲུབ་ཀྱི་ཉེ་རྒྱུར་སྨིན་པ་ལ་བསླབ་པར་བྱའོ། །གཉིས་པ་ཡན་ལག་བཟླས་བརྗོད་ནི། དེ་ལྟ་བུའི་སྒོམ་པས་དུབ་ན་བོགས་འབྱིན་པའི་སླད་དུ་བཟླས་བརྗོད་ཀྱི་བསམ་གཏན་ལ་བསླབ་པ་ནི། རང་ཉིད་འཕགས་མའི་ཐུགས་ཀ་རུ༔ ཡེ་ཤེས་སེམས་དཔའ་ཚེ་དཔག་མེད༔ དཀར་གསལ་མཉམ་གཞག་ཚེ་བུམ་འཛིན༔ དར་དང་རིན་ཆེན་རྒྱན་གྱིས་མཛེས༔ རྡོ་རྗེའི་སྐྱིལ་ཀྲུང་པད་ཟླར་བཞུགས༔ འོད་དང་འོད་ཟེར་འཕྲོ་བ་ཡི༔ ཐུགས་དབུས་ཆུ་སྐྱེས་ཉི་ཟླའི་དབུས༔ ཏཱཾ་མཐར་སྔགས་ཀྱི་ཕྲེང་བས་བསྐོར༔ བཟླས་པས་ཐུགས་དམ་རྒྱུད་བསྐུལ་ཏེ༔ འོད་ཀྱི་སྣང་བ་མཐའ་ཡས་པ༔ གཙུག་ཏོར་ནོར་བུའི་རྩེ་ནས་འཐོན༔ དེ་ལས་འཕགས་མ་རྣམ་པར་རྒྱལ༔ ཆུ་ཤེལ་མདོག་ཅན་ཕྱག་གཡས་ཀྱིས༔ སྐྱབས་སྦྱིན་ཕྱག་རྒྱས་ལྕགས་ཀྱུ་དང༔ གཡོན་པས་མཆོག་སྦྱིན་ཚེ་བུམ་བསྣམས༔ འོད་དང་འོད་ཟེར་དང་བཅས་པ༔ གྲངས་མེད་ཉི་ཟེར་རྡུལ་ལྟར་འཕྲོས༔ འཁོར་འདས་བརྟན་གཡོའི་དྭངས་བཅུད་ཀུན༔ བདེ་བ་ཆེན་པོའི་རྣམ་པར་བསྡུས༔ བདག་གི་སྒོ་གསུམ་ཐིག་ལེར་ཐིམ༔ འཆི་མེད་ཚེ་ཡི་དངོས་གྲུབ་དང༔ བདེ་ཆེན་ཡེ་ཤེས་རྒྱས་པར་གྱུར༔ ཅེས་བརྗོད་ཅིང་བསམ་ལ་དྲན་པ་མངོན་དུ་བཞག་སྟེ། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ༔ ཞེས་རྡོ་རྗེའི་ཡི་གེ་བཅུ་པ་གཙོ་བོར་བཟླ་ཞིང་། ཐུན་མཐར། བསྙེན་སྒྲུབ་ལས་གསུམ་ཆིག་དྲིལ་གྱི་སྔགས། ཨོཾ་ཏཱ་རེ་ཏུཏྟཱ་རེ་ཏུ་རེ་ཧྲཱིཿབྷྲཱུྃ་བཛྲ་ཛྙཱ་ན་ཨཱ་ཡུ་ཥེ་སྭཱ་ཧཱ༔ ཞེས་པའང་ཅི་རིགས་པ་དང་སྤྲོ་ཞིང་ནུས་ན། ཨོཾ་ཨ་མཱ་ར་ཎི་ཛཱི་བནྟི་ཡེ་སྭཱ་ཧཱ༔ ཞེས་དང་། ཨོཾ་ཨ་མྲྀཏ་ཨཱ་ཡུརྡ་དེ་སྭཱ་ཧཱ༔ ཞེས་པའང་ཅུང་ཟད་རེ་བཟླའོ། །གསུམ་པ་རྗེས་ནི། ཐུན་དེ་ལས་ལྡང་བར་བརྩམ་པ་ན། དབྱངས་གསལ་རྟེན་སྙིང་གི་སྔགས་ཀྱིས་ལྷག་ཆད་ཁ་བསྐང་ཞིངབརྟན་པར་བྱ། མཆོད་བསྟོད་མདོར་བསྡུས་དང། ཡི་གེ་བརྒྱ་པས་ནོངས་པ་བཤགས། ཨ༔ རིག་པ་རང་སྣང་དམ་ཚིག་པ༔ ཞལ་ཕྱག་མཚན་མ་དབྱིངས་སུ་ཐིམ༔ སླར་ཡང་མཁའ་ལས་འཇའ་ཚོན་ལྟར༔ ཡེ་ཤེས་ཆེན་པོའི་རོལ་པར་ཤར༔ ཞེས་པས་ལྷར་སྣང་འོད་གསལ་གྱི་དབྱིངས་སུ་བསྡུ་ཞིང་ཟུང་འཇུག་གི་སྐུར་ལྡང་། ཨོཾ་ཨཱཿཧཱུྃ༔གིས་སྒོ་གསུམ་རྡོ་རྗེ་གསུམ་དུ་རྒྱས་གདབ། དགེ་བ་འདི་ཡིས་མྱུར་དུ་བདག །འཆི་མེད་འཕགས་མ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཅེས་བསྔོ་སྨོན་དང་། ཤིས་པ་བརྗོད་པ་ཇི་ལྟར་རིགས་པས་མཚམས་སྦྱར་ཏེ་སྤྱོད་ལམ་ལ་འཇུག་གོ །ཞེས་ལམ་ངེས་རྫོགས་ཀྱི་དབང་དུ་བྱས་ཏེ་ལས་དང་པོ་པའི་རྣལ་འབྱོར་རམ། སྤྱིར་རྒྱུན་གྱི་ཉམས་ལེན་འཇུག་པ་བདེ་བ་ཕྱག་རྒྱ་གཅིག་པའི་རྣལ་འབྱོར་འདི་ཉིད། རྒྱལ་བས་ལུང་བསྟན་པ་ཀུན་མཁྱེན་རྡོ་རྗེ་འཆང་༧བློ་གྲོས་མཐའ་ཡས་པའི་སྡེས་ཡང་ནས་ཡང་དུ་བཀའ་བསྩལ་པ་དད་བརྒྱས་གཙུག་གི་སྤྱི་བོར་མཆོད་དེ། གཏེར་གཞུང་རྩ་བའི་དགོངས་པ་ཇི་ལྟ་བར་མཚོ་སྐྱེས་བླ་མ་དགྱེས་པའི་འབངས་པདྨ་འོད་གསལ་མདོ་སྔགས་གླིང་པས་དཔལ་སྤུངས་ཡིད་དགའ་ཆོས་འཛིན་གྱི་གནྡྷོ་ལ་སྒྲོལ་མ་དགྱེས་པའི་ཉེ་འདབས་སུ་བྲིས་པའི་དགེ་བས་དཔལ་ལྡན་བླ་མ་དམ་པ་ཞབས་པད་བསྐལ་བརྒྱར་བརྟན་ཅིང་། མཐའ་ཡས་པའི་སེམས་ཅན་ཐམས་ཅད་རྗེ་བཙུན་འཆི་མེད་སྒྲོལ་མའི་ཡེ་ཤེས་ཀྱི་སྐུ་མངོན་དུ་འགྲུབ་པའི་རྒྱུར་གྱུར་ཅིག །མངྒ་ལཾ།། །། ༈ ཤིས་པ་བརྗོད་པ་ནི༔ ཨོཾ༔ དགོངས་བརྡ་སྙན་བརྒྱུད་རིག་རྩལ་འཆང༔ རིག་འཛིན་བླ་མའི་བཀྲ་ཤིས་ཤོག༔ རབ་འབྱམས་ཞི་ཁྲོའི་ཕྱག་རྒྱར་སྣང༔ ཡི་དམ་ལྷ་ཡི་བཀྲ་ཤིས་ཤོག༔ རྣལ་འབྱོར་གྲོགས་མཛད་བདེ་ཆེན་སྤེལ༔ ཕྱི་ནང་མཁའ་འགྲོའི་བཀྲ་ཤིས་ཤོག༔ ལེགས་ཉེས་སྟངས་འཛིན་བར་ཆད་སེལ༔ ཆོས་སྲུང་རྒྱ་མཚོའི་བཀྲ་ཤིས་ཤོག༔ གནས་སྐབས་རྣམ་བཞིའི་ཕྲིན་ལས་ཀྱིས༔ དོན་གཉིས་མཐར་ཕྱིན་བཀྲ་ཤིས་ཤོག༔ མཐར་ཐུག་འཆི་མེད་ཡེ་ཤེས་སྐུ༔ མངོན་སུམ་འགྲུབ་པའི་བཀྲ་ཤིས་ཤོག༔ ཅེས་བརྗོད་མེ་ཏོག་ཕྱོགས་ཀུན་འཐོར༔ དགའ་སྟོན་བྱ་ཞིང་ཚོགས་གཉིས་སྤེལ༔ ས་མ་ཡ༔ རྒྱ་རྒྱ་རྒྱ༔


text:
བུ་ཆུང་ཨ་ལན་ཁུར་ཌིའི་སྐུ་ཕུང་གི་འདྲ་པར་གྱིས་འཛམ་གླིང་ཡོངས་ལ་དྲན་སྐུལ་ཆེན་པོ་བྱས་པ།
ཕྱི་ལོ་༢༠༡༥ ལོའི་ཟླ་༩ ཚེས་༢ ཉིན་སེ་རི་ཡ་ཁུར་ཌི་ཞིའི་Syrian Kurdish, གྲངས་ཉུང་མི་རིགས་སྐྱབས་བཅོལ་བ། མིང་ལ་ཨ་ལན་ཁུར་ཌི་Alan Kurdi, ཞེས་འབོད་པ་བུ་ལོ་གསུམ་ཅན་ཞིག་ས་གཞིས་སྐོར་བའི་མཚོ་Mediterranean, རུ་ནུབ་པའི་དོན་རྐྱེན་དེ། འཛམ་གླིང་གང་སར་ཚགས་པར་མདུན་ངོས་སུ་ཁོད་ཅིང་རྒྱལ་སྤྱིའི་ཁྲོད་སེམས་འཚབ་བྱེད་ཡུལ་དུ་གྱུར། ཐྲུར་ཁེའི་Turkey, འདྲ་པར་ལེན་མཁན་བུ་མོ་ནཱི་ལུ་ཧྥེར་ཌེ་མིར་Nilufer Demir,ལགས་ཀྱིས་མཚོ་ངོགས་ན་ཁ་སྦུབས་ཤིང་། གོག་ནུར་ཚུལ་ག་ཅན་གྱི་ཕྲུ་གུའི་ཕུང་པོ་དེ་པར་བླངས་ནས་ཉིན་དེབ་ཏུ་བཀོད་མ་ཐག་གོ་ལ་ཧྲིལ་པོར་ཁྱབ་བརྡལ་དུ་ཕྱིན། འདྲ་པར་དེས་རྒྱལ་སྤྱིའི་ཐོག་ཡ་ལན་དྲན་སྐུལ་གྱི་ནུས་པ་དཔེ་མེད་ཐོན་པར་སྣང་། གང་ཡིན་ཞེ་ན། ཁུར་ཌིའི་ནང་མི་རྣམས་ཁེ་ནཱ་ཌར་Canada, སླེབས་ཐབས་སུ་རེ་སྙེགས་བྱས་པ་བཞིན། ཁོའི་འཆི་སྐྱོན་དེས་སྐྱབས་བཅོལ་པའི་ཆེས་དཀའ་ཉེན་དུས་སུ་འགྱོགས་མྱུར་ངང་། ཕྱི་ལོ་༢༠༡༥ ལོའི་ཁེ་ནཱ་ཌའི་སྤྱི་མཐུན་སྲིད་གཞུང་གི་འོས་འདེམས་ཁྲོད་གླེང་གཞི་ཞིག་ཏུ་གྱུར། ཕྲུ་གུ་དེའི་འཆི་རྐྱེན་ཐད་སེ་རི་ཡའི་མི་བཞིས་ཤེས་བཞིན་དུ་སྣང་མེད་བཏང་བའི་ནག་ཉེས་ཁྲིམས་གཏུགས་བྱས་པས། ཁོང་ཚོ་ཕྱི་ཟླ་༩ ཚེས་༤ ཉིན་ཐྲུ་ཁེའི་ཁྲིམས་ཁང་གིས་འཛིན་བཟུང་བཀག་ཉར་བྱས། འདྲ་པར་དེ་མཐོང་རྗེས་ཧྥ་རན་སིའིི་སྲིད་འཛིན་གྱིས་ཐྲུར་ཁེའི་སྲིད་འཛིན་ལ་ཁ་པར་བཏང་ཞིང་། ཁོས་གསར་འགོད་གསལ་བསྒྲགས་གནང་དོན། འདྲ་པར་འདི་ངེས་པར་དུ་འཛམ་གླིང་གི་འགན་འཁྲི་སྟེ་སྐྱབས་བཅོལ་པར་བརྩི་མཐོང་བྱེད་པའི་དྲན་སྐུལ་དུ་ཆགས་ཡོད་ཅེས་དང་། དབྱིན་ཇིའི་སྲིད་བློན་གྱིས། ཁུར་ཌི་ཡི་བརྙན་པར་དེས་ཁོ་བོ་སེམས་འགུལ་ཟབ་མོ་ཐེབས་སུ་བཅུག དེ་བཞིན་ཨི་རི་ཤཱི་Irish,སྲིད་བློན་གྱིས་འདྲ་པར་དེའི་གཤམ་ལ་མཆན་བཏབ་དོན། སྐྱབས་བཅོལ་པའི་དཀའ་ཉེན་ནི་འགྲོ་བ་མིའི་བྱུས་ཉེས་ཡིན་པ་སོགས་གསལ། གཞན་ཡང་ཆོས་ལུགས་འདྲ་མིན་གྱི་ཆོས་ཚོགས་ཁག་དང་། སྤྱི་ཚོགས་བདེ་དོན་ཚོགས་པ། སྒྱུ་རྩལ་བ་སོགས་ཀྱིས་རྗེས་དྲན་བྱ་འགུལ་སྣ་ཚོགས་སྤེལ་བ་སྟེ། བརྙན་པར་དེ་ནི་འགྲོ་བ་མིའི་ལོ་རྒྱུས་ཁྲོད་གལ་ཆེའི་དོན་སྙིང་ལྡན་ཞིང་སྦིར་གྲགས་ཆེན་པོ་འགྲོ་བཞིན་པའི་སྒང་རེད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
མི་འགྲུབ་པའི་བསམ་ཚུལ་ལ་སྙིང་པོ་མེད
མཐའ་མའི་བསྐྱར་བཅོས། (༣༠༡༩༩༩༠༥༣༠) འབྲི་མཁན། འགྱུར་མེད་རྡོ་རཇེ ༢༣༢༠༡༨༠༤༢༨མིང་མཛོད་དང་ཚིག་མཛོད་ནི་ཤིན་ཏུ་གལ་ཆེ་བས། སུས་བྱེད་པ་ལ་ཡིད་རང་ཡོད། མིང་མཛོད་གསར་གསར་པ་འདི་་ནི་ཕྱི་མི་དང་སྐད་ཆ་བཤད་སྐབས་སོགས་་ཆེས་གལ་ཆེ། ཕྱི་མི་ཞིག་གིས་བཅའ་དངོས་འདིའི་མིང་ལ་གང་ཟེར་འདྲི་དུས། ང་ཚོ་ལ་མིང་ཞིག་མེད་ན་རང་བཞིན་གྱིས་ཕ་རོལ་པོ་དེ་ལ་བསམ་ཚུལ་ཁྱད་མཚར་ཞིག་དང་། རང་ཉིད་རང་གི་་མི་རིགས་དང་རིགས་གཞུང་ལ་དུང་བ་ཡོད་མཁན་ཞིག་་ཡིན་ན་སེམས་མ་བདེ་བ་ཞིག་འབྱུང་ངེས། ཡིན་ན་ཡང་ང་ཚོས་བསམ་ཚུལ་རྐྱང་་རྐྱང་བཤད་ནས་ད་ཆར་བོད་ཅེས་པ་འདི་ས་སྒང་ནས་ཡལ་ལ་ཉེ་བའི་་དུས་ད་དུང་བསམ་ཚུལ་བཤད་ནས་འདུག་ན་དགོས་པ་གང་ཡང་མེད། ད་ལྟར་གྲུབ་པའི་མིང་མཛོད་སོགས་བེད་སྤྱོད་གཏོང་དགོས། གཞན་ལའང་བསླབ་དགོས།


text:
བཀའ་བརྒྱུད་དྲབ་བྲིས་ཀྱི་མཚམས་སྦྱོར་མདོར་བསྡུས།
བསྟན་པ་ཕྱི་དར་སྐབས་ལོ་ཆེན་རིན་ཆེན་བཟང་པོ། ༩༥༨-༡༥༥དང་། སྒྲྭ་བསྒྱུར་མར་པ་ལོ་ཙཱའི་། ༡༠༡༢-༡༠༩༧སྐུ་དུས་སུ། རྒྱ་དཔེ་མང་པོ་བོད་ཡིག་ཏུ་བསྒྱུར་ཞིང་དཔེ་ཚོགས་ཡིག་ཐོག་ཏུ་འབེབས་བདེ་བའི་ཕྱིར། སྔར་ཡོད་བོད་ཀྱི་ཡིག་གཟུགས་རྣམས་ལེགས་བསྡུས་ལས། ལེགས་ལུགས་ཞེས་པའི་བྲིས་རྒྱུན་ནས་འཕྲོས་ཏེ། དཔེ་ཚུགས་ཀྱི་ཡིག་གཟུགས་འདི་ལྟར་གསར་གཏོད་བྱུང་། འདིའི་ཁྱད་ཆོས་ནི་རྐང་པ་ཐུང་བས་འབྲི་མགྱོགས་པ་དང་། ཡིག་ཚག་དམ་པས་ཤོང་ཚད་ཆེ་བ། གསུང་རབ་པུཏྐི་དང་། རྣམ་ཐར། རྟོགས་བརྗོད། ལྷ་སྒྲུང་སོགས་རྒྱུན་སྤྱོད་བདེ་བ་དང་། ལྷག་ཏུ་ཁམས་ཕྱོགས་སུ་བཀའ་བརྒྱུད་པའི་ཆོས་དཔེ་རྙིང་པ་མང་པོ་ཡིག་གཟུགས་འདིའི་ཐོག་ཏུ་བཞུགས་ཡོད་པ་མ་ཚད། མི་ལོ་དགུ་བརྒྱ་ལྷག་གི་རིང་བཀའ་བརྒྱུད་པའི་བླ་སྤྲུལ་མང་དག་ཞིག་གིས་ཡིག་གཟུགས་འདི་རྒྱུན་མ་ཆད་པར་སྤྱོད་བཞིན་ཡོད་པར་མངོན། དེར་བརྟེན་བཀའ་བརྒྱུད་དྲབ་བྲིས་ཞེས་ཡོངས་སུ་གྲགས།


text:
བོད་རང་དབང་ཤོར་བ་སོགས་བོད་ནང་བསམ་ཡུལ་ལས་འདས་པའི་དུས་འགྱུར་བྱུང་སྟེ། ད་ཆ་མི་ལོ་༤༣ ལ་ཉེ་བ་འགྲོ་བཞིན་ཡོད་ཀྱང་། བོད་དོན་རང་དབང་འཐབ་རྩོད་འདི་དྲང་བདེན་ལ་གཞི་བཅོལ་བ་ཞིག་ཡིན་པ་དང༌། རྩ་དོན་སྒྲུབ་བྱེད་ཀྱི་ཐབས་ལམ་ཡང་འཚེ་བ་མེད་པའི་ལམ་ལ་འགྲོ་བཞིན་ཡོད་སྟབས། བོད་པའི་གནད་དོན་རྒྱ་གཞུང་གིས་ནག་བསུབ་ཏུ་གཏོང་མ་ཐུབ་པ་མ་ཟད། དེང་སྐབས་འཛམ་གླིང་ནང་བོད་དོན་ལ་དོ་སྣང་དང༌རྒྱབ་སྐྱོར་བྱེད་མཁན་ཇེ་མང་དུ་འགྲོ་བཞིན་ཡོད། བོད་ནང་ལ་མཚོན་ན་གཞིས་ལུས་རྒྱ་ཆེའི་མི་མང་གིས་ད་ལྟའི་བར་དུ་ལྷག་བསམ་འགྱུར་བ་མེད་པའི་སྒོ་ནས་རང་ཚུགས་བརྟན་པོར་བཟུང་སྟེ་རྩ་དོན་ལངས་ཕྱོགས་མཐའ་འཁྱོངས་བྱས་ཡོད་ལ། ཐ་ན་རྒྱ་གཞུང་གི་ལས་བྱེད་ཡིན་པའི་བོད་རིགས་དེ་དག་གིས་ཀྱང་ཕྱིའི་སྣང་ཚུལ་ལ་རྒྱ་གཞུང་གི་གླ་ཕོགས་ལེན་པ་སོགས་རྒྱ་མིའི་ལས་ཀ་བྱེད་བཞིན་ཡོད་ཀྱང་ནང་དོན་བོད་མི་རིགས་ཀྱི་ལ་རྒྱ་དང༌། བརྩེ་ཞེན་སོགས་འགྱུར་བ་མེད་པར་གནས་ཡོད། འདི་ག་རང་དབང་ལུང་པར་གནས་པའི་བོད་མི་དེ་དག་གིས་ཀྱང་ད་ལྟ་ཕན་ཆད་ལ་ཧུར་ཐག་བྱས་ཡོད་ལ། ད་དུང་ཡང་རང་དབང་བསྐྱར་གསོའི་ལས་དོན་སྒྲུབ་པར་སྔར་བས་རིག་པ་བསྒྲིམ་རྒྱུ་ཤིན་ཏུ་གལ་ཆེ།
(ཕྱི་ལོ་༢༠༠༢ ཕྱི་ཟླ་༡༢ ཚེས་༡༧ ཉིན་ཨན་དྷ་ར་པྲ་དེ་ཤི་ Andhara Pradesh གྲོང་ཁྱེར་གྱི་ཧེདྲབྷཌ་ Hydrabhad མགྲོན་ཁང་དུ་ཉེ་འཁོར་ནས་འདུ་འཛོམས་བྱུང་བའི་སློབ་ཕྲུག་དང་སུད་ཚོང་བ་སོགས་རང་རིགས་མི་མང་བཞི་བརྒྱ་ལྷག་ཙམ་ལ་སྩལ་པ་ལས་བཏུས། )


text:
Terdzo-THA-031
བླ་མའི་ཐུགས་སྒྲུབ་ཡིད་བཞིན་ནོར་བུའི་སྨན་མཆོད་
by མཁའ་ཁྱབ་རྡོ་རྗེ་ (Fifteenth Karmapa Khakhyab Dorje)
revealed by མཆོག་གྱུར་གླིང་པ་ (Chogyur Lingpa)
in cycle བླ་མའི་ཐུགས་སྒྲུབ་ཡིད་བཞིན་ནོར་བུ་ (Bla ma'i thugs sgrub yid bzhin nor bu)
Volume 10 (ཐ) / Pages 431 / Folios 1a1 to 1a6
སྨན་མཆོད་ནི། འོད་མཚན་སྟོང་འབར་འཆི་མེད་ཆོས་ཀྱི་སྐུ །ངེས་པ་ལྔ་ལྡན་རྣམ་སྣང་ལོངས་སྤྱོད་རྫོགས། །ཨོ་རྒྱན་བླ་མ་བདེ་ཆེན་སྤྲུལ་པའི་སྐུར། །སྨན་མཆོད་འབུལ་ལོ་དབང་དང་དངོས་གྲུབ་སྩོལ། །བོད་འབངས་སྐྱོང་བའི་མ་གཅིག་མཚོ་རྒྱལ་ཞབས། །བཀའ་དྲིན་མཉམ་མེད་འཇམ་མགོན་ཁྲི་སྲོང་རྗེ། །གུ་རུའི་ཐུགས་སྲས་ཡེ་ཤེས་རོལ་པ་རྩལ། །སྨན་མཆོད་འབུལ་ལོ་དབང་དང་དངོས་གྲུབ་སྩོལ། །རིགས་ཀུན་ཁྱབ་བདག་རྡོ་རྗེ་གཟི་བརྗིད་རྩལ། །གཏེར་ཆེན་བླ་མ་མཆོག་གྱུར་བདེ་ཆེན་གླིང་། །འཁོར་ལོའི་མགོན་པོ་པདྨ་གར་དབང་ལ། །སྨན་མཆོད་འབུལ་ལོ་དབང་དང་དངོས་གྲུབ་སྩོལ། །སྨོན་ལམ་ལས་སད་སྨིན་གྲོལ་བདུད་རྩིའི་མཛོད། །བཀའ་བབ་ལུང་ཟིན་བསྟན་པའི་སྒྲོན་མེ་མཆོག །ཆོས་བདག་བརྒྱུད་འཛིན་རིམ་པར་བྱོན་རྣམས་ལ། །སྨན་མཆོད་འབུལ་ལོ་དབང་དང་དངོས་གྲུབ་སྩོལ། །སྙིགས་དུས་སྐྱབས་གཅིག་མཚོ་སྐྱེས་རྡོ་རྗེ་འཆང་། །ཡིད་བཞིན་ནོར་བུ་བླ་མའི་དཀྱིལ་འཁོར་པ། །རབ་འབྱམས་རྩ་གསུམ་སྲུང་མར་བཅས་རྣམས་ལ། །སྨན་མཆོད་འབུལ་ལོ་དབང་དང་དངོས་གྲུབ་སྩོལ། །ཅེས་བླ་མའི་ཐུགས་སྒྲུབ་ཡིད་བཞིན་ནོར་བུའི་སྨན་མཆོད་མཚན་དོན་སྦྱར་བ་འདིའང་སྨན་སྒྲུབ་སྐབས་ཉེར་མཁོའི་ཆེད་དཔལ་ཀརྨ་པས་བྲིས།།